
КИРИШ
Кундалик ҳаётингиз давомида сиз ўз танловингизнинг тўғрилигига кўпинча ишончсизлик билан қарайсиз. Балки касб танлашда ёки ўзингизга турмуш ўртоғи танлашда, эҳтимол дўст танлашда адашгандирсиз. Бу каби иккиланишлар сизни доим ҳар бир нарсага шубҳа билан қарашга мажбур этади.
Қолаверса, одам ҳар доим ҳам ўз руҳий холатини ва психологик сифатларини тўғри тавсифлаб бера олмайди, бунга интилмаслиги ҳам мумкин. Чунки ўз ўзини таҳлил қилиш одамда мавжуд айрим комплекслар туфайли чеклаб қўйилган бўлиши мумкин. Алоҳида таъкидлаш лозимки, ҳар доим ҳам атрофдагиларнинг фикрига таяниб бўлмайди. Чунки у киши сизга тобе ёки сизга ижобий хислатларини намоён этадиган бўлса, у фақат сизни яхши жиҳатларингизни кўрсатишга уринади, аксинча бўлса, у фақат сизни салбий жиҳатдан тавсифлашга ҳаракат қилади. Ушбу ҳолатлардан келиб чиқадигин бўлсак, турли шароитларда сизга тестлар ёрдам бера олади.
Тестлар нисбатан узоқ тарихга эга бўлмаган кашфиёт бўлсада, ҳозирги кунга келиб тестлардан инсон ҳаёт фаолиятининг турли соҳаларида фойдаланиб келинмоқда.
Мазкур қўлланмада сизга таклиф этилаётган тестлар ўзига хос хусусиятга эга бўлиб, улар кўпроқ ботиний жиҳатларингизни аниқлашга ёрдам беради. Бошқача қилиб айтганда, улар кўпроқ проектив характерга эга тестлар жумласига киради.
Ушбу тестлар ечилиши осон ва енгил бажариладиган тестлар бўлганлиги сабабли уларни қўллаш нафақат шахсни ўзини ўзи билишида, балки мутахассис психолог томонидан шахсга психологик тавсиф беришда ҳам қўлланилиши мумкин. Шуларни инобатга олган холда қўлингиздаги китобча амалиётчи психологлар, таълим муассасаси педагоглари, тарбиячилар, маҳалла  психолог - педагоглари фаолиятини осонлаштиришга ёрдам берадиган қўлланма бўлиши мумкин.
Ушбу рисола инсон шахсини билишга ёрдамлашадиган қўлланма эканлигига ишонч ҳосил қиласиз.

Кўрсатма: юқорида ифодаланган бешта шаклга қаранг. Сиз «бу - Мен!» деб айта оладиган шаклингизни танлаб олинг. Фақат ҳеч қандай мантиқий таҳлил ва нокерак ақлий ҳаракатлар билан шуғулланманг. Бу ҳеч нарсага олиб келмайди. Фақат
ўзингизни шаклингизни ҳис қилишга ҳаракат қилинг. Агар жуда қийналаётган бўлсангиз, шакллар ифодаланган варақни кузатганингизда биринчи бўлиб сизнинг диққатингизни жалб этган шаклни танланг. Бу шаклнинг номини биринчи рақам билан ёзиб қўйинг. Энди қолган тўртта шаклни ушбу тартибда ўзингизга маъқуллиги асосида ўринларга жойлаштириб чиқинг. Марҳамат, узоқ ўйламасдан бу ишни амалга оширинг.
Агар қийналсангиз қуйидаги стратегиядан фойдаланинг: тасаввур қилингки, колган тўртта, кейин 3 та, кейин 2 та шакл орасидан ўзингизни танлашингиз керак. Биз тажрибанинг бошиданоқ сизга бешта эмас, балки тўртта, учта шакл таклиф этишимиз ҳам мумкин эди-ку. Охирида қолган, яъни номини сиз бешинчи рақам билан белгилаб қўядиган шакл, яққол сизники бўлмаган, яъни сизга тўгри келмайдиган шакл бўлади.
Сизни табриклаймиз! Ишнинг биринчи, энг оғир босқичи якунланди. Олдингизда сизнинг субъектив интилишингиз акс этган геометрик шаклларнинг тартибли қатори турибди. Сиз биринчи ўринга қайси шаклни қўйганингиздан қатъи назар бу сизнинг асосий шаклингиз, ёки субъектив шаклингиз. Айнан шу сизнинг характерингизда ва хулқ-атворингиздаги асосий, устун белги ва хусусиятларни аниқлаш имконини беради. Қолган тўртта шакл эса, сизнинг хулқ-атворингиздаги етакчи оҳангни безаб турадиган ўзига хос белгиловчилар. Уларнинг таъсир кучи тартиб рақами ортиб бориши билан пасайиб боради. Агарда иккинчи ўринда турган шаклнинг айрим характеристикаларини сиз ўз хулқ-атворингизда кўришингиз мумкин бўлса, охирида, бешинчи ўринда турган шакл сиз яққол ўзингизда бўлмаган (ўзингизга ёқмай турган) вақтингизда намоён бўлади. Охирги шаклнинг бошқача аҳамияти сиз учун муҳимроқ - у сизга ўзаро муносабатга киришишингиз энг қийин кечадиган одамнинг шаклини кўрсатади (ишончимиз комилки, сиз психогеометрик тест ёрдамида бу қийинчиликни муваффақият билан бартараф этасиз). Келинг, энди психогеометрик тилни тушуниш билан шуғулланамиз.
Шахс асосий шаклларининг қисқача психологик тавсифи
Квадрат. Агар сизнинг шаклингиз квадрат бўлса, демак - сиз ҳормас-толмас меҳнаткашсиз! Меҳнатсеварлик, тиришқоқлик, бошлаган ишни охирига етказишга бўлган эҳтиёж, ишини тугаллашга эришишга имкон берадиган қатъиятлилик - булар ҳақиқий квадратларни машҳур қиладиган нарсалардир. Чидамлилик, тоқат ва ишни кўзини билишлик одатда Квадратларни ўз соҳасида юқори малакали мутахассис бўлишини таъминлайди. Квадратларда информацияга нисбатан жуда кучли эҳтиёж мавжуд, улар турли-туман маълумотларнинг коллекционерлари ҳамдир. Чунончи, бу коллекция қаерда - миядами ёки махсус картотекадами сақланишидан қатъи назар, у жуда тартибли сақланади. Барча маълумотлар системалаштирилган, жавонларга ажратилган. Квадрат зарур информацияни шу заҳотиёқ бера олади. Шунинг учун ҳам Квадратларни ҳақли равишда эрудит (жуда бўлмаганда ўз соҳасида) деб ҳисоблашади.
Фикрий таҳлил - Квадратнинг энг кучли томонидир. Агар сиз ўзингиз учун тўғри чизиқли шакл бўлмиш Квадратни катъий танлаган бўлсангиз, демак - шу нарса аниқки, сиз «чап ярим шарли» фикрловчилар, информатика тили билан айтганда информацияларни: а-б-в-г ва ҳоказо қайта ишловчилар тоифасига кирасиз. Квадратлар натижани тахмин килишдан кўра кўпроқ ''ҳисоблаб» чиқадилар. Улар фикрлаш занжирида бирорта ҳалқани ҳам ўтказиб юбормайдилар, бошқалар бу нарсани қилсалар. тушунишда қийналадилар, бунинг натижасида дискомфорт сезадилар. Квадратлар майда икир-чикирларга ҳаддан ташқари эътиборли. Айнан Квадратлар кўпинча бошқа шакл эгалари берган буюк фикрлар, проектлар ва режаларнинг барча конкрет деталларини ишлаб чиқадилар.
Квадратлар ўзгармас тартибни яхши кўрадилар: ҳар бир нарса ўз жойида бўлиши ва ўз вақтида амалга ошиши зарур. Ҳақиқий Квадрат «Столдаги тартибсизлик - миядаги тартибсизликдир» деган мақолга чин дилдан ишонади. Квадратнинг идеали - режалаштирилган, олдиндан айтиш мумкин бўлган ҳаётдир, унга турли «сюрпризлар» ва воқеалариинг бориши одатининг бузилишлари сира ёқмайди. У доимо одамларни ва нарсаларни ўз атрофида «тартиблаштиради» ва ташкил этади.
Ушбу барча сифатлар шунга олиб келадики, Квадратлар жуда яхши маъмур (администратор) бўлишлари мумкин (бўлади ҳам), лекин афсус улар камдан-кам яхши раҳбар, менежер бўла оладилар. Табиийки, Квадратнинг юқорида кўрсатилган барча устунликлари ундаги ожиз томонлар билан ёима - ён кечавериши мумкин. Икир-чикирларга ҳаддан ташқари берилганлик («дарахт ортидаги ўрмонни кўрмайди»), қарор қабул қилиш учун қўшимча, аниқловчи информацияларга бўлган эҳтиёж Квадратни тезкорликдан маҳрум этади.
Саранжом-саришталик, тартиб қоида ва одатларга риоя қилиш ҳаддан ташқари ортиқча бўлиб кетиши мумкин. Қачонки, қарор қилиш вақти келса, айниқса, бу қарор таваккалчилик билан ёки ўз обрўсига путур етказиши билан боғлиқ бўлса, Квадрат хоҳлаб ёки хоҳламай бу қарорни қабул қилиш муддатини чўзаверади. Бундан ташқари, рационаллик, ҳиссий қуруқлик ва совуқлик Квадратга турли, айниқса, ёқмайдиган шахслар билан алоқага киришишига халақит беради, бу нарса эса одамларни бошқаришда муваффақиятга эришишига халақит беради. Квадрат аморф, яъни «чап қўл нима қилаётганини ўнг қўл билмайдиган» ҳолатда самарасиз ҳаракат қилади. Аммо, яхши ташкиллаштирилган, ижро муддатлари белгиланган, маълумотлар ва асбоб-ускуналардан фойдаланиш аниқ бўлган, аниқ талаблар шакллантирилган ва ҳаракатнинг аниқ кўрсатмалари берилган шароитларда Квадрат қолган барча шакллардан устун бўлади.
Учбурчак. Бу шакл лидерлик белгисидир, кўпчилик Учбурчаклар ўзларининг ушбу хусусиятларини сезадилар: «улар лидер бўлиш учун туғилганлар». Ҳақиқий Учбурчакнинг энг характерли хусусияти - бош мақсадга ўз диққатини қарата олиш қобилиятидир. Учбурчаклар - ҳаракатчан, тутқич бермас, кучли шахслар бўлиб, улар аниқ мақсадлар қўядилар ва одатда, бунга эришадилар.
Албатта, Учбурчаклар ўзларининг асосий мақсадлари нима эканлигини ҳар доим биладилар, шунинг учун ҳам улар Квадратлардан фарқ қилиб - жуда қатъиятли одамлардир. Улар ўзларининг қариндошлари - Квадратлар сингари, тўғри чизиқли шаклларга хослар ва йўналишига кўра ҳам «чап ярим шарли» фикрловчи. яъни шароитни чуқур ва тез таҳлил қила оладиган тоифага кирадилар. Аммо, ўз диққатини икир-чикирларга қаратувчи Квадратларга қарама-қарши ўлароқ, Учбурчаклар асосий нарсага, муаммонинг моҳиятига ўз диққатини қаратадилар. Улардаги кучли фойдага йўналганлик уларнинг фикрий таҳлилини йўллаб туради ва мазкур шароитда муаммо ечимининг самарали (кўпинча фойдали) йўлини топишга қаратади. Бундай йўналиш Учбурчакларни энг яхши ечимни излашда турли-туман вариантларни берилиб таҳлил қилишдан асрайди. Бу нарса бошқаларда, ўзига унчалик ишонч бўлмаган кишиларда кучли таассурот пайдо қилади ва улар Учбурчакка эргашадилар.
Учбурчак - жуда ўзига ишонган, барча нарсаларда ҳақ бўлишни хоҳловчи одам, ҳамма нарсада ҳақ бўлишга ва шароитни бошқаришга, фақат ўзи учун эмас, балки имкон даражасида бошқалар учун ҳам қарор қабул қилишга бўлган кучли эҳтиёж Учбурчакни бошқалар билан доимо рақобатлашувчи, курашувчи шахсга айлантириб қўяди. Бу - Учбурчак киришган ҳар бир ишда етакчи ҳолатдир. У тез-тез таваккал қилади, қарор қабул қилишда иккиланувчи одамларга нисбатан чидай олмайдиган ва ёқтирмайдиган бўлади.
Учбурчаклар ноҳақ бўлиб қолишни ёқтирмайдилар ва ўзларининг хатоларини жуда қийинчилик билан тан оладилар. Айтиш мумкинки, улар кўпинча ўзлари кўришни хоҳлаган нарсани кўрадилар, шунинг учун ҳам ўз қарорларини ўзгартиришни ёқтирмайдилар, эътирозларни қабул қилмайдилар ва кўпчилик ҳолларда ўзларича иш тутадилар. Лекин улар ўзларининг прагматик йўналишларига мос келадиган, бош мақсадга эришишга ёрдам берадиган нарсаларни муваффақиятли ўрганадилар, фойдали ахборотларни худди оҳанграбодек тортиб оладилар.
Учбурчаклар - иззат-нафсли одамлар. Агар Квадрат учун ор- номус иши бажарилаётган вазифани юқори сифатига эришиш бўлса, Учбурчак эса, юқори мавқега эришишга, юксак статус эгаллашга, бошқача айтганда, карьера қилишга интилади (буни Учбурчакнинг салбий сифати деб қарамаслик керак). Бирон бир ишни бошлаш ёки қарор қабул қилишдан олдин Учбурчак онгли ёки онгсиз ҳолда ўз олдига «Бундан нима фойда кўраман?» деган саволни қўяди. Ишонаверинг: Учбурчак қандай қарор қабул қилмасин, бунда албатта Учбурчакнинг шахсан ўзи учун фойда (ҳар доим ҳам моддий эмас) акс этган бўлади. Учбурчаклардан бошқаришнинг энг «юқори» даражасида турадиган кучли менежерлар чиқади. Улар айнан «юксакликка» интиладилар ҳам. Бунда уларга яна битта сифат - «сиёсий фитначилик» малакаси ёрдам беради. Улар ўзидан юқори турган раҳбариятга ўзи ва қўл остидагилари ишининг аҳамиятлилигини усталик билан етказа оладилар, фойдали ишнинг ҳидини бир чақиримдан сезадилар ва бу нарса учун курашда ўз рақибларини «бир-бири билан пешонасини уриштириб» қўя оладилар. Мана шу ерда «учбурчак» шаклининг асосий салбий сифатига эътибор бериш керак: бу ўзига йўналтирилган кучли эгоцентризм. Бу нарса шунга олиб келадики, Учбурчаклар ҳокимият тепасига интилаётиб ахлоқий нормаларни унчалик писанд қилмайдилар ва ўз мақсадлари сари бошқаларнинг бошларида юриб боришлари ҳам мумкин. Бу ҳолат бошқаларда қўрқувни ва шунга асосланган ҳурматни юзага келтириши мумкин, лекин ҳеч қачон уларга нисбатан мойиллик ва муҳаббат ҳиссини уйғотмайди. Шундай бўлсада.., кўркманг! Бу «ашаддий», яъни вақтида бошқалар томонидан тўхтатилмаган Учбурчакларгагина хосдир. Умуман олганда, Учбурчаклар келишган, ўзига жалб қилувчи одамлар бўлиб (шундай бўлмаса уларга ким ҳам эргашар эди!) ҳамма нарсани ва ҳаммани ўз атрофида айланишга мажбур қиладилар, уларсиз бизнинг ҳаётимиз ўз кескинлигини йўқотган бўлар эди.
Тўғритўртбурчак. Тўғритўртбурчаклар, сизлар учун ҳозир ўқийдиган нарсангиз кутилмаган ҳодиса бўлмаса керак. Шундоқ ҳам сиз ўзингиз тўғрингизда ҳамма нарсани биласиз.
Гап шундаки, Тўғритўртбурчак ўтиш ва ўзгариш ҳолатини акс эттиради. Бу, айтиш мумкинки, шахснинг вақтинчалик шакли бўлиб, қолган тўртта нисбатаи турғун шакллар ҳаётнинг маълум бир даврида бу шаклни ўзига «кийиб» юриши мумкин. Булар ҳозирги кунда ўзлари кечираётган ҳаёт тарзидан кониқмаётган, шунинг учун ҳам яхши ҳолатни излаш билан банд бўлган одамлардир. Эҳтимол, сизлардан кимдир яқиндагина касбий статуси ўзгаришини бошидан кечиргандир (мослашув талаб қиладиган ҳолатлар: янги ишга ўтиш, лавозимда кўтарилиши ёки пасайиши): кимдир шундай ўзгаришларни олдиндан кўраётган, сезаётган бўлиши мумкин. Кимнингдир шахсий ҳаётида ўзгаришлар бўлган. Умуман, Тўтритўртбурчак ҳолатининг сабаблари турли-туман бўлиши мумкин, лекин уларни бир нарса бирлаштиради - ўзгаришларнинг маълум одам учун аҳамиятлилиги.
Тўғритўртбурчакнинг асосий руҳий ҳолати муаммолардаги чалкашлик ва айни шу пайтда ўзига нисбатан ноаниқликдир. Бу билан параллел равишда унда ички туғён ошиб боради ва бу унинг хулқ - атворида акс этмасдан қолмайди.
Тўғритўртбурчакнинг энг характерли белгилари - ўтиш даври давомида хатти-ҳаракатлардаги изчилликнинг йўқлиги ва уларни олдиндан билиш қийинлигидир. Сиз, Тўғритўртбурчаклар, кундан кунга, ҳатто бир куннинг ичида ҳам кескин ўзгаришларингиз мумкин. Бу табиий ҳол, чунки Тўғритўртбурчакларнинг ўз-ўзига берадиган баҳоси паст бўлади, нимададир яхшироқ бўлишга интиладилар, янги иш методларини, ҳаёт услубларини излайдилар. Агар Тўғритўртбурчакнинг хулқ-атворига диққат билан разм солинса, бутун давр давомида унинг гоҳ «учбурчак», гоҳ «айлана» ва ҳоказо шаклларда кўринганлигини пайқаш мумкин. Тўғритўртбурчакнинг хулқ-атворидаги бирданига, кутилмаганда ва олдиндан билиб бўлмайдиган даражада ўзгариб туриш одатда бошқа одамларни уялтиради ва хавфсиратади, улар онгли равишда «ўзаги йўқ одам» билан мулоқотдан қочишлари мумкин. Тушунарли, ким ҳам аҳмоқона ҳолатга тушиб қолишни истайди! Тўғритўртбурчаклар учун бошқа одамлар билан мулоқотга киришиш жуда зарур, ўтиш даврининг яна битта мураккаблиги шундан иборат.
Шундай бўлса-да, бошқа одамлардаги сингари Тўғритўрт- бурчакларда ҳам атрофдагиларни ўзига жалб килувчи ижобий фазилатларни кўриш мумкин. Бу, энг аввало - қизиқувчанлик, синчковлик, бўлаётган барча ҳодисаларга муносабат ва ботирлик. Тўғритўртбурчаклар олдинлари ҳеч қачон қилмаган ишларни қилишга интиладилар, олдин сўрашга юраги бетламаган нарсаларини сўрайдилар. Мазкур даврда янги ғоялар, қийматлар, тафаккур ва ҳаёт услублари учун очиқдирлар, барча янгиликларни осонликча ўзлаштирадилар. Тўғри, бу жиҳатларнинг иккинчи томони - ҳаддан ташқари ишониш, ишонувчанлик, соддаликнинг мавжудлигидир. Шунинг учун ҳам, Тўғритўртбурчаклардан осонликча фойдаланиш мумкин, ахлоқ қоидаларини унчалик писанд қилмайдиган одамлар албатта бундан фойдаланадилар. Агар сиз ҳакиқатдан ҳам «Тўғритўртбурчак» шаклини олган бўлсангиз, эҳтиёт бўлинг! Шуни билингки, «Тўғритўртбурчаклик» - бу бир босқич, холос. У албатта ўтиб кетади. Ва сиз, бу даврда ўзлаштирилган тажриба билан бойиб, шахс ривожининг янги босқичига чиқасиз.
Айлана. Геометрик жиҳатдан айлана - бу гармониянинг афсонавий символидир. Ишонч билан ўзининг асосий шакли сифатида Айланани танлаган одам энг аввало шахслараро яхши муносабатлар тарафдоридир. Айлана учун энг юксак қиймат - одамлар, уларнинг бахти. Айлана бешта шакл орасида энг очиқ кўнгиллисидир. У кўпинча иш жамоасини ҳам, оилани ҳам мустаҳкамлаб турувчи «елим» вазифасини бажаради, яъни гуруҳни мўътадиллаштиради.
Айланалар бешта шакл орасидаги энг яхши коммуникатор- лардир, чунки улар энг яхши тингловчилар ҳамдир (Учбурчаклар ҳам яхши коммуникаторлар, лекин улар бошқалардан кўра ўзларини кўпроқ тинглайдилар). Улар юқори сезгирликка эгалар, ривожланган эмпатияга - ҳамдард бўла олиш, бошқа одамларнинг кечинмаларига ҳиссий шерик бўла олиш қобилиятига эгалар. Айлана бошқаларнинг қувончини, бошқаларнинг қайғусини ўзиникидек ҳис қилади. Табиийки, одамлар Айланага интила- дилар. Айтиш керакки, Айланалар одамларни жуда яхши «ўқиб оладилар» ва бир дақиқадаёқ мугомбирларни, алдоқчиларни би- либ оладилар.
Айланалар ўз жамоаси (ўз командаси) учун курашадилар ва ҳамкасабалари орасида юқори мавқега эга бўладилар. Аммо улар, одатда, бизнес соҳасида кучли менежер ва раҳбар бўла олмайдилар.
Биринчидан, Айланалар ишдан кўра кўпроқ одамларга йўналганликлари учун ҳар бир одамга ёқишга жуда ҳаракат қиладилар. Улар тинчликни сақлашга ҳаракат қиладилар ва шунинг учун ҳам баъзида «қаттиқ» позицияни эгаллашдан ҳамда ҳаммага ҳам маъқул келавермайдиган қарорларни қабул қилишдан қочадилар. Айлана учун шахслараро зиддиятга киришдан ҳам огир нарса йўқ. Ҳамма одам бир-бирлари билан келишиб юрса Айлана бахтли бўлади. Шунинг учун ҳам Айлана ким биландир зиддиятга киришса, айнан Айлана биринчи бўлиб ён бериши эҳтимоли кучли. Бошқалар билан ярашиш - хулқ-атворнинг типик «айланавий» белгисидир. Бу белги бошқаларга хурсандчилик келтирса, Айланани эса ўз ҳамкасблари орасида таниқли қилса-да, ҳаддан зиёд ён беришлар Айлананинг ўзига бўлган ҳурматининг йўколишига, ўз-ўзини айблаш тенденциясининг кучайишига олиб келиши мумкин.
Иккинчидан, Айланалар қатъиятлилиги билан ажралиб турмайдилар. Агар уларга бошқарув зарур бўлиб қолса, улар раҳбарликнинг яққол демократик услубини устун қўядилар ва ҳар бир қарорни кўпчилик билан муҳокама қилишга ҳамда уларни қўллаб-қувватлашларига таянишга интиладилар. Маълумки бу нарса ҳар доим ҳам ўзини оқламайди: яхши имконият бой берилиши мумкин. Бундан ташқари Айланалар «сиёсий ўйинларда» ожизлар, кўпинча ўзларини ва «командаларини» зарур тарзда кўрсата олмайдилар. Бу ҳаммаси шунга олиб келадики, кўпинча Айланаларни кучли шахслар, масалан, Учбурчаклар ўзига қаратиб оладилар, натижада уларни манипуляция қила оладилар. Айланаларнинг бахти шундаки, улар ҳокимият кимнинг қўлида эканлигидан унчалик хавотир олмайдилар. Асосийси, ҳамманинг кўнгли тўқ бўлса ва атрофда тинчлик ҳукм сурса бас.
Аммо битта нарсада Айланалар ҳавас қилгудек қатъият намоён қиладилар. Агар масала ахлоқ ва ҳақиқатнинг бузилишига бориб тақалса, Айлана одамларнинг эҳтиросли ҳимоячисига айланади. Бунда Айланалар, агар хоҳласалар, жуда ишонарли бўлишлари мумкин. Одатга кўра, уларнинг шахслараро зиддиятларни аъло даражада ечишларида улардаги алоҳида фикрлаш шакли «айбдор».
Айлана - бу тўғричизиқли бўлмаган шакл. Ўзини ишонч билан Айланагатааллуқлидебҳисоблаганлар «ўнг ярим шарли» фикрловчиларга хосдир. «Ўнг ярим шарли» тафаккур - образлироқ, эмоционал тусли бўлиб, унда таҳлил қилувчанликка нисбатан интегративлик устундир. Шунинг учун ҳам айланада информацияни қайта ишлаш Квадратдаги (Учбурчакдаги) сингари кетма-кетликда бўлмай, балки кўпроқ мозаик, узуқ - юлуқроқ, айрим звеноларни тушуриб қолдирадиган (масалан а.... - .... д....) шаклда бўлади. Бу Айланалар мантиқни ёқтирмайди, дегани эмас. Улар ҳаётий муаммоларни ҳал этишда расмиятчиликка кўп урғу бермайдилар. Инсоний муносабатлар соҳасида улар учун асосий нарса муаммонинг субъектив омилларига эътиборни қаратиш, яъни ҳатто қарама - қарши нуқтаи назарларда ҳам умумийликни топишга интилишдир.
Айтиш мумкинки, Айлана - туғма психолог. Аммо, катта кўламдаги бизнесни бошида туриш учун Айланага ташкилотчилик кўникмалари етишмайди.
Зигзаг. Бу шакл креативлик, ижодкорлик тимсолидир. Чунки бешта шакл ичида бу энг нодир ва яккаю ягона ёпилмаган шаклдир. Агар сиз асосий шакл сифатида Зигзагни катъий танлаб олган бўлсангиз, сиз ҳақиқий «ўнг ярим шарли» фикрловчи, бошқача фикрловчисиз, чунки чизиқли шакллар ўзларининг миқдори билан сиздан устунликка эга. Квадрат ёки Учбурчак кўпинча сизнинг белгингизга эътибор беришмайди. Психологнинг: Бу шаклни қаерга жойлаштирасиз? - деган саволига: «Бу ҳам шаклми? Мен буни кимдир чизиб ташлаган нарса, деб ўйлабман», деган жавобни олиш мумкин. Ниҳоят, Зигзаглар орасида бошқаларга қараганда чапақайлар кўпроқ учрайди. Бу ҳам уларнинг «ўнг ярим шарли» эканлигидан далолат.
Шундай қилиб, энг яқин қариндошингиз Айлана сингари, сизга (фақат кўпрок микдорда) образлилик, интуитивлик, интегративлик, жимжимадорлик хос. Қатъий, изчил дедукция - бу сизнинг услубингиз эмас. Зигзагнинг фикри жуда кучли: ҳатто А дан Я гача сакрашлар қилади. Шунинг учун ҳам кўпчилик чизиқли, «чап ярим шарли» шакллар учун Зигзагни тушуниш қийин. «Ўнг ярим шарли» тафаккур майда бўлакчаларда тўхталмайди: шунинг учун ҳам у дунё аксини нималардир ҳисобига соддалаштириб, яхлит, гармоник концепциялар ва образларни кўра олади, гўзалликни кўра олади. Зигзаглар одатда ривожланган эстетик ҳисга эга бўладилар.
Зигзаг тафаккурида ҳар доим - «Қандай бўлар экан агар? ... Қандай бўлар экан агар бу ва ана у фикрларни бирлаштирсак? Бунинг натижасида нимага эга бўламиз?» деган савол устун бўлади. Бутунлай бошқа-бошқа, бир-бирига ўхшамайдиган фикрларни қўшиш ва шунинг асосида янги, оригинал фикрни топиш - мана Зигзагларга энг ёқадиган нарса. Айланадан фарқ қилиб Зигзаглар келишувчанликни ҳуш кўришмайди, аксинча - уларда фикрлар зиддиятини кескинлаштириш ва янги концепция тузиш орқали ушбу зиддиятлар ўз ечимини топади. Улар ўзларининг табиий ақли ўткирлигини ишлатиб, жуда заҳарханда бўлишлари, янги ечимлар имконияти мавжудлигига «бошқаларнинг кўзини очишлари» мумкин. Зигзаглар дунёни доимий ўзгарувчан ҳолда кўришга одатланганлар. Шунинг учун ҳам улар учун ҳеч қачон ўзгармайдиган нарсалар: шаблон, қоидалар ва кўрсатмалар, ҳар доим кўнадиган ёки ўзини кўнаётгандек кўрсатадиган одамлардан ҳам зерикарли нарса йўқ.
Зигзаглар яхши ташкиллаштирилган шароитларда самарали меҳнат қила олмайдилар. Аниқ вертикал ва горизонтал алоқалар, қатъий белгиланган вазифалар ва иш услубларининг доимийлиги уларнинг гашига тегади. Улар учун иш жойида катта ранг- баранглик ва рағбатлантиришнинг юқори даражаси бўлиши зарур. Улар шунингдек, ўз ишида бошқаларга тобе бўлишни хоҳлашмайди. Бундай ҳолда Зигзаг жонланади ва ўзининг асосий вазифасини бажара бошлайди - янги фикрлар ва иш услубларини ўйлаб топа бошлайди. Зигзаглар ҳеч қачон нарсалар ҳосил қилишда ҳозир қилинаётган ёки олдин қилинган услублардан қониқмайдилар. Ҳеч нарса Зигзагни Квадратнинг «Биз буни ҳар доим шундай қилардик» дейдиган насиҳатомуз гапичалик жаҳлини чиқармайди. Зигзағлар келажакка интиладилар ва борлиққа қараганда имкониятга кўпроқ қизиқадилар. Бошқалар учун нарсалар олами қанчалик реал бўлса, улар учун фикрлар, ғоялар олами ҳам шунчалик реал. Ўз ҳаётининг анча қисмини улар ушбу хаёлий дунёда ўтказадилар, шунинг учун ҳам улар амалиётда нўноқ, нореал ва ишонувчанлар.
Зигзаг бешта шакл орасида энг ҳаяжонланувчани, энг ҳиссиётлисидир. Ўзида янги ва қизиқ фикр туғилса, уни бутун дунёга ёйишга тайёр. Зигзаглар - ўз фикрларини чарчамас тарқатувчиларидирлар ва ўз атрофидаги барчани бунга қизиқтириш қобилиятига эгадирлар. Аммо уларга сиёсий етуклик етишмайди: уларда босиқлик йўқ, «ҳақиқатни кўзига айтадилар», улардаги ғалатилик билан қўшилган ҳолда бу хусусиятлар ўз ғояларини ҳаётга татбиқ этишга халақит беради. Бундан ташқари улар конкрет деталларни ишлашда ва бошлаган ишларини охирига етказишда бардошли эмаслар. Лекин Зигзаглар жуда жозибадор одамлар бўладилар.
«ЁМҒИР ОСТИДАГИ ОДАМ» МЕТОДИКАСИ
Бу методика кам тарқалган, аммо қизиқарли ва информатив бўлиб, Одамнинг Эгоси (Мени) қай даражадалигини, нохуш вазиятларни енгиб ўтиш ва унга қарши тура олиш қобилиятини диагностика қилишга мўлжалланган. Шунингдек, бу методика ёрдамида шахс резервларини ва ҳимоявий механизмлари хусусиятларини диагностика қилиш мумкин.
Умумий ҳолатлар
Кўрсатма: Синалувчига вертикал ҳолатда қўйилган А4 формат оқ қоғозда «Одам расмини чизинг» дейилади ва ишни бажаргандан кейин худди шундай бошқа қоғоз берилиб, Ёмғир остидаги одам расмини чизиш таклиф қилинади. Бу нима учун керак? Биринчи топшириқ одамни одатдаги вазиятда ўзи ҳақидаги тасаввурини акс эттирса, иккинчиси ноқулай вазиятда у ўзини қандай тутишини акс эттиради. Синалувчи аёл биринчи топшириқда ўз жинсидаги одамни чизса, иккинчисида эркакни чизиши мумкин. Бунинг ҳеч қандай хато жойи йўқ. Бу дегани, бу аёл мураккаб вазиятларда эркакларга хос ҳимоя механизмини ишга соладиган аёл эканини билдиради.
Икки расмни солиштириш одамни стресс, нохуш вазиятларга жавобан ўзини қандай тутиши, қийинчиликларда нима ҳис қилишини аниқлаш имконини беради.
Тест ўтказиш жараёнида синалувчининг расм чизишини кузатиш ва унинг барча мулоҳазаларига эътибор бериш муҳим. Ишончлироқ маълумот олиш учун синалувчи билан қўшимча суҳбат ўтказиш керак.
Расмни шарҳлашда қуйидагиларга асосланиш тавсия этилади. Расм тайёр бўлганда уни бутунича қабул килиш, кўриш муҳимдир. Расмга «кириб» ҳис қилмоқ зарур, персонаж қандай кайфиятда (хурсанд, шод хуррам, ҳафа бўлганми ва ҳоказо), ўзини кучсиз ҳис қиладими ёки аксинча қийинчиликлар билан курашиш учун ички ресурсларини ҳис қиладими, балким, қийинчиликларни одатдаги ҳаётий воқеа-ҳодиса ҳисоблаб, уларни хотиржам ва тўғри қабул қилар. Шундай қилиб, расмдан олинган глобал таассуротни кузатиш муҳим. 
Шундан сўнггина, мантиы нуқтаи назаридан барча ўзига хос деталларни таҳлил қилишга ўтиш мумкин. Бу интуитив жараён.
Расмни варақда жойлашшии
Юқори ёки паст: Агар расм варақнинг кўпроқ юқори қисмида жойлашган бўлса, бу одамдаги ўз-ўзини юқори баҳолашни, жамиятдаги ўз ўрнидан мамнун эмаслигини, уни тан олишлари етишмаётганини билдиради. Агар варақнинг юқори қисмида жойлашган одам фигураси жуда кичик бўлса, у ҳолда бу одам ўзини тан олишмаган даҳо(гений)дек билади. Агар расм кўпроқ варақнинг пастки қисмида бўлса, расм муаллифи ўзини паст баҳолайдиган, ўзига ишонмайдиган, тушкун, журъатсиз (қатъиятсиз), ўзини кўрсатиш билан боғлиқ қўрқувлар, ўзининг жамиятдаги ўрни билан қизиқмаслик ифодаси бўлиши мумкин.
Расмни горизонтал ўқ бўйича (чап, ўнг) жойлашиши: агар расм кўпроқ чап томонда жойлашган бўлса, одам кўпроқ ўтмиш тажрибасига таянади, ўз ўзини таҳлил қилишга мойил, хатти- ҳаракатларида қатъиятсиз, пассив; агар расмни кўпроқ қисми ўнг томонда жойлашган бўлса, у ҳолда бу одам ўйлаганини дарҳол амалга оширувчи ҳаракатчан, фаол ва сергайрат.
Чизиқларнинг характерини баҳолаш: енгил чизиқлар - куч-қувватнинг етишмаслиги, эркин эмаслик; босим билан чизилган чизиқлар - тажовузкорлик, шаддодлик, сўзини ўтказиш, қатъият, тиришқоқлик, хавотирлилик; текис бўлмаган босиб чизиш - импульсивлик, ўзгарувчанлик, беқарорлик, хавотир (ташвиш).
Фигура контури: узилмай чизилган чизиқлар - изоляция; контур узилиши - низо сфераси; кўп учли бурчаклар - тажовузкорлик, ёмон мослашув (адаптация); қўш чизиқлар - хавотир, қўрқув, шубҳа гумон; штрихлар (чизиқ) чизиш - хавотирлик зонаси.
«Ёмғир остидаги одам» проектив методикасида одам фигураси қандай тасвирлангани аҳамиятли: чапга қараган - диқкати ўзига, ўз фикрлари, ўтмишдаги кечинмаларига қаратилган; ўнгга қараган - расм муаллифи келажакка интилган, фаол; одам орқаси билан тасвирланган, энсаси кўриниб турган бўлса - ёпиқлик, низоларни бартараф қилишдан қочиш.
Агар одам чопаётган қилиб тасвирланган бўлса, расм муаллифи муаммолардан қочишни хоҳлайди. Юриб кетаётган одам яхши мослашганлик (адаптация)ни билдиради. Агар одам расмда омонат (қалқиб тургандек) турган бўлса, таранглик, ушлаб турадиган асоси - мувозанати йўқлигини билдиради. Таёқчалардан иборат фигура негативизм, методикага қаршиликни билдиради. Ўта болаларча, ўйинли расмлар қўллаб-қувватлашга, маъқуллашга эҳтиёжни билдиради. Ҳазил расмлар ўзига нисбатан баҳоловчи муҳокамалардан қочиш, бирор ҳислати етишмаслик, номукаммаллик кечинмалари, душманлик, адоватни билдиради.
Тана
Бош - интеллект ва назорат сфераси. Нопропорционал катта бош синалувчининг ишончли фикрлашини билдиради. Кичкина бош - интеллектуал ноадекватлик, ижобий хислатлари етарли эмаслик кечинмаларини билдиради.
Бўйин — ақлнинг ҳиссиётлар билан алоқаси. Ҳаддан ташқари катта бўйин, расм чизувчи ўзининг тана импульсларини сезиб, назорат қилишга уринишини билдиради. Узун, нозик бўйин ўз тана импульсларини англашда тормозланишни билдиради. Қисқа семиз бўйин - расм чизувчи ўзининг заиф томонларига, хоҳишларига ён босишини билдиради. Бўйин рўмолча билан боғланган бўлса - ақл билан ҳиссиётлар ўртасида боғлиқликнинг узилишини билдиради.
Елкалар - жисмоний куч белгиси. Елка қанча катта бўлса ҳукмронликка, тан олинганликка эҳтиёж шунчалик кўплигини билдиради. Кичик елка - ўзининг арзимаслигини, нотовон, обрўси йўқдек ҳис қилишини билдиради. Суйри елкалар - умидсизлик, чорасизлик, айбдорлик ҳиссидир.
Ҳаддан ташқари катта тана - қондирилмаган эҳтиёжлар, хоҳишлар мавжудлигидир. Квадрат тана жасурлик белгиси. Жуда кичик тана- камситилиш, арзимаслик ҳисси.
Юз - дунёга муносабатни билдиради. Юз бўрттирилган бўлса - бошқалар билан муносабат, ўз ташқи кўриниши ҳақида кучли ўйлашни билдиради. Юз шляпа билан беркитилган бўлса ёки зонт ёпиб турган бўлса ёки чизилмаган бўлса - ёқимсиз таъсирлардан қочишга интилишдир.
Катта, штрихланган кўзлар - қўрқув, ташқи муҳитни назорат қилишни билдиради.
Кичнк кўзлар - нуқталар (таёқчалар) - ўз оламига ғарқ бўлиш, визуал стимуллардан қочишни билдиради. Киприклар - ноз-карашма, намойишкороналикни билдиради.
Катта қулоқлар - Танқидга сезгирлик, атрофдагиларнинг яхши фикрлашидан манфаатдорлик. Кичик қулоқлар, қулоқларнинг йўқлиги - танқиддан қочиш, ўзи ҳақида ёмон сўз эшитишдан қочишни билдиради.
Қўл-оёқлар - шахслараро муносабатлар ўзаро таъсирининг символи. Катта очилган қўллар, кафтлар олдинга йўналган бўлса очиқлик, харакатга интилишни билдиради. Агар кўллар билак атрофида елкага нисбатан кенгроқ бўлса - бу ҳаракатлардаги импульсивликни билдиради. Агар қўллар танадан алоҳида тасвирланган бўлса — расм чизувчи тана импульсларини назорат қилолмайди. Қўллар орқага қилинган бўлса - ён беришни хохламаслик, аммо тажовуз назорат остидалигини билдиради. Жуда узун қўллар - катта иззат-нафс. Қўллар таранг зўриқиб ва танага ёпишган бўлса - ригидликни, имиллаганлик, тарангликни кўрсатади. Қўлларни йўқлиги - мулоқот қилишни хоҳламаслик, ўзининг ноадекватлик ҳиссини билдиради. Бармоқлар ҳиссиётларни, кўпинча тажовузни ифодалайди. Алоҳида чизилган катта бармоқлар - сиқилган тажовузкорликни кўрсатади.
Экспозицияни ўзгартириш
«Ёмғир остидаги одам» расмида «Одам» расмига нисбатан одатда, аҳамиятли фарқлар аниқланади. Экспозиция қандай ўзгарганлигини кўриш муҳим. Масалан, агар одам кетаётган ҳолда тасвирланган бўлса, қийин ҳаётий вазиятлардан кетиш, ёқимсиз вазиятлардан қочиш тенденцияси борлиги билан боглиқ бўлиши мумкин (айниқса, агар одам қуш учадиган баландликдан кузатилаётгандек қилиб тасвирланган бўлса).
«Ёмғир остидаги одам» фигураси қоғознинг юқори қисмида тасвирланиши синалувчини ҳақиқатдан қочишга мойиллигини, оёқ остидаги асос (таянч)ни йўқотиш, фантазия қилиш типидаги ҳимоя қилиш механизмининг мавжудлигини, кўпинча ўзини оқламаган ортиқча оптимизмга мойиллигини тахмин қилиш мумкин.
Фигуранинг профилда (ёнидан) ёки орқаси билан турган ҳолати дунёдан кечиш, ўз ўзини ҳимоя қилишга интилишни кўрсатади. Қоғозни пастидаги тасвир депрессив тенденцияларнинг, ҳимоя қилинмаганлик ҳиссининг мавжудлигини билдириши мумкин. Бошқа ҳолларда шарҳлашда «Одам» методикасига асосланиш керак. Масалан, чапга сурилган тасвир, хатти-ҳаракатдаги импульсивлик билан боғлиқ бўлишини, ўтмишга ориентация қилиш билан боғлиқликни, баъзи ҳолларда онага боғлиқликни билдиради. Ўнгга сурилган тасвир, атрофдагиларга йўналганлик мавжудлигини, отасига боғлиқлик ҳам бўлиши мумкинлигини кўрсатади.
Фигуранинг трансформацияси
Фигура ўлчамини катталаштириш гоҳида нохушликлар таъсирида ўзини сафарбар этадиган, ўзига ишончи ортган ва ўзини кучлироқ ҳис қилаётган ўсмирларда кўринади. Фигурани кичиклаштириш синалувчи ҳимоя ва хомийга эҳтиёж сезаётганда, ўз шахсий ҳаёти учун жавобгарликни бошқаларга ўтказмоқчи бўлишга интилиш ҳолларида юзага келади. Кичкина фигурачалар чизаётган болалар одатда, ўз ҳисларини намоён қилишга уялишади ва уларда одамлар билан муносабатларда маълум бир ўзини тўхтатиб туриш тенденцияси борлиги кузатилади. Улар стресс натижасида депрессив ҳолатларга тушиши мумкин. Қарама-қарши жинсдаги одамни чизиш қийин вазиятларда ўз муносабатларини билдиришда атрофидаги яқинлари (онаси, бувиси) орасидан аниқ бир одамни хулқ-атвор программасининг типини ишлатиш мавжудлигини кўрсатади. Ёшни ўзгартирганлиги ҳаётий қийинчиликлар шароитида одамни ўзини ўзи ҳис қилишини кўрсатади.
Агар «Ёмғир остидаги одам» расмида фигурани ифодалашда танани бирор қисми (оёқлар, қўллар, қулоқлар, кўзлар) тушириб қолдирилган бўлса, бу ҳимоя механизмларининг ўзига хослигини ва Эго реакцияси намоён бўлиши хусусиятларини кўрсатади.
Кийим функцияси - «Балолардан ҳимояланишни шаклланиши». Кийимнинг кўп бўлиши қўшимча ҳимояга эҳтиёжни кўрсатади. Кийимни йўқлиги хулқ-атворнинг маълум стереотипларини рад қилиш, жавоб қайтаришдаги импульсивлик билан боғлиқ.
Ёмгир атрибутлари
Ёмғир халақит қилувчи, одамни ёпилиб олишга. беркинишга ундовчи исталмаган таъсир. Унинг тасвирланиш характери одамни қийин вазиятларни қандай қабул қилиши билан боғлиқ: кам томчилар вақтинчалик, енгса бўладиган қийинчилик, оғир, бўялган томчилар ва чизиқлар қийин ва доимий бўладиган қийинчилик вазиятидир.
Ёмғир қай томондан, одамнинг чап ёки ўнг томонидан «келаётганини» билиш ва одам фигурасини кандай қисми кўпроқ даражада таъсирга учраётганини аниқлаш муҳим. Таҳлил қоғозни ёки «Одам» фигурасини ўнг ёки чап томонидалигини шарҳлаш билан бирга мос олиб борилади. Қора булут кутилаётган нохушликлар символидир. Булутлар, қора булутлар сони, уларнинг зичлигига, ўлчами, жойлашувига аҳамият бериш муҳим. Депрессив ҳолатларда бутун осмонни қоплаб олган оғир момақалдироқли қора булутлар тасвирланади.
Кўлмак сувлар, балчиқ «ёмғирдан» кейин қоладиган кечинмалар, хавотирли вазиятлар асоратини символик акс эттиради. Кўлмак ҳал қилинмаган муаммолар символидир. Кўлмакнинг тасвирланиш манераси, шакли, чуқурлиги, қатра томчиларига эътибор беринг. «Одам» фигурасига нисбатан кўлмак сувнинг қандай жойлашганига (фигурани олдидами ё орқасидами, одамни ҳамма томондан ўраб олганми ёки ўзи кўлмакда турибдими) эътибор бермоқ керак: агар чапда бўлса, одам ўтмишда муаммоларини кўраяпти, ўнг томонда бўлса одам муаммоларни келажакда кўрмоқда. Агар одам кўлмакда турган бўлса - одам қониқмаслик, ориентирни йўқотганликни ҳис килаётганини билдиради.
Қўшимча деталлар. Барча қўшимча деталлар (уй, дарахт, скамейка. машина....) ёки одам ушлаб турган предметлар (сумкача, гуллар, китоблар...) қўшимча ташқи таянч, қўллаб-қувватлашга эҳтиёжни, муаммони ҳал қилишдан қочишга ва ўрнига бошқа фаолият билан шуғулланишга интилишни акс эттиради, деб қаралади. Қўшимча деталлар (фонарь, қуёш..) расм муаллифи учун аҳамиятли одамларни символини билдиради.
Деталларнинг бундан ҳам кенгроқ тавсифи тасвирланган образларнинг символик мазмунига асосланади. Масалан, чақмоқ одам ҳаётидаги ривожланишнинг янги цикли бошланиши ва драматик ўзгаришни ифодалаши мумкин. Момақалдироқдан кейинги камалак амалга ошмайдиган мукаммалликка интилиш орзусини ифодалайди.
Зонт, бош кийим, плаш ва шу кабилар кўнгилсизликларни енгиш усулларини, психологик ҳимоя механизимининг символларидир. Образларни шарҳлаш нуқтаи назаридан зонт она ё ота билан зонт образида алоқаларни акси, зонт соябони она, зонт дастаги ота билан боғликликни билдиради. Зонт ёмон ҳаводан ҳимоя қилиши ё қилмаслиги мумкин, персонажни кўриш майдонини чеклаши ёки зонт бўлмаслиги ҳам мумкин.
Масалан, катта қўзиқорин - зонт одам учун барча мураккаб вазиятларни ҳал қилувчи ота-онаси билан боғлиқлик ҳақида, қийин вазиятларда ишончли обрўли одамларнинг қўллаб-қувватлашини исташни билдириши мумкин. Одам фигурасига нисбатан зонтни ўлчами ва жойлашуви психик ҳимоя механизмлари таъсирини интенсивлигини кўрсатади.
Шляпа, зонт ва бошқа ҳимоя воситаларининг йўқлиги ёмон мослашганликни ва ҳимояга эҳтиёжни кўрсатади. Зонтнинг йўқлиги қийин вазиятларда ота-она томонидан ёрдамни рад қилишни билдиради. Бошдаги шляпа бу юқоридагилардан ҳимояга эҳтиёж.
Фон, атроф
Ёмғир ифодаланган чизиқлар бўйича расм муаллифини атроф-муҳитга муносабатини билиш мумкин. Оғир, босиқ, бир хил-даги бир томонга чизилган чизиқлар (штрих) атроф-муҳитнинг бир маромдалигини билдиради. Тартибсиз штрихлар - атроф-муҳитни хавотирли, ностабиллигини билдиради. Вертикал штрихлар қайсарлик, қатъиятни билдиради. Бутун варақ бўйича қисқа, бир текис бўлмаган штрихлар ва барча ҳимоянинг (зонт, шляпа ва ш.к.) йўқлиги хавотирлик ва атроф-муҳитни душманларча қабул қилишни билдиради.
Расмлардаги ранглар. Расмларни рангли қаламда ҳам чизиш мумкин. Яхши мослашувчи ва эмоционал бола 2, 5 хил ранг ишлатади, 7 ва 8 хил ранг юқори ўзгарувчанлик, беқарорликни билдиради. Битта рангни қўллаш эмоционал туғёндан қўрқув эҳтимоли борлигидан далолат беради.
«МАВЖУД БЎЛМАГАН ҲАЙВОН» МЕТОДИКАСИ
Ушбу методика ўз мазмунига кўра проектив методикалар каторига киради. Унинг ёрдамида шахснинг муайян хусусиятлари на психик ҳолатлари ҳақида маълумот тўплаш мумкин. Методика йўналтирувчи характерга эга бўлганлиги сабабли, у тадқиқот батареясига кирувчи методикалардан бири сифатида қўлланилади. Методика ёрдамида:
· ўз-ўзига баҳо бериш хусусияти;
· текширилувчининг ўз ҳолатидан қониқмаслиги, атрофдагилар томонидан етарлича тан олинмаслик;
· ўзига ишонмаслик, кўркинч, журъатсизлик каби сифатлар;
· инсоннинг фаолиятга йўналганлиги;
· фикрлаш хусусиятлари;
· эгоцентризм;
· шахснинг агрессивлиги;
· хавотирланиш ва ҳимоя реакциялари;
· шахснинг ижодий имкониятлари каби жиҳатларини ўрганиш мумкин.
Методика универсал характерга эга. Уни турли ёшдаги, турли ривожланиш даражасига эга бўлган синалувчиларда ўтказиш мумкин. Бу ерда энг муҳими тадқиқотчи томонидан расм ва унинг деталларини тўғри тавсифлашдир. Методикани ўтказиш учун оқ ёки саргиш (силлиқ бўлмаган) қогоз ва ўртача юмшоқликдаги қора қалам керак бўлади. Рангли қаламлар, ручка, фламастер, ўчирғичдан фойдаланиш мумкин эмас.
Кўрсатма: «Мавжуд бўлмаган ҳайвонни ўйлаб топиб, унинг расмини чизинг ва унга ном қўйинг». Методикани индивидуал тарзда ўтказиш тавсия қилинади. Уни ўтказиш давомийлиги чегараланмаган.
Расм элементлари ва уларни тавсифланииш
Нормада расм вертикал қўйилган варақнинг ўртасида жойлашган бўлади. Агар расм варакнинг юқори чеккасига яқин ҳолатда бўлса, бу ўзига юқори баҳо бериш; жамиятда эгаллаган мавқеидан норозилик, атрофдагилар томонидан етарлича тан олинмаслик; лавозимга кўтарилиш ва тан олинишга нисбатан эътироз; ўз-ўзини тасдиқлашга интилиш белгиси ҳисобланади.
Агар расм варақнинг қуйи қисмида жойлашган бўлса, буни ўзига нисбатан ишончсизлик, ўзига паст баҳо бериш, қатъиятсизлик, тушкунлик сифатида; жамоада бирор мавқени эгаллашга интилмаслик; тан олиниш ҳамда ўз-ўзини эътироф этиш мавжуд эмаслиги сифатида баҳолаш мумкин.
Фигуранинг марказий қисми таҳлили (бош ёки унинг ўрнини босувчи қисм)
Агар бош ўнгга қараган бўлса, фаолиятга бўлган барқарор интилиш, ҳаракатчанликни билдиради. Бунда режалаштирилган, ўйланган барча фикрлар амалга оширилади ёки гарчи охиригача етказилмасада, уни амалга оширишга киришилади.
Бош чап тарафга қаратиб чизилган бўлса, рефлексия, ўзини бошқалар қандай идрок қилишлари ҳақида ўйлаш, фикрлашга мойиллик. Бундай синалувчилар ҳаракат кишилари эмас, улар ўйлаганларининг бир қисминигина амалга оширадилар. Баъзида бу шахснинг фаол ҳаракат қилишдан чўчиши, қатъиятсизлик сифатида қаралади (бироқ буни бошқа йўллар орқали текшириш лозим).
«Анфас» ҳолати, яъни бош расм чизаётган шахс томонга қарата чизилган бўлса, бу ҳолат эгоцентризм сифатида талқин этилади.
Агар бош кисмда сезги органларига мос деталлар акс эттирилса, яъни қулоқ, оғиз, кўз - булар ахборот олишга қизиқувчанлик, атрофдагиларнинг ўзи ҳақидаги фикрларига аҳамият беришлик, деб қаралади.
Қисман очиқ оғиз-тил билан уйғунлашган ҳолда бироқ, лаблар аниқ чизилмаган ҳолда тасвирланса, кучли нутқий фаоллик (ҳаддан зиёд кўп гапириш) сифатида, лаблар аниқ чизилса, сезгирлик сифатида баҳоланади.
Тил ва лабларсиз, айниқса, қаттиқ бостириб чизилгаи очиқ оғиз қўрқинч ва ташвиш, ишончсизлиқнинг осон юзага келишидан; тишлар билан тасвирланган оғиз - вербал агрессия, кўпчилик ҳолларда ҳимоявий агрессия (шахсга қаратилган салбий мурожаатга нисбатан қўполлик қилиш, ғижиниш, сўкиниш кабилар)дан дарак беради.
Шуни таъкидлаш лозимки, болалар ва ўсмирлар учун оғизни думалоқ шаклда тасвирлаш хосдир. Бу эса, синалувчидаги қўрқинч ва хавотирланиш ҳолатларини билдиради.
Расмда тасвирланган кўзларга алоҳида аҳамият бериш зарур. Агар кўз қорачиғи алоҳида урғу билан чизилса - бу инсонга хос бўлган қўрқув кечинмасининг белгиси саналади. Бунда киприкларнинг бор ёки йўқлигига ҳам аҳамият бериш зарур. Киприклар хулқ-атворнинг намойишкорона - жазава усули. Эркаклар расмларида киприклар тасвирланса, уларда аёллар характерига хос сифатлар мавжудлигидан даракдир. Шунингдек, киприклар синалувчининг атрофдагиларни ўз ташқи чиройи, кийиниш услуби билан лол қолдиришга интилиши, бу жиҳатларга катта эътибор билан қарашини билдиради.
Агар расмнинг бош қисми бутун фигура ўлчамига нисбатан катта бўлса, синалувчи ўзидаги ва атрофдаги кишилардаги фикрлаш, эрудицияни қадрлашидан дарак беради.
Баъзи холларда бошда қўшимча деталлар, масалан, шох тасвирланиши мумкин. Шохлар - ҳимоя ва агрессия тимсоли бўлиб, бошқа белгилар (тирноқ. дағал жун, игна) билан биргаликда тасвирланса, бу тажовузкор характер, спонтан ёки ҳимоявий агрессия эканлигини билдиради. Ҳайвондаги патлар ўзини безаб кўреатиш, ўзини оқлашни намойиш қилишга мойиллик бўлса, ёл, жун ва шунга ўхшаш соч турмаклари - ҳиссиёт, ўз жинсини таъкидлаш, ўзининг жинсий ролига эътиборни қаратиш белгиси ҳисобланади.
Фигуранинг таянч қисмлари таҳлили (оёқлар, панжа, баъзида постамент)
Бунда асосий эътибор бу қисмнинг бутун фигура ва шакл ўлчамлари нисбатига. оёқ қисмининг тана билан қандай бирлашишига, оёқлар ҳамда панжаларнинг қайси томонга йўналтирилганлигига қаратилиши зарур. Агар оёқлар тана билан аниқ, пухта бириктирилса, бу қарор қабул қилишнинг асослилиги, ўйланганлиги, рационаллик белгиси; агар бирлаштириш палапартиш заиф бўлса, ёки умуман бирлашмаган бўлса ёки оёқ, асос умуман бўлмаса бу юзаки фикрлаш, хулоса чиқаришга енгил-елпи қараш, баъзида қарор қабул қилишнинг импульсивлигидан дарак беради. Оёқ, панжа шаклларининг бир хиллиги ва бир томонга йўналганлиги - қарор қабул қилишнинг конформлиги (мустақил эмаслиги), оддийлиги, стандартлиги ҳисобланади. Бу деталларнинг шакли ва ҳолатидаги ҳар хиллик, аксинча, фикр ва установкаларнинг ўзига хослиги, мустақиллиги, баъзида ижодийлик белгиси.
Фигуранинг юқорисида жойлашган қисмлар таҳлили
Қанотлар. қисқичлар, пат, жингалак соч, бантик кабилар ўзига ишонч, қизиқувчанлик, атрофдагиларнинг ишларида иложи борича кўпроқ иштирок этиш, ўз фаолиятига берилиб кетиш белгиси. Безовчи деталлар - намойишкорлик, атрофдагилар эътиборини ўзига қаратишга мойилликдан дарак беради.
Думлар синалувчининг ўз хатти-ҳаракати, қарор ва хулосаларига муносабатини билдиради.
Агар дум қоғозда ўнгга қарата чизилса, бу синалувчининг ўз ҳаракати ва хулқ-атворига муносабат, чапга қараган бўлса, бу ўз фикр? қарорлари, бой берилган имкониягларига, қатъиятсизлигига муносабатни акс эттиради. Бу муносабатнинг ижобий ёки салбий характери думнинг юқорига (ишонч ва тетиклик) ёки пастга (ўзидан қониқмаслик, ўзининг ҳақлигидан шубҳаланиш, айтган гаплари, қилган ишларидан афсусланиш) қаратилишида ифодаланади. Бунда бир нечта. баъзан такрорланувчи бўғинлардан ташкил топувчи, айникса, ҳаддан зиёд қалин, узун ва тарвақайлаб кетган думга эътибор бериш лозим.
Фигура контурлари, бўртиб чиқишлар (арқон, игна типидаги), контур чизиқларининг босиб, қалин чизилиши мавжудлиги ёки йўқлигига қараб таҳлил қилинади, у атрофдагилардан ҳимояланиш белгиси ҳисобланади. Агар бўртиб чиқишлар ўткир бурчаклар билан бажарилса тажовузкор ҳимоя; агар контур чизиғи «бўяб», қора қилиб чизилса - қўрқинч ва ташвишланиш; агар қалқон қўйилса ва чизиқлар иккитадан бўлса (хавотирланиш) чўчиш ва шубҳаланиш сифатида таҳлил қилинади.
Фазовий жойлашувига қараб бундай ҳимоянииг йўналиши аниқланади: фигуранинг юқори контури - ўзига нисбатан ёши катталар, ота-оналар, ўқитувчилар, бошлиқлар, раҳбарлар, яъни тақиқ, зўрликларни амалга оширувчи шахсларга нисбатан; пастки контур - ўзидан ёш жиҳатдаи кичкиналар, қўл остидагиларнинг масхаралаши, қабул қилмаслик, улар ўртасида обрўсининг йўқлиги; ён тарафдаги контурлар - аниқ бўлмаган хавотир, хар қандай вазиятда юзага келиши мумкин бўлган турли хавфга нисбатан ўзини ҳимоя қилишга тайёрлик деб баҳоланади. Агар «ҳимоя» элементлари контур ичида жойлашса, яъни чизилган ҳайвон корпусида бўлса ва улар ўнг тарафга яқин турса, бу реал фаолият жараёнидаги ҳамда чап тарафда бўлса кўпроқ ўз фикр, эътиқод, дидига нисбатан ҳимоя сифатида талқин қилинади.
Умумий энергия. Умумий энергияни баҳолаш ўйлаб топилган ҳайвон ҳақида тасаввур ҳосил қилиш учун ишлатилган деталлар, тана, бош, дум, қанот миқдорига қараб амалга оширилади. Таркибий қисмлар ва элементлар (энг зарурларидан ташқари) қанчалик кўп бўлса, энергия шунчалик кўп ҳисобланади. Лекин бунинг акси бўлса, бу энергияни тежаш, организмнинг астениклиги, ўткир соматик касалликлардан далолат беради. Бу белгиларни чизиқ характери - заиф, тўрсимон чизиқлар, қаламни босмасдан, қоғоз устида шунчаки юргизиш орқали тасдиқлаши мумкин.
Чизиқлар қалин ва босиб чизилган бўлса, бу энергия тарзида эмас, балки хавотирланиш сифатида баҳоланади. Бунда айниқса, қаттиқ босиб чизилган, ҳаттоки варақнинг орқа тарафидан кўриниб турган чизиқларга эътибор қаратилиши лозим. Бу, яъни расм чизаётган қўл мускулларининг юқори тонуси - кучли хавотирланишдан дарак беради. Шу билан бирга расмдаги қайси деталь, қайси тимсол шундай акс эттирилганлигига диққат қилиш зарур, чунки улар ёрдамида ҳавотирланиш нима билан боғланганлигини аниқлаш мумкин.
Мазмуни ва мавзуси жиҳатидан ҳайвонлар хавф солувчи, нейтрал турларга ажратилиши мумкин (масалан арслон, бегемот, бўри ёки қушлар, чумоли ва олмахон, ит, мушук кабилар), бу ҳолда чизилган ҳайвонлар расми - расм чизаётган шахс намоёндаси; ўзини расмдаги ҳайвон билан идентификациялаш; ўз шахси ва «Мен»ига муносабат, ўзининг мавқеи ҳақидаги тасаввурлар сифатида баҳоланади.
Инсонга ўхшатиб чизилган икки оёқ, одамларга ўхшатиб кийинтириш - ҳайвон юзи одамникига ўхшаш қилиб, оёқ ёки панжа, қўл сифатида тасвирланса - бу инфантиллик, эмоционал жиҳатдан етилмаганликдан далолатдир.
Агрессивлик даражаси - расмдаги бурчаклар характери, миқдори ва жойлашуви орқали ифодаланади. Бунда бурчакларнинг тасвирдаги бошқа деталлар билан алоқаси аҳамиятли эмас. Айниқса - тирноқ, тиш, тумшуқ каби агрессия тимсолларига эътибор қаратиш зарур. Шунингдек, жинсий белгилар, айниқса, инсонга ўхшаш фигурадаги кўкрак, елин ва шунга ўхшаш элементларга эътибор бериш лозимки, улар инсоннинг жинсга нисбатан муносабатини билдиради. Айлана фигураси (айниқса ичи бўш) ички дунёнинг сирлилиги, ёпиқлиги, одамовилик, атрофдагиларга ўзи ҳақида маълумот беришни истамасликни ифодалайди. Бунақа расм одатда таҳлил қилиш учун етарли маълумот бера олмайди. Шу билан бирга «ҳайвон»' танасига механик қисмлар ўрнатилишига ҳам эътибор бериш талаб қилинади. Масалан, ҳайвон оёқлари ўрнига трактор ёки танк занжирини чизиш, 3 та оёқ; бош қисмига винт, кўз ўрнига электр лампочкаси, танага турли клавиш, антенналар ўрнатиш кўпроқ шизофрения билан касалланганларда кузатилади.
Инсоннинг ижодий имкониятлари одатда фигурадаги элементларнинг ўзига хослиги, унинг мураккаб тузилишга эгалиги билан белгиланади. «Тайёр'\ мавжуд ҳайвонларнинг элементларидан ташкил топган расм, масалан, қанотли мушук, патли балиқ, панжали ит - ижодийликнинг мавжуд эмаслиги сифатида талқин қилинади. Фигурани қуришда тайёр қисмлардан эмас, балки турли элементлардан фойдаланиш оригиналлик ифодасидир.
«УЙ, ДАРАХТ, ОДАМ» МЕТОДИКАСИ
Ушбу методика катгалар билан бир қаторда болаларни ҳам ўрганиш учун мўлжалланган бўлиб, уни индивидуал ва гуруҳ тарзида ўтказиш мумкин. Методиканинг моҳияти қуйидагича: текширилувчига уй, дарахт ва инсон расмини чизиш таклиф қилинади. Сўнг ишлаб чиқилган режа бўйича суҳбат ўтказилади.
Р.Берне ушбу тестни қўллашда бир расмда дарахт. уй ва инсонни тасвирлашни таклиф қилади. Бунда уй, дарахт ва инсоннинг ўзаро таъсири кўриш образини ташкил қилади, деб ҳисобланади. Агар расмни ҳаракатга келтирсак, у ҳақиқатан ҳам бизнинг, ҳаётимизда содир бўлаётганлигини сезиш мумкин.
Уй, дарахг ва инсон расмининг чизилиш тартиби тестни тавсифлаш усули сифатида қаралади. Агар дарахт расми биринчи бўлиб чизилган бўлса, бунда инсон учун асосий бўлган нарса - ҳаётий энергия (қувват), агар уй биринчи навбатда чизилган бўлса, биринчи ўринда инсон учун хавфсизлик, муваффакият ёки бу тушунчаларнинг рад этилиши туради.
Тестдаги белгшшр тавсифи Уй
Эски, қулаб тушаётган уй - баъзида субъект ўзига бўлган муносабатни шу тарзда ифодалаши мумкин.
Узокдаги уй - рад қилиниш туйғуси.
Яқиндаги уй - очиқлик, илиқлик ва меҳмондўстлик ҳисси. Уйнинг ўрнига унинг плани расми чизилган бўлса - жиддий низо. Турли қурилмалар уйнинг ҳақиқий соҳибига нисбатан агрессиянинг мавжудлиги. Деворга кўтарилаётган зина (эшиксиз) - воқеликни тўгри баҳолашга зарар етказувчи низоли вазиятнинг акс эттирилиши.
Деворлар
Орқа деворнинг одатдагидек бўлмаган тарзда тасвирланиши ўз-ўзини назорат қилишга онгли равишда ҳаракат қилиш, келишувларга мослашиш, шу билан бирга кучли душманликка мойиллик.
Бошка деталларга нисбатан орқа девор контурларининг сезиларли тарзда қалинроқ, ёрқинроқ чизилиши - субъект воқелик билан алоқани сақлаб қолишга интилади. Девор ва унинг асоси мавжуд эмаслиги воқелик билан алоқанинг заифлиги. Девор асоси контурларининг бўрттириб кўрсатилиши - субъект ташвиш, қийинчиликни ҳис қилади ва низоларни бартараф қилишга интилади.
Горизонтал ўлчовлари бўрттирилган девор - вақтида нотўгри ориентировка қилиш (ё ўтмишнинг, ё келажакнинг устунлиги), субъектнинг босимга жуда сезувчанлиги. Деворнинг ён контурлари жуда ингичка ва адекват эмаслиги - фалокат хавфини ҳис қилиш; чизиқ контурлари жуда бўрттирилган, деворнинг фақат бир томони тасвирланса ва агар бу девор ён тарафи бўлса, келишмовчилик ва ажралиб қолиш кабиларга жиддий мойиллик мавжуд. Девор аниқ - равшан тасвирланса - имкон борича вази- ятга таъсир қилиш эҳтиёжи, англанмаган майллар.
Вертикал ўлчамлари бўрттирилган девор - субъектнинг воқелик билан муносабати доимий эмас, хаёлан ҳузурланишга интилади.
Эшиклар
Эшик мавжуд бўлмаса, субъект бошқалар олдида ўзини намоён қилишга қийналади (айниқса, оила даврасида). Ён тарафдаги ёки оркадаги эшик - четлашиш, қочиш.
Байрамона (тантанавор) эшик – самимийлик, очиқликнинг биринчи белгиси.
Очиқ эшик. Агар гураржой бўлса - бу ташқаридан бўладиган илиқликка кучли эҳтиёж ёки очиқликка намойишкорона интилиш.
Ён тарафдаги эшик – воқеликни қабул қилмаслик, ажралиб қолишлик.
Эшиклар жуда катта бўлса бошқаларга ҳаддан ташқари боғлиқлик ёки ўзининг мулоқатчанлиги билан бошқаларни ҳайратга солишга интилиш.
Эшиклар жуда кичкина бўлса – ўзининг «Мен»ига бошқаларни киритмаслик хоҳиши, ижтимоий вазиятларга мос келмаслик, ноадекватлик ҳисси. Катта қулфли эшик-душманлик, ваҳимачилик, пинҳонийлик, ҳимояланиш тенденцияси.
Қалин тутун – сезиларли даражадаги ички зўриқиш.
Қалин бўлмаган тутун оқими - эмоционаллик етишмаслиги ҳисси.
Дераза
Дераза – биринчи қават охирида чизилган бўлса, бу шахслараро муносабатлардан нафратланиш ва воқеликдан ажралиб қолишга интилишни билдиради. Дераза охиригача очилган ва кўп бўлса алоқа ўрнатишга тайёрлик, пардаларнинг бўлмаслиги ўз ҳиссиётларини намойиш қилишга интилишнинг мавжуд эмаслиги.
Дераза қаттиқ ёпиқ бўлса, муҳит билан ўзаро таъсир ўрнатишдан ташвишланиш.
Ойнаси йўқ дераза душманчилик, ажралиб қолишлик, пастки қаватда ойна йўқ, лекин юқори қаватда мавжуд бўлса, ҳақиқий ҳаёт билан хаёлий ҳаёт ўртасидаги оралиқ.
Том
Том - хаёл соҳаси ҳисобланади. Том ва мўрини шамол учириб юборган қилиб тасвирланса, субъектнинг ҳиссиётларини ифодалайди. (Ўзининг ирода кучига қарамай, устун турувчи ҳиссиётлар).
Чизилган расмга умуман мос тушмаган қалин чизилган том одатда ташвишланиш, шу билан бирга келадиган лаззатланиш манбаи сифатида келиб чиқадиган фантазия. Чеккалари ингичка чизиқли том - фантазияни назорат қилишнинг кучсизлиги.
Чеккалари қалин чизиқли том - фантазияни жиловлаш, ўзини назорат қилишга ҳаддан ташқари уриниш.
Хона
Ассоциациялар хонада яшовчи одам ва хонадаги шахслараро муносабатлар туфайли ҳосил бўлиши ҳамда ижобий (позитив) ёки салбий (негатив) эмоционал тусга эга бўлиши мумкин.
Вараққа сиғмаган ҳолда тасвирлангаи хона - субъектнинг хонадаги нохуш ассоциациялар ёки унда яшовчилар билан яхши муносабатлар йўқлиги сабабли муайян хоналар расмини тасвирлашни истамаслик бўлиши мумкин. Субъектнинг яқин хонани танлаши - бадгумонлик.
Ваннахона
Ваннахона санитарлик вазифасини бажаради. Агар ваннахона катта тасвирланган бўлса бу вазифаларнинг бузилиши тўғрисида гапириш мумкин.
Қувур
Қувурнинг мавжуд эмаслиги - субъект уйда психологик илиқликнинг етишмаслигини ҳис қилади. Қувур деярли кўринмаса, эмоционал таъсиротларни истамаслик.
Томга нисбатан қувур қийшиқ чизилган бўлса, бола учун норма: катталарда кузатилса бу кучли агрессия, сув оқадиган кувур кучли ҳимоя ва одатда бадгумонлик.
Водопровод қувури кучли ҳимояланиш установкаси ва одатда юқори даражадаги бадгумонлик.
Қўшимчалар
Тиниқ «ойнали» яшик. Ҳаммани ўзига қаратиш хоҳишини билдиради. Узини намойиш қилиш истаги, фақат визуал контакт билан чекланган ҳолда.
Дарахтлар. Кўпинча турли хил кишиларни англатади. Агар улар гўёки уйни «бекитиб» турган бўлса, ота-оналар устун бўлганда, кучли боғлиқлик эҳтиёжи мавжудлигидан далолат беради.
Буталар. Баъзида одамларни англатади. Агар улар уйни қалин ўраб турган бўлсалар, ўзини ҳимоя тўсиқлари билан кучли ўраб олиш истаги мавжуд бўлиши мумкин.
Буталар йўлнинг иккала ёқасида тартибсиз жойлашган бўлса – воқелик доирасида бироз ташвишланиш ва уни онгли равишда назорат қилишга интилиш мавжудлигини кўрсатади.
Йўлак (пропорциялари яхши, енгил чизилган бўлса) индивид бошқалар билан алоқада ўз-ўзини эътироф этилишига ва ўз-ўзини назорат қилишга эгалигини қўрсатади. Узун йўлак – анча адекват ижтимоийлашув эҳтиёжи билан бирга келадиган кучсиз очиқлик.
Жуда кенг бошланиб, уйга етгач, торайиб борувчи йўлак – ёлғизликка бўлган хоҳишни ниқоблашга интилиш.
Қуёш. Ҳурматга эга бўлиш тимсоли бўлиб, кўпинча илиқлик ва куч манбаи сифатида идрок қилинади.
Об-ҳаво (Қандай об-ҳаво тасвирланганлиги) субъектнинг муҳит билан боғлиқ кечинмаларини акс эттиради. Қанчалик об- ҳаво яхши тасвирланган бўлса, субъект шунчалик муҳитни душманчилик сифатида идрок этади.
Ранг
Яшил ранг том учун, жигарранг – девор учун, сариқ - агар уй ичидаги ёруғликни акс эттириш учун қўлланилса, тун ёки унинг яқинлашаётганлиги акс эттирилса субъектнинг қуйидаги ҳиссиётларини ифодалайди:
1) муҳитнинг унга нисбатан агрессив душманлиги.
2) унинг ҳаракатлари яширинган ҳолда бўлиши.
Қўлланилган рангларнинг миқдори. Яхши мослашган, бироқ,
тортинчоқ, эмоционал субъект одатда иккитадан кам ёки бештадан кўп ранг ишлатмайди.
Уйни 7-8 рангга бўёвчи субъект жуда лабил ҳисобланади. Фақат битта ранг қўлланилса, бу субъектнинг эмоционал қўзғалишдан қўрқишини билдиради.
Рангни танлаш
Субъект рангни қанчалик узоқ, ишончсизлик ва қийинлик билан танласа, шахсдаги бузилишлар эҳтимоли шунчалик кўп бўлади.
Қора ранг - тортинчоқлик, чўчишлик.
Яшил ранг - хавфсизлик ҳиссига эҳтиёж, ўзини хавфдан асраш. Бунда дарахт барглари ва уй томи яшил рангда бўлиши унчалик аҳамиятга эга эмас.
Тўқ сариқ (зарғалдоқ) ранг - сезувчанлик ва душманлик комбинацияси.
Тўқ қизил ранг - ҳокимиятга кучли интилиш эҳтиёжи.
Қизил ранг - кучли сезувчанлик. Атрофдагилардан илиқлик сезиш эҳтиёжи.
Сариқ ранг - кучли душманчиликнинг белгиси.
Умумий кўриниш
Расм варақнинг четига жойлашган бўлса — хавфсираш, ишончсизлик ҳисси. Кўпинча бундай жойлашиш муайян вақтни билдиради:
а)
ўнг томон – келажак, чап – ўтмиш;
б)
хона ёки унда доимий яшовчиларни олдиндан белгилаб қўйилиши билан боғлиқ.
в)
кечинмалар моҳиятини кўрсатади: чап томон – эмоционал, ўнг томон – интеллектуал.
Манзара
Пастдан юқорига назар ташлаш - субъектнинг инкор этилганлиги, четга суриб кўйилганлик, уйда тан олинмаганлик ёки субъект ўз уйига нисбатан эҳтиёж сезади ва бунга эришиш имконияти йўқ деб ҳисоблайди.
Манзара, расм узоқда акс эттирилган бўлса конвенционал жамиятдан четга чиқиш истаги, ажралиб қолиш, рад этилиш ҳисси. Агар индивид уйнинг бир учини тўғри чизиб, бошқа тарафида том ва деворнинг вертикал чизиқларини акс эттирса, келажакдан чўчиш (ўнг тараф) ёки ўтмишни унутиш истаги (чап томон)ни билдиради.
Уч ёқлама манзара (субъект 4 та алоҳида девор расмини чизса) - бу атрофдагиларнииг ўзи ҳақидаги фикрлари тўғрисиди ҳаддан ортиқ қайғуришини билдиради.
Расмнинг жойлаштирилиши
Расмнинг варақнинг марказидан тепада жойлаштирилганлиги. Расм қанчалик кўп марказнинг тепасида бўлса, у ҳолда шунчалик қуйидагилар эҳтимоли ортади:
1) субъект ўз максадига эришишда қийинчилик ҳис қилади;
2) субъект хаёлида қоникиш ҳосил қилишни ёқтиради (ички зўриқиш);
3) субъект четда туришга мойил.
Расмнинг варақни қоқ ўртасида жойлашиши - ригидлик ва ҳимоясизлик ҳамда психик мувозанатни сақлаш учун назорат қилиш эҳтиёжи.
Расмни варақ марказидан пастга жойлаштириш. Варақ марказига нисбатан расм қанчалик пастда жойлашган бўлса, шунчалик:
1) субъект ўзини ноқулай ва ҳимоясиз ҳис қилади, бу эса унда депрессив кайфиятни туғдиради;
2) субъект ўзини чеклангандек ҳис қилади.
Расм варақнинг чап томонида жойлаштирилганлиги - ўтмишга урғу бериш, импульсивлик.
Расм варақнинг чап бурчагида жойлашса - янги кечинмалардан қочишга мойиллик. Ўтмишга қочиш ёки хаёлотга берилиш хоҳиши.
Расм варақнинг ўнг тарафида жойлашса - субъект интеллектуал соҳада ҳузурланиш излашга мойил. Хулқ-атвор назорат қилиб турилади. Келажакка урғу бериш кузатилади.
Расм варақнинг чап чекка қисмидан ташқарига чиқса - ўтмишни мустаҳкамлаш ва келажакдан чўчиш. Эркин, очиқ эмоционал кечинмалар ҳақида ҳаддан зиёд қайғуриш.
Расм варақнинг ўнг четидан ташқарига чиқса - ўтмишдан узоқлашиш учун келажакка «қочиш» хоҳиши, очиқ, эркин кечинмалардан қўрқиш. Қаттиқ назоратни сақлашга интилиш.
Варақнинг тепа чекка қисмидан ташқарига чиқиш - субъект ҳақиқий ҳаётда бошдан кечирмайдиган, ҳузурланиш манбаи сифатидаги фантазия ва тафаккурга йўналган.
 «Уй»  тестида расмларни қайта ишлаш схемаси
	№
	Ажратиб кўрсатилган белги

	1.
	Схематик тасвир

	2.
	Деталлаштирилган тасвир

	3.
	Метафорали тасвир

	4.
	Шаҳардаги уй

	5.
	Қишлокдаги уй

	6.
	Адабий ёки эртак сюжетидан олинган уй

	7.
	Деразаларнинг мавжудлиги ва улар сони

	8.
	Эшикларнинг мавжудлиги

	9.
	Тутун чикаётган мўри

	10.
	Деразалар

	11.
	Деразалар ўлчами

	12.
	Уйнинг умумий ўлчами

	13.
	Уй олдида боғчанинг мавжудлиги

	14.
	Уйда ва уй олдида одамларнинг мавжудлиги

	15.
	Қанотнинг мавжудлиги

	16.
	Деразаларда парданинг мавжудлиги

	17.
	Усимликларнинг мавжудлиги (сони)

	18.
	Ҳайвонларнинг мавжудлиги

	19.
	Пейзажли тасвирнинг мавжудлиги (булут, қуёш, тоғлар ва ҳоказо)

	20.
	1, 2, 3 интенсивлик шкаласи бўйича штриховканинг мавжудлиги

	21.
	1, 2, 3 интенсивлик шкаласи бўйича чизиклар калинлиги

	22.
	Очиқ эшик

	23.
	Ёпиқ эшик


“Одам”
Бош - интеллект (назорат) соҳаси. Хаёл соҳаси.
Катта бош - инсон фаолиятида тафаккурнинг аҳамиятига қатъий ишонишни онгсиз равишда таъкидлаш.
Кичик бош - интеллектуал ноадекватликни ҳис қилиш.
Ноаниқ чизилган бош - тортинчоқлик, уялиш.
Бош энг охирида тасвнрланса - шахслараро низо.
Бошқа жинсли фигурадаги кагта бош - қарама-қарши бошқа жинснинг сохта устунлиги ва унинг юқорироқ ижтимоий авторитети.
Бўйин - иазорат (бош) ва майл соҳаси (тана) ўртасидаги алоқанинг тимсоли. Координация белгиси.
Бўйин таъкидланса - интеллектуал ҳимоявий назоратга бўлган эҳтиёж.
Бўйин ҳаддан зиёд катта бўлса - тана импульсларини англаш, уларни назорат қилишга интилиш.
Узун, ингичка бўйин - тормозланиш, регрессия.
Йўғон калта бўйин - ўзининг заифлиги ва истакларига ён бериш, босиб қўйилмаган импульсларнинг ифодаланганлиги.
Елка, унинг ўлчами - жисмоний куч ёки ҳокимиятга бўлган эҳтиёж белгиси.
Елка ҳаддан ташқари катталиги - катта кучни ҳис қилиш ёки куч ва ҳокимият тўғрисида ҳаддан ташқари қайғуриш.
Кичкина елка - ўзининг арзимас, аҳамиятсиз эканлигини ҳис қилиш.
Елка жуда ҳам қўпол бўлса - ҳаддан зиёд эҳтиёткорлик, ҳимоя белгиси.
Қиялама елка - тушкунлик, афсусланиш, айбдорлик ҳисси, ҳаётийликнинг етишмаслиги.
Кенг елка - кучли тана импульслари.
Тана - мардлик белгиси.
Тананинг қўпол ёки квадратсимонлиги - мардликни ифодалайди.
Тана жуда ҳам катта бўлса - субъектнинг қондирилмаган, ўткир англаниладиган эҳтиёжларининг мавжудлиги.
Нормал бўлмаган кичик тана - кам аҳамиятлилик, камситилиш ҳисси.
Юз
Юз тузилиши бурун, оғиз, кулоқ, кўздан иборат. Булар ташқи стимул рецепторлари - воқелик билан сенсор алоқа қилиш.
Юз ажратнб кўрсатилса - ўзининг ташқи қиёфаси, бошқалар билан муносабатлари тўғрисида кучли қайғуриш.
Энгак (ияк) жуда ҳам ажратиб кўрсатилса - устунлик қилиш эҳтиёжи.
Энгак жуда катта тасвирланса - ҳис қилинадиган ожизлик ва қатъиятсизликни компенсация қилиш.
Қулоқлар жуда ҳам ажратиб кўрсатилса - эшитиш галлюцинациялари. Бу танқидга нисбатан сезгир кишиларда учрайди.
Кичкина қулоқлар - ҳеч қандай танқидни қабул қилмасликка, унга бепарво бўлишга интилиш.
Юмилган ёки шляпа остига яширинган кўзлар - нохуш визуал (кўриш) таъсирлардан қочишга кучли интилиш.
Кўзларни бўш турган кўз косаси сифатнда ифодаланганлиги - визуал таъсирлардан қочишга кучли интилиш. Душманлик.
Чақчайган кўзлар - қўполлик, дағаллик.
Кичкина кўзлар - ўз ички дунёсига кетганлик.
Узун киприклар - таннозлик, ўзини намойиш қилишга, бошқаларнинг ҳавасини келтиришга мойиллик.
Эркак юзидаги катта лаблар - аёлларга хос мулойимлик, назокат.
Масхарабоз лаби - ноадекват ҳиссиётлар, мажбурий очиқ кўнгиллик.
Кенг, қаншари баланд бурун - жирканиш установкалари, истеҳзоли ижтимоий стереотиплар асосида фикрлаш тенденцияси.
Бурун тешиги - примитив тажовуз.
Тишлар аниқ чизилса - агрессивлик.
Ноаниқ, хира юз - тортинчоқлик, қўрқоқлик.
Ниқобга ўхшаш юз - эҳтиёткорлик, яширинлик, бегоналашув ҳисси бўлиши ҳам мумкин.
Сийрак калта қош - нафрат, сезгирлик.
Соч - жасурлик (мардлик, куч, етуклик ва уларга интилиш) белгиси.
Кучли штрихланган сочлар – тафаккур ёки хаёл билан боғлиқ хавотирланиш.
Қўл-оёқлар
Қўллар - атроф-муҳитга, асосан шахслараро муносабатларда мукаммал мослашиш куролидир.
Кенг (қулоч ёйган) қўллар - ҳаракатланишга жадал интилиш.
Кафтда ёки елкада кенг ифодаланса - хатти-ҳаракатларни етарлича назорат қилмаслик, импульсивлик.
Гавдага кўшилмаган, ўзи алоҳида икки тарафга қаратиб чизилган қўллар - субъект баъзида ўзини назоратидан чиқиб кетган хатти-ҳаракатлари ва хулқ-атворини кўра олиши.
Кўкрак устида қовуштирилган қўллар - душманлик, бадгумонлик установкаси.
Қўллар орқада - ён босишни, компромиссга боришни (ҳатто дўстлари билан ҳам) хоҳламаслик. Тажовузкорлик, душманчилик майллари намоён бўлишини назорат қилишга мойиллик.
Узун ва мускулли қўллар - субъект компенсация сифатида жисмоний кучга, мардликка, эпчиликка муҳтож.
Ҳаддан зиёд узун қўллар - ҳаддан ташқари иззат-нафслилик (амбициоз) интилишлари.
Қўллар бўшашган ва эгилувчан - шахслараро муносабатларда яхши мослаша олиш.
Қўллар таранглашган ва танага бирлашиб кетган - лапашанглик, ригидлик.
Қўллар жуда қисқа тасвирланса - интилишнинг мавжуд эмаслиги ноадекватлик ҳисси билан биргаликда.
Қўллар ҳаддан ташқари катта бўлса - ижтимоий муносабатларга яхшироқ мослашишга бўлган кучли эҳтиёж, ноадекватлик ҳисси ва импульсив хатти-ҳаракатга бўлган мойиллик билан бирга келади.
Қўллар мавжуд бўлмаса - интеллект юқори бўлиши билан бир вақтда ноадекватлик ҳисси.
Чап томондаги қўл ёки оёққа урғу берилган бўлса, уларнинг шакли бузиб чизилган бўлса - ижтимоий даражадаги низо.
Эркаклардаги қўл ва оёқларнинг катталиги - қўполлик, дағаллик.
Узун қўллар - нимагадир эришиш хоҳиши.
Охирига бориб нозиклашадиган қўллар ва оёқлар - назокат (аёлларга хослик).
Узун қўллар - нимагадир эришиш, ниманидир қўлга киритиш хоҳиши.
Узун ва нимжон қўллар - боғлиқлик, васийликка эҳтиёж.
Икки тарафга чўзилган, нимадир олаёгган қўллар таскирланса - тобелик, муҳаббат ва боғлиқлик истаги.
Ён тарафга чўзилган қўллар - ижтимоий алоқалардаги қийинчиликдир, тажовузкор импульслар олдидаги қўрқув.
Кучли қўллар - тажовузкорлик, ғайратлилик.
Нозик, нимжон қўллар - эришилган натижадан қониқмаслик ҳисси.
Боксёр кўлқопига ўхшаш қўллар - сиқиб чиқарилган тажовузкорлик.
Қўллар орқада ёки чўнтакда тасвирланса - айбдорлик ҳисси, ўзига ишонмаслик.
Қўллар ноаниқ тасвирланса - фаолиятда ва ижтимоий муносабатларда ўзига ишончнинг етишмаслиги.
Катта қўллар - ҳис қилинадиган заифлик ва айбдорликнинг конпенсацияланиши.
Аёл тасвиридаги қўлнинг йўқлиги - она тасвири худди яхши кўрмайдигандек, қўллаб-қувватланмайдигандек, рад қиладигандек идрок қилинади.
Ажратилган (тўмтоқланган) бармоқлар - сиқиб чиқарилган тажовузкорлик, одамовилик.
Катта бармоқлар - қўполлик. дағаллик, тажовузкорлик.
Бештадан ортиқ бармоқлар - тажовузкорлик, амбиция (иззат-нафс).
Узун бармоқлар - яширин тажовузкорлик.
Мушт қилиб тугилган бармоқлар - исёнкорлик, протест.
Бештадан кам бармоқлар - боғликлик, заифлик.
Йўғон, михга ўхшаш бармоқлар - душманчилик.
Нопропорционал узун оёқлар - мустақилликка кучли эҳтиёж ва унга интилиш.
Ўта калта оёқлар - жисмоний ёки психологик бесўнақайлик ҳисси.
Расм оёқ товонидан бошланса - қўрқоқлик.
Товон акс эттирилмаса - одамовилик.
Оёқлар кенг очилган бўлса - очиқчасига менсимаслик (бўйсунмаслик, рад этиш ёки ҳимояланмаганлик).
Оёқлар ҳар хил ўлчамда - мустақилликка интилишдаги амбивалентлик (иккита қутблилик).
Оёқлар бўлмаса - журъатсизлик, одамовилик.
Оёқлар бўрттириб кўрсатилса - қўполлик, дағаллик.
Товон - шахслараро муносабатлардаги ҳаракатчанлик (физиологик ёки психологик) белгиси.
Товон нопропорционал узун бўлса - хавфсизликка бўлган эҳтиёж. Мардликни намоён қилиш эҳтиёжи.
Товон нопропорционал кичик бўлса - чекланганлик, тобелик.
Гавда ҳолати (поза)
Юз энса қисми кўрсатилиб чизилган бўлса - одамовиликка бўлган мойиллик.
Бош ён томонидан, тана эса рўбарў қилиб чизилса - ижтимоий атроф-муҳит ва мулоқотга бўлган эҳтиёж туфайли юзага келган хавотирланиш.
Стулнинг чеккасида ўтирган одам - вазиятдан чиқиш йўлини топишга бўлган кучли интилиш, ёлғизликдан қўрқув, гумонсираш.
Югуриб кетаётган одам - кимдандир қочиш, беркиниш хоҳиши.
Чап ва ўнг томонга нисбатан пропорциялари бузилганлиги яққол кўриниб турган одам - шахсий мувозанатнинг йўқлигини билдиради.
Одам расмида муайяи тана қисмлари тасвирланмаса - умуман одамни ёки унинг мавжуд бўлмаган қисмларини рад этилишини, тан олинмаслигини билдиради.
Жон-жахди билан қочаётган одам - саросимали қўрқув эҳтимолини билдиради.
Тўла профилда (ён кўринишидан) чизилган одам - жиддий паришонлик (ҳаётдан ажралганлик), ёпиқлик ва оппозицион йўналганлик.
Енгил юриб кетаётган одам - яхши мослашганлик.
Қарама-қарши қутбли ён томондан кўриниш. Тананинг айрим қисмлари бошқаларига нисбатан қарама-қарши томондан ифодаланади, гўёки одам икки томонга қараб тургандай - нохуш вазиятдан қутулиш хоҳиши билан бирга келадиган жуда кучли фрустрация.
Мувозанатлашмаган, тнк турган фнгура - кескинлик.
Қўғирчоқлар - ён беришлик, атрофдагилар устунлигини ҳис қилиш.
Эркак фигураси ўрнига робот чизилса - ўз шахсини йўқотиш, ташқи назорат қилувчи кучларни ҳис қилиш.
Таёқчалардан иборат фигура - ўзини четга олиш ва негативизм.
Ялмоғиз кампир фигураси - аёлларга нисбатан очиқдан - очиқ душманчилик.
Масхарабоз, карикатура - ўсмирларга хос бўлган норасоликни ва рад этилганликни бошидан кечириш. Душманлик, ўзидан нафратланиш.
Фон. Ён-атроф.
Булутлар - қўрқувли хавотирланиш, хавфсираш, депрессия.
Таянч девор, ер контурн - ҳимоясизлик.
Шамолда тасвирланган одам фигураси - севги-муҳаббат, илиқлик, боғлиқликка бўлган эҳтиёж.
Асос (ер) чизиғи - ҳимоясизлик. Расмнинг яхлитлигини тасвирлаш учун муҳим бўлган таянч нуқтани ифодалайди.Унга турғунлик бахш этади.
Қурол - тажовузкорлик.
Кўп йўналишли мезонлар
Чизиқларнинг узилиши, ўчириб ташланган деталлар, очиқ қолдирилган жойлар, бўрттириб чизиш, штрихлаш - низолар соҳаси.
Тугмачалар, камар, фигуранннг алоҳида бўрттирнб ифодаланган вертикал ўқи, чўнтаклар - боғлиқлиқ.
Контур, босим, штрихлаш, расмнинг жойлашиши
Букилган чнзиқлар кам, бурчаклар кўп бўлса - тажовузкорлик, қийин мослашиш.
Думалоқ чизиқлар - аёлларга хос нозиклик.
Ишончли, ёрқин ва енгил чизиқлар комбинацияси - қўполлик, дағаллик.
Ёрқин бўлмаган, тушунарсиз чизиқ - қўрқоқлик, журъатсизлик.
Ғайратли, ишончли штрихлар - қатъийлик, хавфсизлик.
Бир хил ёрқинлиқда бўлмаган чизиқлар - кескинлик.
Нозик узун чизиқ - кескинлик.
Фигурани ўраб олувчи узилмаган, алоҳида урғу берилган контур - изоляция.
Эскизли контур - хавотирланиш, журъатсизлик.
Узилган контур - низолар соҳаси.
Алоҳида эътибор берилган чизиқ - хавотирланиш, ҳимоясизлик. Низолар соҳаси.
Тишсимон, текис бўлмаган чизиқлар - қўполлик, душманлик.
Ишончли қатъий чизиқлар - иззат-нафс, жаҳду жадал.
Ёрқин чизиқ - қўполлик.
Кучли босим - ғайратлилик, шижоат. Кучли кескинлик.
Енгил чизиқлар - энергия етишмаслиги, кам ғайратлилик.
Босим билан чизилган чизиқлар - тажовузкорлик, шижоат.
Ўзгарувчан босим - эмоционал нотурғунлик, ўзгарувчан кайфият.
Штрихлар узунлиги
Агар мижоз қўзғалувчан бўлса - штрихлар қисқаради, агар ундай бўлмаса - узаяди.
Тўғри штрихлар - кайсарлик, тиришқоқлик, қатъиятлилик.
Калта штрихлар - импульсив хулқ-атвор.
Бир ритмдаги штрихлар - сезувчанлик, ҳамдардлик, бамайлихотирлик.
Ғадир-будир, чекланган штрихлар - кескинлик, ёпиқлик.
Қисқа эскиз тарзидагн штрихлар - ташвиш, ишончсизлик.
Горизонтал штрихлар - ҳаёлни таъкидлаш, аёлларга хос назокат, заифлик.
Ноаниқ,турли-туман, ўзгарувчан штрихлар - ҳимоясизлик, тиришқоқликнинг, қатъиятнинг етишмаслиги.
Вертикал штрихлар - ўжарлик, қатъиятлилик, гиперактивлик.
Ўнгдан чапга штрихлаш - интроверсия, изоляция.
Чапдан ўнгга штрихлаш - мотивация мавжудлиги.
Одамнинг ўзидан кетувчи штрихлаш - тажовузкорлик, экстраверсия.
Ўчириш - хавотирланиш, хавфсираш.
Тез-тез ўчириш - қатъиятсизлик, ўзидан қониқмаслик. Қайта чизиш учун ўчириш - яхши белги.
Ўчириш натижасида расм бузилса - чизилаёгган объектга нисбатан ёки субъект учун символ бўлаётган нарсага кучли эмоционал реакциянинг мавжудлиги.
Қайта чизишга (қайта ясашга) интнлмасдан ўчириш - ички низо ёки айнан ушбу деталь билан низо.
Катта расм - магрурлик, ўзини катта тутишга мойиллик.
Кичкина фигуралар-хавотирланиш, эмоционал боғлиқлик, дискомфорт ва чекланганлик ҳисси.
Ингичка контурли жуда кичик фигура - чекланганлик, ўзининг аҳамиятсизлиги ва тўлақонли эмаслиги ҳисси.
Симметрия етишмаслиги - ҳимоясизлик.
Расм варақнинг энг четида бўлса - боғлиқлик, ўзига ишонмаслик.
Расм варақнн тўлалигича эгаллаган бўлса - хаёлида ўзини юксакликларга кўтариш.
Деталлар
Бу ерда тадқиқотчи субъект шу нарсаларга қанчалик қизиқишини, уларни қандай идрок қилиши, уларнинг аҳамияти субъект учун қандайлигини билиши жуда муҳим.
Муҳим деталлар. Субъект чизган расмда уни ҳозир ёки яқин ўтмишда юксак интеллектга эгалигини характерловчи муҳим деталларнинг мавжуд эмаслиги кўпинча интеллектуал таназзулни ёки жиддий эмоционал бузилишни кўрсатади.
Ортиқча деталлар - ўзини чеклай олмаслик атроф-муҳит тўғрисида ҳаддан ташқари кучли қайгуришни кўрсатади. Деталлар моҳияти (аҳамиятли, аҳамиятсиз ёки кутилмаган) сезгирликнинг ўзига хослигини аниқ белгилашга ёрдам бериши мумкин.
Деталларни ортнқча такрорланиши - субъект одатда одамлар билан мулойим ва силлиқ алоқа ўрната олмайди.
Деталларнинг етишмаслиги - одамовилик тенденцияси.
Алоҳида қалтнс деталлаштириш - чекланганлик, ўта расмиятчилик.
Топшириқни тушуниш
Расмни танқид қилиш сўралса, уни танқидий бахолай олиш қобилияти - воқелик билан алоқани йўқотмаганлик кўрсаткичи.
Топшириқни деярли қаршиликсиз қабул қилиш - ишини яхши бошлаб туриб, сўнг чарчаб қолиш ва расм чизишни тўхтатиш.
Расм туфайли узр сўраш - ўзига ишончнинг етишмаслиги.
Расм чизиш давомида тезлик ва маҳсулдорликнинг пасайиши - тез жонга тегишлик.
Расмнинг номи - экстраверсия, қўллаб-қувватлаш эҳтиёжи.
Расм чап қисмини алоҳида қайд қилиниши - аёл жинси билан идентификациялаш.
Қийинчиликларга қараман, тиришиб расм чизса - яхши башорат, ғайратлилик.
Расм чизишга қаршилик қилса ва ундан бош тортса - ўзини кўрсатишни хоҳламаслик, ўз муаммоларини яшириш.
Дарахт
К.Кохнинг тавсифи (интерпретацияси) К.Юнгнинг қарашлари (дарахт - тик турган одам тимсоли)дан келиб чиқади.
Илдиз - жамоа, онгсизлик.
Поя (тана) - импульслар, инстинктлар, содда босқичлар.
Шохлар - пассивлик ёки ҳаётга қарши туриш.
Дарахт расмининг тавсифи доимо ядро (илдиз, поя, шох) ва безак элементлари (барг, мева, пейзаж)ни ўз ичига олади.
Агар варақнинг ўнг юқори чеккасига қараб кўтарилган ҳолатда ер чизилган бўлса - жўшқинлик, энтузиазм.
Агар варақнинг ўнг пасткн чеккасига қараб туширилган ҳолатда ер чизилган бўлса - кучнинг камайганлиги, етарли даражада интилиш йўқлиги.
Илдизлар
Илдиз поядан кичик бўлса - яширилган, ёпиқ нарсани кўриш истаги.
Илдиз поя билан тенг - анча кучли, энди муаммони тасаввур қиладиган қизиқувчанлик.
Илдиз поядан катта - шиддатли қизиқувчанлик, хавотирни юзага келтириши мумкин.
Илдиз чизиқ орқали тасвирланса - сир тутилаётган нарсага нисбатан болаларча муносабат.
Иккита чизиқ кўринишида ифодаланган илдиз - фарқлаш қобилияти ва реал нарсани баҳолашда мулоҳазалилик; бу илдизларнинг турли хил шакли яшаш хоҳиши билан, нотаниш ёки ўзига яқин даврада айрим тенденцияларни босиб қўйиш ёки ифодалаш хоҳиши билан боғлиқ бўлиши мумкин.
Симметрия - ўзини ташқи дунё билан келишгандек қилиб кўрсатишга интилиш. Тажовузкорликни тўхтатиб туришга бўлган интилишнинг ёрқин ифодаси. Ҳисларга нисбатан позицияни танлашдаги иккиланиш, ахлоқий муаммолар.
Варақдаги жойлашув иккиланган бўлса - ўтмишга, расмда ифодаланган нарсага, яъни ўз хатти-ҳаракатларига муносабат. Мустақилликка ва атрофидагилар доирасидаги ҳимояга нисбатан иккиланган хоҳиш. Марказий позиция - атрофдагилар билан муроса, мувозанатга эришиш хоҳиши.
Чапдан ўнгга қараб жойлашганлнк - ташқи дунё, келажакка йўналганликнинг ортганлиги. Авторитетга таянишга бўлган эҳтиёж; ташқи олам билан муросани излаш; хулқ-атвордаги иккиланиш ҳам бўлиши мумкин.
Барглар шакли
Юмалоқ шох барглар тўплами - бениҳоя хурсандлик, эмоционаллик.
Барглардаги айланалар - тинчлантирувчи ва рағбатлантирувчи сезгиларни излаш, тарк этилганлик ва умидсизлик ҳисси.
Шоҳлар пастга қаратилса - мардликнинг сўниши, ҳаракатлардан воз кечиш.
Шоҳлар тепага қаратилса - ташаббус, шиддат, ҳокимиятга интилиш.
Тўрсимон барг, анча-мунча зич бўлса - муаммоли вазиятлардан қочишга бўлган эпчиллик.
Тарвақайлаб кетган шохлар - ўз-ўзини тасдиқлаш, алоқа ўрнатиш изланиши, атрофга нисбатан сезувчанлик, шошмашо- шарлик.
Қийшиқ чизиқли барглар - атрофни очиқчасига қабул қилиш, таъсирчанлик.
Бир расмда ҳам очиқ ҳам ёпиқ барглар - объективликни излаш.
Ёпиқ япроқлар - ўзининг ички дунёсини болаларча ҳимоялаш.
Ёпиқ зич япроқлар - намоён бўлмайдиган тажовузкорлик.
Япроқларнинг деталлари яхлит қилиб бирлаштирилмаса фикрлашда кам аҳамиятли белгиларни яхлит ҳодиса характеристикаси деб қабул қилиш.
Шохлар поянинг битта қисмидан чиққан бўлса - 7 ёшли бола учун норма ҳисобланадиган ҳимоя излашнинг болаларга хос усули.
Шохлар битта йўналишда чизилса - воқеликдаги ёқимсиз нарсалардан қочиш, уни ўзгартириш ва безаш.
Йўғон шохлар - воқеликни яхши фарқлаш.
Баргларнинг қинғир-қийшиқлиги - эҳтиёткорлик ва пинҳонийлик.
Тўрсимон барг - ёқимсиз ҳислардан қочиш.
Нақшга ўхшаган барглар - мулойимлик, жозибадорлик, хушмуомалалик.
Пальма - жойни ўзгартиришга интилиш.
Мажнунтол - ғайрат ва шижоат етишмаслиги, ўтмишга ва болалик тажрибасига қайтиш, қарор қабул қилишдаги қийинчиликлар.
Қорага бўяш, штрихлаш - кескинлик, ташвиш.
Поя
Штрихланган поя - ички хавфсираш, гумонсираш, ташлаб кетилган бўлишдан қўрқув, яширилган тажовузкорлик.
Синдирилган гумбаз шаклидаги поя - онага ўхшаш хоҳиши, ҳамма нарсани унга ўхшаб қилиш, ёки отага ўхшаш интилиш, у билан куч синашиб кўриш, муваффақиятсизлик рефлексияси (ўзини англаш).
Бир чизиқдан иборат поя - нарсаларга реал карашни инкор этиш.
Поя - ингнчка, шох-бутоқлар - йўғон чизиқларда ифодаланган - ўз-ўзини тасдиқлаш ва эркин ҳаракат қилиш имконияти.
Ингичка чизиқ билан ифодаланган барглар - ишонувчанлик, нозик сезгирлик.
Босим билаи чизилган чизиқларда ифодаланган поя - қатъийлик, фаоллик, маҳсулдорлик.
Тўғри чизиқли поя - эпчиллик, топқирлик, хавотирлантирувчи фактларда ушланиб қолмайди.
Қийшиқ чизиқли поя - хавотирланиш ва тўсиқларни бартараф этиш мумкин эмаслиги тўгрисидаги фикрлар билан тормозланган фаоллик.
Шохлар поядан узилиб қолса - хоҳишларга мос келмайдиган воқеликдан қочиш, ундан орзуларга ва ўйинларга қочишга интилиш.
Поя ердан узилиб қолса - ташқи дунё билан алоқаларнинг етишмаслиги, маънавий ҳаёт билан кундалик ҳаётнинг кам боғланганлиги.
Поя очиқ ва япроқлар билан боғланган бўлса - яхши интеллект, яхши ривожланганлик, ўзининг ички дунёсини сақлаб туришга интилиш.
Пастндан чекланган поя - бахтсизликни ҳис қилиш, қўллаб-  қувватлашга муҳтожлик.
Пастга қараб йўғонлашиб борадиган поя - ўз даврасида ишончли ҳолатни излаш.
Пастга қараб ингичкалашиб борадиган поя - даврада ўзи хоҳлаган таянчни бермайдиган хавфсизликни сезиш; изоляция ва нотинч оламда ўз Менини мустаҳкамлашга интилиш.
Умумий баландлнк, варақнинг пастки тўртдан бир қисми - боғлиқлик, ўзига ишончнинг етишмаслиги, ҳукмронликка эришиш тўғрисидаги орзулар.
Варақнинг пастки ярмининг ишлатилганлиги - кучли ифодаланмаган боғлиқлик ва журъатсизлик.
Варақнинг тўртдан уч қисмининг ишлатилганлиги - муҳитга яхши мослашганлик.
Тўлиқ ишлатилган варақ - таниқли бўлиш хоҳиши, бошқаларга умид қилмоқ, ўз-ўзини тасдиқлаш.
Варақнинг баландлиги (варақ 8 та қисмга бўлинади):
1/8 - рефлексия ва назоратнинг етишмаслиги, 4 ёшли болага хос (норма).
1/4 - ўз тажрибасини қайта фикрлаб кўриш ва ўз хатти- ҳаракатларини тормозлаш қобилияти.
3/8 - яхши назорат ва рефлексия.
1/2 - интериоризация, умид, компенсация қилувчи орзулар.
5/8 - жадал маънавий ҳаёт.
6/8 - япроқларнинг баландлиги интеллектуал тараққиёт ва маънавий қизиқишлар билан тўғридан-тўғри боғлиқликда бўлади.
7/8 - барг бутун варақни эгалласа - орзу-умидларга берилиш.
Тасвирлаш усули
Ўткир чўққи:
1) ҳақиқий ёки фикрдаги хавфдан ҳимояланиш;
2) бошқаларга таъсир кўрсатиш хоҳиши, ҳужум қилиш ёки чимоялаш, алоқалардаги қийинчиликлар;
3) норасолик ҳиссини компенсация қилиш хоҳиши, ҳокимиятга интилиш;
4) тарк этилганлик ҳисси, қаттиқ мавқега эришиш учун хавфсиз бошпана излаш, меҳрибонликка бўлган эҳтиёж.
Дарахтларшшг кўплиги (битта варақда бир неча дарахтлар тасвирланса) - болаларга хос хулқ-автор. Синалувчи қўлланмага амал қилмаган.
Иккита дарахт - ўзининг ва бошқа яқин одамнинг ифодаси бўлиши мумкин.
Пейзаж ортиқча сертакаллуфликни билдиради.
Варақни орқа томонини ўгириш - боғлиқ эмаслик, интеллект белгиси, фикрловчанлик.
«ОИЛА РАСМИ» МЕТОДИКАСИ
Тадқиқот учун - оқ қоғоз (21 х 29см ҳажмдаги), 6 хил рангли қалам (қора, қизил, кўк, яшил, сариқ, жигарранг), ўчирғич зарур. Болага қуйидагича кўрсатмалар берилади.
Кўрсатма 1. «Илтимос, ўз оиланг расмини чиз». Бунда «оила» сўзининг маъносини тушунтириш тавсия этилмайди. Агар бола нима чизиш кераклигини сўраса, психолог кўрсатмани қайта такрорлаши керак бўлади. Вазифани индивидуал бажаришга одатда 30 минутдан кўп бўлмаган вақт берилади. Тестни гуруҳ бўлиб бажарганда вақт чегараланиб, у 15-30 минутдан ошмайди.
Кўрсатма 2. Оилангни расмини чиз, бунда оила аъзоларини ҳаммаси ўзининг кундалик иши билан банд бўлсин.
Кўрсатма 3. Оилангни расмини ўзинг уни қандай тасаввур қилсанг, худди шундай қилиб чиз.
Кўрсатма 4. Оилангни расмини чиз, бунда оила аъзоларининг ҳар бирини фантастик кўринишда (мавжуд бўлмаган нарса сифатида) ифодала.
Кўрсатма 5. Оилангни расмини маълум бир образга ўхшатиб чиз, бунда оиланингнинг ўзига хос хусусиятлари акс этсин.
Вазифани индивидуал бажариш жараёнида баённомада қуйидагилар қайд қилиниши зарур:
A) деталларни чизиш кетма-кетлиги;
Б) 15 секундцан ортиқ паузалар;
B) деталларни ўчириш;
Г) боланинг спонтан (дабдурустдан, ўз-ўзидан берилган) изоҳлари;
Д) эмоционал реакциялар ҳамда уларнинг тасвир мазмуни билан алоқаси.
Вазифа бажариб бўлингач, психолог вербал(суҳбат) йўл билан иложи борича кўпроқ маълумот олишга ҳаракат қилиши лозим.
Одатда қуйидаги саволлар билан мурожаат қилинади:
1. Айтчи, бу ерда ким тасвирланган?
2. Улар қаерда тасвирланган?
3. Улар нима қилишаяпти?
4. Буни ким ўйлаб топди?
5. Улар хурсандмилар ёки зерикишаяптими? Нима учун?
6. Улардан энг бахтсизи ким? Нима учун?
Охирги иккита савол болани ҳиссиётларини очиқ муҳокама қилишга ундайди. Агар бола уларга жавоб бергиси келмаса, уни мажбурлаш керак эмас.
Суҳбат давомида психолог бола чизган расмдаги ҳиссиётининг мазмунини аниқлашга ҳаракат қилиши зарур: агар бола оила аьзоларидан бирини тасвирламаган бўлса, унга нисбатан ҳиссиётларини аниқлаши керак. Тўғридан-тўғри саволлар бериб уларга жавоб беришни талаб қилишдан қочиш керак, чунки бу болада хавотирланишни, ҳимоявий реакцияларни чақириши мумкин.
Кўпинча проектив саволлар яхши самара беради (масалан: «Агар қушчанинг ўрнига одам чизилган бўлса, нима бўлар эди?», «Аканг билан сен мусобақалашсанг ким ютган бўлар эди?» ва б.).
Суҳбатдан сўнг болага 6 турдаги вазиятни ҳал қилиш таклиф қилинади: улардан учтаси оила аъзоларига нисбатан негатив ҳиссиётларни, учтаси ижобий муносабатни аниқлашга қаратилган:
1. Тасаввур қилайлик, циркка 2 та чиптанг бор. Кимни циркка гаклиф қилар эдинг?
2. Тасаввур қилайлик, оилангиз меҳмонга бориши керак. Бироқ, кимдир касал бўлди ва уйда қолиши керак. Ким қолади?
3. Конструктордан уй ясаяпсан (қўғирчоғинг учун қоғоздан кўйлак қирқаяпсан), лекин унинг уддасидан чиқа олмаяпсан. Кимни ёрдамга чақирасан?
4. Сенда қизиқарли фильмга бир нечта чипталар бор, лекин у оила аъзоларининг сонидан 1 тага кам. Уйда ким қолади?
5. Тасаввур қилайлик, сен кимсасиз оролга тушиб қолдинг, у ерда ким билан яшашни хоҳлардинг?
6. Сенга қизиқарли лото ўйинини совға қилишди. Оила аъзоларинг барчаси лото ўйнашга ўтиришди, аммо бир киши ортиқчалик қилаяпти. Ким лото ўйнамайди?
Интерпретация учун қуйидагиларни билиш зарур:
а)
ўрганилаётган боланинг ёши;
б)
оила аъзолари сони, ака-сингилларининг ёши;
в)
агар иложи бўлса, боланинг уй ва боғчадаги, мактабдаги хулқи ҳақида маълумотлар.
«Оила расми» методикаси интерпретациясини шартли 3 қисмга ажратиш мумкин:
1) «оила расми» структураси таҳлили;
2) оила аъзолари график тасвири хусусиятлари тавсифи;
3) расм чизиш жараёни таҳлили.
1. «Оила расми» структурасини таҳлил қилиш ва чизилган ҳамда реал оила таркибини таққослаш.
Одатда, оилада ижобий эмоцияларни ҳис қилувчи бола оилани тўлалигича акс эттиради. Тадқиқотларда кўрсатилишича, 6-8 ёшли, нормал интеллектга эга бўлган болаларнинг 85 фоизи (оиласи билан яшовчи) расмда оила аъзоларини тўлиқ расмини чизади. Агар оила аъзоларидан бирортаси тушиб қолган бўлса, бунга алоҳида эътибор берилиши талаб қилинади. Чунки у эмоционал зиддият, оиладаги мавжуд вазиятдан қониқмасликдан далолат беради.
Баъзи ҳолларда расмда умуман одамлар акс эттирилмаслиги ёки оилага умуман алоқаси бўлмаган одамлар акс эттирилганлигини кўриш мумкин. Бундай ҳолатлар жуда кам учрайди. Бунинг сабаби - оила билан боғлиқ бўлган салбий кечинмалар: рад этилганлик, ҳимоясизлик ҳисси, юқори даражадаги хавотирланиш ҳамда психологнинг ўрганилаётган бола билан яхши алоқа ўрната олмаганлиги бўлиши мумкин.
Амалиётда баъзан болалар оила аъзоларидан бирини тушириб қолдиришлари ҳам учраб туради. Бунинг сабаби - ўша оила аъзосининг эмоционал ёқимсизлиги, у билан низоли муносабатнинг мавжудлигидир. Одатда, кўпроқ ака ёки сингил- лар расми чизилмай қолади. У ёки бу оила аъзоси расми нима учун чизилмаган деган саволга ҳимоя жавоби берилади. Масалан; «жой қолмагани учун чизмадим», «У ўйнашга кетган» каби. Баъзида эса очиқдан очиқ: «Чизгим келмади, чунки у мен билан уришади», «У биз билан бирга яшашини хоҳламайман» деб жавоб берадилар.
Баъзан реал оила аъзолари ўрнига бола бирор ҳайвонча, қушча расмини чизиши мумкин. Бунда, психолог учун бола улар билан кимни идентификация қилаётганлиги (айнанлаштираётганлиги) муҳим (кўпинча бола оиладаги таъсирни камайтиришни хоҳлаган ака ёки укасини шундай акс эттиради).
Баъзи расмларда бола ўз расмиии чизмайди ёки оиласи ўрнига фақат ўзини акс эттиради. Бу боланинг ўзини оила таркибига кўшмаслигидан, оилада ҳамжиҳатлик мавжуд эмаслигидан далолат беради.
Расмда «Мен'' ининг мавжуд бўлмаслиги - қабул қилинмаслик, рад этилиш ҳиссини бошидан кечираётган болалар учун характерли.
Оила таркибининг катталаштирилиши ҳам бизга баъзи маълумотлар бериши мумкин. Одатда бу оиладаги психологик эхтиёжларнинг қондирилмаганлиги билан боғлиқ. Оилада ёлғиз фарзанд бўлса, аффиляция эҳтиёжлари қондирилмаса, қариндош ёки қўшни болалар ёки баъзида кучукча, мушукча расмини акс эттириши мумкин.
Оила аъзоларининг жойлашиши
Расмда оила аъзоларининг жойлашиши оиладаги ўзаро муносабатларнинг психологик хусусиятларидан дарак бериши мумкин.
Оиланинг жипслиги, оила аъзолари бир-бирлари билан кўл ушлашиб туриши, умумфаолият билан бирлашуви оиланинг нормал психологик муҳити кўрсаткичи ҳисобланади. Бунга қарама - қарши характеристикали расмлар эмоционал алоқаларнинг паст даражасидан далолат беради.
Оиланинг бир қисми бир гуруҳда чизилган, битта ёки бир неча шахс алоҳида тасвирланган расмлар психологик жиҳатдан қизиқарлидир. Агар бола ўзини алоҳида ажратиб кўйса, бу унда ажралиб қолганлик ҳисси мавжудлигини билдиради. Агар оила аъзоларидан бирортаси алоҳида қилиб чизилса. боланинг унга нисбатан негатив муносабати, ундан болага келаётган хавф ҳақида таҳмин қилиш мумкин.
Расмда оила аъзоларини гуруҳларга бирлаштириш оиланинг психологик микроструктурасини аниқлаш имконини беради.
Чизилган фигуралар хусусиятлари таҳлили
Оила аъзоларининг график тасвир хусусиятлари боланинг айрим оила аъзосига нисбатан эмоционал муносабатини, бола уни кандай идрок этиши, боланинг «Мен - образи», унинг жинсий идентификацияси каби кенг қамровли маълумотлар бериши мумкин. Боланинг оила аъзоларига эмоционал муносабатини баҳолашда қуйидагиларга алоҳида эътибор бериш зарур:
1) тана деталлари миқдори: бош, соч, кулоқлар, кўзлар, кўз қорачиғи, киприклар, қош, бурун, юз, оғиз, бўйин, елка, қўллар, кафт, бармоқлар, оёқ, товоннинг мавжудлиги;
2) кийим деталлари ва безаклар: бош кийими, ёқа, галстук, бант, чўнтак, камар, тугмача, соч турмак элементлари, кийимнинг мураккаблиги, безаклар;
3) фигурани чизишда қўлланилган ранглар миқдори.
Одатда инсонга бўлган ижобий эмоционал муносабат унинг расмини чизишда ижобий (позитив) концентрацияда намоён бўлади, яъни тана деталларининг миқдори, кийим деталлари ва безаклари ҳамда турли ранглар кўлланилишида ифодаланади. Ва аксинча, инсонга негатив муносабат схематик тасвир, баъзида тананинг муҳим қисмлари (бош, оёқ, қўл) тушиб қолдирилишида ҳам акс этади. Одатда, болалар ота ёки онасини кўринишини катталаштириб чизишади. Бу ҳақиқатга яқин. Баъзида эса, чизилган фигуранинг муносабати оила аъзолари реал муносабатларига мос келмайди, масалан, 7 ёшли бола ўз ота-оналаридан баландроқ тасвирланиши мумкин. Бу бола учун фигуранинг катталиги куч, устунлик, аҳамиятлиликни ифодалаш воситаси бўлиб хизмат қилишидан далолат беради.
Масалан, 6 ёшли қиз расмида онаси отасидан 3 марта катта қилиб чизилган. Бу оилада она авторитар бошлиқ бўлиб, доминантлик қилади.
Баъзи болалар ўзларини ҳаммадан катта ёки ота-оналари билан тенг қилиб чизадилар. Бу эса бир томондан, бола эгоцентризми сабабли, иккинчи томондан, қарама-қарши жинсдаги ота ёки онага «рақобатчи» эканлигини таъкидлаш мақсадида қилинади. Шу билан бирга «рақибини» кичрайтириш ёки умуман чизмаслик ҳоллари ҳам учраши мумкин.
Ўзларини аҳамиятсиз, ортиқча деб ҳис қилувчи ҳамда ота-оналари томонидан меҳрибончилик, ғамхўрлик талаб қилувчи болалар ўзларини бошқа оила аъзоларига нисбатан анча кичик хажмда тасвирлайдилар.
Шунингдек, импульсив ўзига ишонган, устунликка мойил болалар ўзларини жуда катта, ҳатто бутун дарахт ҳажмида тасвирласалар, хавотирланиш, ҳимоясизлик ҳисси мавжуд болалар ўзларини ҳаддан ташқари кичик қилиб чизадилар.
Оила аъзоларининг хусусиятларини таҳлил қилишда тананинг ҳар бир қисмлари тасвирига алоҳида эътибор бериш лозим. Чунки, тананинг алоҳида қисмлари муайян фаоллик соҳаси билан богланган бўлиб мулоқот, назорат, хавотирланиш воситаси бўлиб хизмат қилади.
Қўллар дунёга таъсир этиш, бошқа одамлар хулқ-атворини жисмоний назорат қилиш воситаси ҳисобланади. Агар бола қўлларини баланд кўтарган ҳолда тасвирлаган бўлса, бармоқлари узун бўлса, бу кўпинча унинг агрессив истаклари билан боғланган бўлади. Баъзида ташқи кўринишдан ёввойи кўринган болалар ҳам шундай расм чизадилар. Бундай болалар атрофдагиларга нисбатан душманликни ҳис қиладилар, аммо унинг агрессив хулқ-атвори босилган. Бу шунингдек, ўз заифлигини компенсация қилиш, кучли бўлиш истаги, ҳукмронлик хоҳишидан ҳам дарак бериши мумкин. Агар бола «агрессив» қўллар билан бир қаторда кенг елка ва шунга ўхшаш мардлик ва куч атрибутлари, тимсолларини тасвирласа, бу тавсиф янада ишончли бўлади.
Баъзида бола барча оила аъзоларига қўл чизади, ўзига эса чизишни «унутади». Агар бунда бола ўзини нопропорционал тарзда жуда кичик тасвирласа - бу кучсизлик, оиладаги ўзининг аҳамиятсизлиги, атрофдагилар уни ҳадцан зиёд назорат қилиши, унинг фаоллигини бўғиши ҳиссидан дарак беради.
Бош - «Мен» локализацияси, интеллектуал ва перцептив фаолият маркази.
Юз - тананинг мулоқот жараёнидаги энг муҳим қисми.
3 ёшдан бошлаб, болалар албатта бош ҳамда тананинг баъзи қисмларини чиза бошлайдилар.
Агар 5 ёшдан ошган болалар (нормал интеллектли) расмда тана қисмлари - кўз, оғизни тушириб колдирсалар, бу мулокат соҳасидаги жиддий бузилишлардан далолат беради.
Агар бошқа оила аъзоларини чизишда бош, юз белгиларини қолдириб кетса ёки юзни штрих билан чизса, бу шу тасвирланган шахс билан низоли муносабатлар мавжудлигини кўрсатади.
Қизлар ўгил болаларга нисбатан юзни ифодалашга кўпроқ эътибор берадилар, улар кўпроқ деталларни акс эттирадилар (жинсий идентификация).
Тиш ва оғизни алоҳида ажратиш агрессияга мойил болаларга хос. Агар бола ўзини эмас, оила аъзоларидан бирортасини шундай тасвирласа, кўпинча, бу одамнинг болага нисбатан душманчилик муносабати ҳамда боланинг қўрқув ҳисси билан боғланган бўлади.
Шундай қонуният мавжудки, ёши катталашган сари бола тасвирлаётган одами расми янги деталлар билан бойиб боради. Агар 3,5 ёшли болалар бош ва оёқ билан чегаралансалар, 7 ёшда тана схемаси бой, унда деталлар кўп бўлади.
Расм чизиш жараёни таҳлили
Бунда асосий эътибор қуйидагиларга қаратилиши зарур:
а)
оила аъзолари расмини чизишдаги кетма-кетлик;
б)
деталларни чизишдаги кетма-кетлик;
в)
ўчириш;
г)
чизиб бўлинмаган объектлар, деталлар ва фигураларга қайтиш;
д)
паузалар;
е)
спонтан изоҳлар.
Тадқиқотларнинг кўрсатишича, 38%га яқин болалар биринчи бўлиб оналарини, 35%и ўзларини, 17 %и оталарини, 8%и эса ака-ука, опа - сингилларини чизадилар. Ҳимоя қилишда энг муҳимидан бошланадиганидек, болалар расмда биринчи бўлиб энг аҳамиятли, муҳим ёки эмоционал жиҳатдан яқин одамини акс эттиради. Бу шу билан изоҳланиши мумкинки, она оилада муҳим функцияларии бажаради, болалар билан кўп вақт бирга бўлади, уларга бошқаларга нисбатан кўпроқ эътибор қаратади.
Ўзларини биринчи бўлиб тасвирлаш болаларга хос бўлган ёш хусусияти - эгоцентризм билан боғлиқ.
Агар расм онаси ёки ўзидан эмас, балки бошқа бир оила аъзосидан бошланса, бунга аҳамият қаратиш зарур. Чунки бу шахс кўпинча бола учун қадрли бўлиб, унга боғланган бўлади.
Агар бола энг охирида онасини чизса, бу боланинг унга нисбатан негатив муносабатини билдиради.
Оила аъзоларини чизишдаги кетма-кетлик таҳлили фигуралар график тасвири хусусиятлари таҳлили билан биргаликда амалга оширилса, ишончли маълумотлар олиш мумкин. Агар биринчи тасвирланган фигура ҳажм жиҳатидан катта, бироқ схематик тарзда, безатилмаган ҳолда ифодаланса, бу шахснинг бола учун аҳамияти, оиладаги устунлиги, кучидан далолат беради, аммо боланинг унга нисбатан ҳиссиётлари ижобий эмас. Кўпинча болалар оила расмини чизиш вазифасини олгач, оила аъзоларини чиза бошлайдилар. Баъзи болалар эса, аввал турли объектларни, қуёш, мебель расмини чизиб, кейин одамларни тасвирлашга ки- ришадилар. Бу - ўзига хос ҳимоя реакцияси бўлиб, бола ўзига ёқимсиз вазифани бажаришни бир оз орқага суради. Кўпинча бу ноқулай оилавий вазият, ёмон муносабатлар, шунингдек, баъзида психолог билан боланинг алоқаси ёмон бўлганида кузатилади.
Оила аъзолари расми чизиб бўлингач унга яна қайтиш бола учун унинг аҳамиятли эканлигидан далолат беради.
Муайян деталлар, оила аъзоларини чизишдан олдинги пауза низоли вазият билан боглиқ ҳамда мотивлар ички диссонансининг ташқи ифодаланиши ҳисобланади. Онгсизлик даражасида бола негатив эмоциялар билан боғланган шахс ёки детални чизиш чизмасликни ҳал қилади.
Чизилган расмни, детални ўчириш, уни қайта чизиш - шу оила аъзосига нисбатан негатив ёки ижобий муносабат ифодаси бўлиши мумкин. Бунда расм чизишнинг натижаси муҳимдир. Агар ўчириш, қайта чизиш яхши томонга ўзгармаган бўлса, боланинг шу кишига нисбатан низоли муносабати ҳақида фикр юритиш мумкин.
Спонтан изоҳлар кўпинча расм мазмунининг бола учун аҳамиятини англатиши мумкин. Шунинг учун бу изоҳларни диққат билан эшитиш лозим.
«ЎЗИНГИЗ ҲАҚИНГИЗДА БИЛИБ ОЛИНГ» ТЕСТИ
Ушбу методикани ўтказиш учун тоза варақ олиб, унга квадрат расмини чизинг. Квадратнинг ичига уй, дарахт, девор, йўл, қуёш, ҳовуз, илон каби элементларни тасвирланг. Бу элементларни шундай жойлаштирингки, сизда яхлит, бир бутун сурат ҳосил бўлсин. Расм чизиб бўлингач, тест натижалари ҳисоблаб чиқилади. Энди ишга киришишингиз мумкин. Тоза оқ қоғоздаги квадрат ичида мавжуд бўлган элементлардан иборат бир неча расмлар жойлашади.
Расмлар таҳлили:
Дарахт (мустақиллик).
Катта, шохлаб кетгаи дарахт.
Агар катта, шохлаб кетган дарахтни тасвирлаган бўлсангиз, сиз атрофингиздагиларни бутунлай ўзингизга бўйсундира оладиган шахссиз. Баъзида сизнинг хатти-ҳаракатларингиз эгоистик кўринишда бўлиб, атрофингиздаги кишиларни ўзингиздан узоқлаштиришингиз ҳам мумкин.
Агар сиз тасвирлаган дарахт думалоқ шаклда, ўзига хос, ҳаётда мавжуд бўлмаган дарахт бўлса, сиз доимо ўз кучингизга ишонишингиз мумкин.
Шохлари яланғочланган дарахт.
Агар дарахтнинг ҳамма шохлари яланғочланган ва тепага қараган бўлса, бу сизнинг аниқ-равшан мақсадларингиз мавжудлигидан далолатдир. Сиз ҳаётда нимага эришмоқчи эканлигингизни биласиз ва мустакил шахслар тоифасига мансубсиз.
Шохлари эгилган дарахт.
Шохлари эгилган дарахт тасвирланса, сиз табиатингизга кўра пессимистсиз ва баъзида сизни депрессия қамраб олади. Шу туфайли сиз муҳим муаммоларни ҳал қилишда бошқалардан ёрдам олишга тайёрсиз. Ўз қобигингизга ўралиб олманг, мулоқотда очиқ юз бўлсангиз сизнинг ҳаёт йўлингизда ёрдам қўлини чўзувчи инсонни учратасиз.
Гуллаётган дарахт.
Гуллаётган дарахт сизнинг қизиқарли инсон эканлигингизни билдиради. Сиздаги энг асосий фазилат - ўзингизга бўлган ишонч ва хотиржамликдир. Мустаҳкам шохлар сиздаги оптимизм ифодаси ҳисобланади. Барча дўстларингиз сизни давранинг жони деб биладилар.
Қуёш (отага муносабат).
Катта думалоқ қуёш тасвири сиз билан отангиз ўртасида ўзаро бир-бировни тушуниш ва муҳаббатга асосланган мустаҳкам муносабатлар ўрнатилганидан далолатдир. Агар қуёш уйдан юқорида жойлашса, бу отангиз ўз томонидан қилинадиган моддий сарф-ҳаражатлар туфайли сизнинг муҳаббатингизни қозониши мумкинлигини билдиради.
Ёрқин кичкина қуёш - кўпроқ сиз ва отангиз ўртасида сезиларли масофа мавжудлиги белгиси бўлиб, у қандайдир сабабларга кўра отангиз томонидан юзага келтирилган. Кўпинча ота образи аслида қандай бўлса, шундайлигича тасаввур қилинмайди. Баъзида қуёш билан бир қаторда унинг ёрқин нурларидан қуриб кетаёган дарахт ҳам тасвирланиши мумкин. Сиз эса, отангизга тик қараш учун журъат етишмаслиги сабабли жабрланасиз.
Қуёшнинг ярмини тасвирлаш, одатда отаси йўқ кишиларга хос. Отангиз ажралиш туфайли оилангизни тарк этган ёки ҳаётдан кўз юмган бўлиши мумкин. Сиз эса, жуда ёш бўлганлигингиз ёки улгурмаганлигингиз туфайли отангиз билан муносабатларингизни яхши йўлга қўя олмагансиз. Бундай вазиятда энг муҳими - ғамга берилмаслик ва ҳар хил гапларга эътибор қилмаслик. Бошқаларга нисбатан сизга қийинроқ, лекин сиз бардошлисиз.
Ҳовуз (онага муносабат)
Дарахт ёнидаги кўл сизнинг онангизга тўла боғланганлигингиз ифодасидир. Бирок ташвишланманг: бу мутлақо нормал ҳолат. Кўпчилик қизлар учун мураккаб вазиятларда севимли оналари ёрдами ва маслаҳатига мурожаат қилиш хосдир. Агар барча нарсада онангиз сизни назорат қилишни хоҳласа, ундан ранжиманг, чунки у сиз ҳақингизда ғамхўрлик қилади.
Кўл дарахтдан узоқда тасвирланса ва жуда кичик бўлса, онангиз сизнинг ҳаётингизда иккинчи даражали роль ўйнайди. Сиз онангиз билан жуда яқин эмассиз. Муносабатларингизда ўзаро ишонч ва очиқлик мавжуд эмас. Онангиздан сирларингизни яширасиз, онангизни тушунишга ҳаракат қилмайсиз. Балки қачонлардир ораларингда низо юз берган ва у сизларни бир-бирингиздан узоқлашишга ҳамда ўзаро тушунмовчиликларга олиб келгандир. Бу низони бартараф қилиш керак эмасми? Балки тез орада бирга ўтириб дилдан гаплашиб оларсизлар?
Тўлқин, ўт, ўрдак
Элементларнинг бундай жойлашуви онангизни қандай идрок этишингиз ва қабул қилишингиз ҳақида дарак беради. Онангизнинг ўгитлари малол келади, бироқ бироз вақт ўтгач, сизнинг ўртангизда илиқ муносабатлар ўрнатилади (бу ҳақида тўлкинларга қараб билиш мумкин).
Уй (сизнинг моддий бойлик ва дабдабаларга муносабатингиз)
Катта, чиройли уй
Агар расмда уй катта жойни эгаллаган бўлса, бу сизнинг ҳамма нарсадан ҳам моддий бойликларни афзал кўришингизни билдиради. Пул сиз учун биринчи даражали аҳамиятга эга. Агар уй билан бирга пардалар, кресло ва шунга ўхшаш нарсалар тасвирланса, бу сизнинг дабдаба ва қулайликларсиз яшай олмасли- гингиздан дарак беради.
Фавқулодда дизайнли уй
Сиз акс эттирган уйда гараж, балкон кабилар муфассал чизилган бўлса, сиз чиройли, замонавий, қулай шароитда яшашни ёқтиришингизни билдиради. Буларга пул ҳам қўшилса, бу юксак орзуларингиз белгисидир.
Эртакона қаср
Сиз хаёлпарастсиз, тўгрими? Сиз ўзингизнинг эришиб бўлмайдиган орзуларингиз билан яшайсиз ва атрофингиздаги нарсаларни кўрмайсиз ҳам. Шунингдек, сиз бажонидил, ҳаттоки боридан ҳам зиёд кўп пул сарфлашни ёқтирасиз.
Тош ва деворли оддий уй
Сиз учун энг муҳими ортиқча нарсаларнинг бўлмаслиги. Сиз дабдаба ва турли бекорчиликдан кўра кулайликни афзал биласиз. Уйингизда худди қалбингизда бўлгани каби шинамлик ва хотиржамлик бўлиши керак. Бахт учун сизга дабдабанинг кераги йўк.
Девор (шахсий ғурур ҳисси)
Агар сиз чизган девор нотўғри шаклдаги навбатма-навбат келувчи юпқа тахталардан ташкил топган бўлса, сиз мустақил шахссиз ва сиз билан муроса қилмайдиганлар билан алоқани узишга ҳам тайёрсиз.
Яримта девор
Агар девор яримта қилиб тасвирланса, бу сизда қандайдир сир мавжудлигини кўрсатади. Бундай девор бегоналардан ниманидир яшираётганлигингиз белгисидир.
Дарахтни ўраб турувчи девор
Бу сизнинг етарли даражада ҳиссиётга берилувчан, эмоционал шахс эканлигингизни билдиради. Балки сиз ўз ота-онангиз ёки дўстларингиздан норозидирсиз? Балки уларни тушунишга ҳаракат қилганингиз маъқулдир?
Уй ва дарахт орасидаги девор сиз ёлғизликни ёқтиришингиз ва ўз ҳиссиётларингизни яширишингизни кўрсатади. Сиз ён- атрофдагиларни ўзингиздан етарли масофада ушлайсиз.
Илон (сизнинг сезгирлигингиз)
Дарахт остидаги илон
Дарахт тагида аниқ тасвирланган илон сезгирлигингиздан далолатдир. Арофингизда эҳтирослар жўш ургандагина бахтли бўла оласиз. Сизни зериктирган одамдан осонликча воз кечасиз.
Шу билан бирга сиз ҳақиқий шаҳзодани, гўзални учратиш имконини ҳам рад этмайсиз.
Катта қилиб чизилган илон
Бу сизнинг ишқий муносабатларга катта эътибор беришингизни англатади. Балки сизнинг ҳиссиётларингиз намоён бўлиши учун қандайдир тўсиқлар бордир. Сиз учун жинсий фантазияларнинг чегараси йўқ, бироқ, сиз бу борадаги янгиликларни билишга доимо тайёрсиз.
Суратдан ташқарига чизилган илон
Агар сиз илон расмини девор ёки уй орқасида тасвирлаган бўлсангиз, бу сизнинг тасодифий танишувлар ва ғалати учрашувлардан тўйганлигингиз ифодасидир. Балки сиз ҳали ўз шаҳзодангизни учратарсиз. Агар илон жуда катта бўлса, сиз жинсий муносабатларга аҳамият берасиз.
Йўл (сизнинг ҳаётий мақсадингиз)
Тўғри йўл
Сиз ҳаётда нима хоҳлашингизни ва нимага умид килишингизни биласиз, яъни сиз ўз эҳтиёжларингизни тўлиқ англаб олгансиз. Ўз-ўзини ташкил килишнинг ушбу даражасига кўпчилик эга эмас.
Эгри-бугри йўл
Ўз қарорларингизни тез-тез ўзгартириб туришингизга тўғри келади. Сиз беқарорсиз, тасодифий ҳолатлар сизни кескин ўзгаришларга олиб келади. Баъзида сиз жиддий ва муҳим қарор чиқариш вазиятига тушиб қоласиз. Масалан, мартабага эришиш ёки ҳаётда ҳиссиётлардан баҳраманд бўлиб, ҳар бир кундан қувониш каби.
Тош терилган йўл
Сизнинг фикрларингиз изчил ва аниқ. Шунинг учун ҳам сиз ҳар бир инсон ҳаётда ўз мақсадига эга бўлиши ва унга эришиши зарурлигига ишонасиз ва ўз интуициянгизга қулоқ соласиз.
Тошлари аҳён-аҳёнда сочилиб ётган йўл
Сизга ҳаётда интилувчанлик етишмайди. Ҳаётингизда ота-онангиз ва ўқитувчилар муҳим аҳамиятга эга. Фақат улар билан сиз ўз ҳаётингизда ишончга эга бўласиз.
Йўлингиз сизни қаерга бошлайди
Агар йўл охирида эшик чизилгаи бўлса, сизда туб мақсад мавжуд. Бундан ташқари бу нимагадир интилишни билдиради, лекин айнан нима эканлигини ўзингиз ҳам билмайсиз, яъни сизда аниқ мақсад йўқ. Буни тезда ўзгартириш зарур.
«КАКТУС» РАСМИ ТЕСТИ
«Кактус» деб номланадиган график методика уч ёшдан катта бўлган болаларга мўлжалланган. Методика ёрдамида боланинг эмоционал соҳасини «кўриш» мумкин, тажовузкорлик мавжудлигини, уни йўналишини, интенсивлигини ва бошқаларни аниқлаш мумкин. Эслатмоқчимизки, диагностикада график методикалар классик тестлар ва психологиянинг асосий методлари (кузатиш, суҳбат, эксперимент ва бошқалар) билан биргаликда комилекс равишда қўлланилади. Диагностика усулларини биргаликда қўллаш синалувчини ҳамкорликда ишлашга йўналтириш, шахснинг умумий характеристикаларини олиш, эҳтимоли бўлган муаммоларни белгилаш ва бошқа тестлар ёрдамида олинган натижаларни тасдиқлаш имконини беради.
Диагностика ўтказиш жараёнида синалувчига А 4 форматдаги оқ қоғоз ва оддий қалам берилади. Шунингдек, Люшер тестидаги саккиз хил рангдаги қаламлардан ҳам фойдаланиш мумкин, бу ҳолатда натижаларни таҳлил қилишда Люшер тестининг мос равишдаги кўрсаткичлари ҳисобга олинади.
Кўрсатма:
«Оқ қоғоз варағида ўзинг қандай тасаввур қилсанг, худди шундай кактус расмини чиз».
Саволлар бериш ва қўшимча тушунтириш мумкин эмас.
Натижаларни қайта ишлаш жараёнида барча график методларга хос бўлган маълумотлар инобатга олинади: расмнинг фазовий жойлашуви ва размери (ҳажми), чизиқлар характеристикаси, қаламни босиб ёзиш кучи. Бундан ташқари, айнан ушбу методикага хос бўлган қуйидаги кўрсаткичлар ҳисобга олинади: «кактус образи» характеристикаси (ёввойи, хонаки, содда, оддий, ҳар бир детали чизилган ва бошқалар), игначалар характеристикаси (катталиги, жойлашуви, миқдори).
Расмда синалувчиларнинг қуйидаги сифатлари намоён бўлиши мумкин:
Тажовузкорлик - игначаларнинг мавжудлиги. Кучли бўртиб чиқиб турган, узун, бир-бирига яқин жойлашган игначалар юқори даражада тажовузкорликни ифодалайди.
Импульсивлик - чизиқлардаги узилишлар, кучли босим билан чизиш;
Эгоцентризм, лидерликка интилиш - варақнинг марказида жойлашган катта расм.
Ўзига ишончсизлик, тобелик - варакнинг қуйи қисмида жойлашган кичик расм.
Намойишкорлик, очиқлик - кактусда бўртиб чиқиб турган ўсимталарнинг борлиги, шаклнинг жимжимадорлиги.
Ёпиклик, эҳтиёткорлик - кактус контури бўйича ёки ичида зигзагларнинг жойлашуви.
Оптимизм - ёрқин ранглардан фойдаланиш (рангли қаламлар вариантида), «хурсанд» кактусларни ифодалаш;
Хавотирланиш - қора ранглардан фойдаланиш (рангли қаламлардан фойдаланиш вариантида), узуқ-юлуқ чизиқлар ёрдамидаги ички штриховкаларнинг кўплиги;
Аёллик хусусиятлари - безакларнинг, гулларнинг, юмшоқ чизиқ ва шаклларнинг борлиги.
«ФИЛ» РАСМИ ТЕСТИ
Одамнинг жисмоний, ахлоқий ва эмоционал ҳолатини баҳолаш имконини берадиган диагностиканинг турли методлари мавжуд. Шундай методлардан бири «Фил» номли расмли методика ёрдамида одамни тадқиқ қилиш мумкин.
Тадқиқ қилинмоқчи бўлган одамга бир варақ оқ қоғоз берилади ва фил расмини чизиш сўралади. Дарахт расмини чизаётиб одам ўз ҳаётини у билан ифода қилганидек, фил расмини чизаётиб, ҳам у ўзини, ўз муаммоларини ва ҳаётга бўлган ўз қарашларини ифодалайди.
Агар филнинг қулоғи, кўзи, огзи, хартумининг учи ва умуман сезги органлари билан боғлиқ томонларини ҳаммаси аниқ чизилган бўлса. демак, ушбу расмни чизган одам ҳаётга етарлича сезгир, уни кўра олиш ва эшита олиш қобилиятига эга.
Сезги органлари, шу жумладан хартуми чизилган, лекин эътиборсизлик билан чизилган. Энг муҳим қисм, яъни филнинг оёгида тирноқлари йўқ. Бу шундан далолат берадики, бу одам палапартиш, тартибли эмас, пухта эмас, ҳаёт сифатига алоҳида эътибор бермайди, ҳаётда кичикроқ нарсаларни кўрмайди.
Агар оёқлар ҳам эътиборсизлик билан чизилган бўлса, бу шундан далолат берадики, бу одам асосли ўйламайдиган одам.
Расмнинг ташқи кўриниши мантиқий пропорционал, ҳақиқий филни умумий кўриниши билан мос келса, демак, расмни чизган одамда меъёр ҳисси бор, ҳаётга комплекс ёндоша олади, гармония нима эканини билади.
Тўртта оёғи ҳам бир хил узунликда бўлса, бу одамнинг ҳаётда етарлича мустаҳкамлигидан, асосан фақат ўзига ишонишга одатланганидан ва ўзини ишончли ҳамда турғун ҳис қилишидан далолат беради.
Филнинг боши думалоқ. Умуман расмда бундай думалоқликлар кўп. Думалоқлик аёллик принципидаги энергиянинг борлигидан далолат беради. Юмалоқлик - очиқ кўнгиллик.
Катта, юқорига қайрилган дандон тишлар одамнинг ўзини ҳимоя қила олиш имконияти ва шунга тайёргарлигини кўрсатади. Агар дандон тишлар чизилган бўлса, лекин кичкина ва юқорига қайрилмаган бўлса, бу расм чизган одамнинг тажовузкор эмаслигини билдиради.
Филнинг боши бўйинга ўтаётган жойида, яъни бошни орқасида чуқурча мавжуд. Агар бу чуқурча яққол ифодаланган бўлса, демак, расм чизган одамнинг кўнгли нозик, у ҳаётда кўп нарсаларни унутишни хоҳлаган бўларди. Филнинг думи ва хартуми пастга тушган. Одатда бу фикрловчи - хомуш, юввош (бўшроқ) характерни ифодалайди. Лекин, бу билан бирга расмда ҳар хил айланалар ва тўлқинлик бўлса, тасаввур қилиш мумкинки, расм муаллифи кайфиятини ўзгартириб туришга мойил.
Қулоқлар тинч ҳолатда ифодаланган бўлса, жоҳил ёки асабий характер эгаси деган хулосага келишга асос бўлади. Агар филнинг қулоқлари юқорига кўтарилган бўлса, расм муаллифи доим хавфсираш ҳолатида, у ҳаётдан фитналар ва нохушликларни кутади.
Агар фил кулоқлари юқорига кўтарилган, дандон тишлари кўтарилган, думи чўзилган, хартуми юқорига қайрилган ҳолатда чизилган бўлса, демак, одам ортиқча асабийлик ва тажовузкорликка эга. Уни тинчлантириш, унга ҳаёт ҳар доим ҳам чангалзор эмас, ҳар доим ҳам ортиқча сафарбарлик зарур эмас деган фикрни сингдириш керак.
Филнинг расмини чизган одам фақатгина ўзининг расмини чизгани йўқ, у қоғозда муаммоларини намоён қилди. Сиз уларни кўрар экансиз, одамга ҳаётда тўғри йўл танлашига ёрдам берасиз.
«ДАРАХТ» МЕТОДИКАСИ
Болаларга тайёр сюжетли расм: дарахт, унинг устида ва тагида жойлашган одамчалар расми бор қоғоз берилади. Ҳар бир ўқувчи шундай тасвирли одамчалари номерланмаган расм олади. Бошида ўқувчи қоғозга исми, фамилиясини ёзмайди, чунки бу боланинг танловига таъсир қилиши мумкин.
Вазифа қуйидаги шаклда берилади: «Ушбу дарахтни кўздан кечириб чиқинг. Сиз бу дарахт тепасида ва дарахт ёнида бир қанча одамчаларни кўраяпсиз. Уларнинг ҳар бирида ҳар хил кайфият ва улар ҳолати турлича. Сиз қизил фламастер олиб, ўзингизни эслатаётган, сизнинг ўзингизга, мактабга илк қадам қўйгандаги кайфиятингизга, ҳолатингизга ўхшаган одамчани атрофини айлантириб чизинг. Биз Сизнинг қай даражада эътиборли эканлигингизни текшириб кўрамиз. Эътибор беринг, дарахтдаги ҳар бир шох сизнинг эришган муваффақиятингиз ва ютуқларингизга тенг бўлиши мумкин. Энди яшил фламастер олиб, ўзингиз унга ўхшашни хоҳлаган, унинг ўрнида бўлишни хоҳлаган одамчани фламастер билан айланага олинг».

«Дарахт» номли проектив методика натижаларини таҳлил қилишда ушбу ўқувчи қайси позицияни танлашига, ўзини «реал» ва «идеал» ҳолатини қандай одамнинг ҳолати билан ўхшатишига, улар ўртасида фарқ бор ёки йўқлигига асосланилади.
Кейин тушунтириш қулай бўлиши учун ҳар бир одамча шаклига тартиб рақамлар қўйиб чиқилган.
№ 1, 3, 6, 7 позицияларининг танланганлиги тўсиқларни енгиб ўтишга бўлган шижоатни характерлайди;
№ 2, 19, 18, 11, 12 киришимлилик, дўстона қўллаб-қувватлашни билдиради;
№ 4 ҳолатнинг турғунлиги (қийинчиликларни енгиб ўтмасдан туриб муваффақиятга эришиш хоҳиши);
№ 5 чарчаш, умумий қувватсизлик, куч захирасининг катта эмаслиги, тортинчоқлик;
№ 9 вақтичоғликка бўлган мотивация;
№ 13, 21 четланганлик, ёпиқлик, хавотирлилик;
№ 8 иш жараёнидан четланганликни, ўз қобиғига ўралиб олишни характерлайди;
№ 10, 15 комфорт ҳолат, нормал мослашув;
№ 14 кризис ҳолати, «жарликка қулаш»;
№ 20 позицияни кўпчилик ҳолларда перспектива сифатида ўз-ўзига нисбатан юқори баҳода бўлган ва лидерликка интилувчан болалар танлашади.
Таъкидлаш керакки, № 16 позицияни ўқувчилар ҳар доим ҳам «№ 17 одамчани ўз устида кўтариб юрган одамча» позицияси сифатида тушунмайдилар, бу позицияда бошқа одам (№ 17 одамча) томонидан қўллаб қувватланаётган ва қучоқланган одамни кўришга мойилдирлар.
«СИЗ ҚАНДАЙ ОДАМСИЗ?» ТЕСТИ
Ўз ҳақингизда билмоқчимисиз? Унда кўп ўйлаб ўтирмай қуйидаги квадратлардан ҳар бирига хоҳлаган расмни чизинг. Расмларнинг сифати аҳамиятли эмас.

Чизиб бўлган бўлсангиз, энди натижаларни таҳлил қиламиз.
Биринчи квадрат - сизни мақсадга интилувчанлигингизни билдиради. Агар квадрат ичидаги нуқта сиз чизган фигуранинг маркази бўлса, сизнинг ҳаётдаги асосий мақсадингиз аниқ. Агар нуқта чизмангизни маркази бўлмаса, унда бир неча мақсадларингиз бор. Агар нуқта расм фонида, манзарада йўқолиб кетса, сиз ҳали ҳаётдаги асосий мақсадингизни топа олганингизча йўқ.
Иккинчи квадрат - сизни бошқа одамлар таъсирига берилувчанлигингиз, қарор қабул қилишда қанчалик мустақил эканлигингизни билдиради. Агар сиз ўртадаги чизиққа параллел тўлқинли чизиқлар чизган бўлсангиз, сиз тез ишонувчан, берилувчан одамсиз. Квадрат ўртасидаги чизиққа эътибор бермасдан расм чизилган бўлса, демак сиз ўз фикрингизга эгасиз, мустақил қарор қабул қила оласиз.
Учинчи квадрат - оилангизга бўлган муносабатингизни билдиради. Агар чизган расмингизнинг кўпроқ қисми бурчакдаги кичкина квадратчага жамланган бўлса, сизнинг уйингизда ёқимли муҳит ҳукм суради. Расм квадратга яқинлашмаса, аҳвол яхши эмаслигидан далолат.
Тўртинчи квадрат - киришимлилигингизни, жамоага муносабатингизни кўрсатади. Агар кандайдир чизиқлар билан иккита диагонални бирлаштирган бўлсангиз, демак мулоқот сизнинг фаолиятингизда асосий ўринда.
Бешинчн квадрат - сизнинг аниқ ёки мавҳум тафаккур юритишингиздан далолат беради. Агар одам қандайдир нақш ёки геометрик шакл чизса, у мавҳум тафаккурли, мабодо қандайдир бир предмет. ҳайвон ёки одам расмини чизса, муайян (конкрет) тафаккурга эга бўлади.
Олтинчи квадрат - севги-муҳаббат ва интим муносабатга бўлган қизиқишингизни билдиради. Параллел чизиқларга нисбатан қанчалик кўп қарама-қарши чизиқлар чизилган бўлса, қанчалик кўп безатилса, шунчалик бу масалага қизиқишингиз кўп. Агар параллелларга қарама-қарши чизиқлар йўқ бўлса, қизиқиш ҳам йўқ.
ЭМОЦИОНАЛ ҲОЛАТЛАРНИ БАҲОЛАШ ТЕСТИ 
«БЕЛГИЛАР ПАНТОМИМАСИ»
Тестда одамнинг кўз ўнгида кўриб турган нарсаларни ўз шахсига тааллуқлиликка айлантиришга мойиллигидан, ўзи билмаган ҳолда одам гавдасига ёки унинг бўлакларига хос бўлган ҳаракат билан боғлашга бўлган мойиллигидан фойдаланилади.
Ҳар бир символ - нафақат мўйқалам тутган қўлнинг оддий ҳаракати, балки баъзи ҳаракатларни ифодалаш ҳамдир. Уларнинг ҳар бирини биз тез ёки секин, кучли ёки кучсиз, жиддий ёки ўйин ҳаракатлари натижаси сифатида билиб оламиз. Лекин бундан ташқари, шуниси ўта муҳимки, бу белгилар англанган ёки англанмаган ҳолда одам танасини ҳолати ва ҳаракатлари билан боғлиқликни акс эттиради. Улар гавда ҳолати ёки қўл ҳаракатларини ифодалайди. Тана ҳаракатлари одатда одамни мақсад, хоҳиш, истак, кайфият ва бошқаларни ифода этиб беради.
Кўрсатма: Ушбу саккизта белгига эътибор билан қаранг.

Бу белгилардан сизга энг ёққанини танланг ва рақамини эслаб қолинг. Энди белгилардан ёқмаганини танланг ва рақамини эслаб қолинг. Танловни шошмасдан амалга ошириш керак, акс ҳолда натижа нотўғри чиқиши мумкин. Қуйида берилган жадвалда сиз танлаган сонларни қатор ва устун бўйича кесишган нуқтадаги катакда берилган рақам сизнинг ҳозирги вақтдаги «эмоционал ҳолатингиз ҳақида қисқача маълумот» беради. Тест калитида ушбу маълумотларни олиш мумкин.
Ушбу методика сизни ғира-шира (салгина) англанаётган хоҳиш - истакларингизни аниқлаш имконини беради, фаол эмоционал ҳолатни баҳолаш ва психологик «мувозанатга» эришиш йўлларини топиш имконини беради.
Тестда ифодаланган символлар
1. «Учиш, сакраш, умбалоқ ошиш». Бу символ сув устига учиб чиққан делфинга ўхшайди.
2. «Бирдан жойдан қўзғалиш, кучли олдинга интилиш».
3. «Кучаниш, енгиб ўтиш». Бу белги кескин ҳаракат қилишни ифодалайди ҳамда ирода ва энергияга тўла, тўсиққа қўрқмасдан кўкраги билан бораётган одамни эслатади.
4. «Қаддини тик тутиш, эгилмас бўлиш». Бу белги жиддийлик ва қатъийликни ифода этади.
5. «Тинч ўтириш, зўриқмаслик». Символ ўтирган одамга ўхшайди.
6. «Чекиниш, ён бериш, орқага тисарилиш». Белги орқага ва пастга қайтиш, шиддатдан, шаштидан қайтишни ифодалайди.
7. «Эгри-бугри бўлиб кетмоқ, ҳимоясиз, нимжон, ночор бўлмоқ». Бу белги «позаси» - орқага, пастга кетиш, интилишдан воз кечиш маъносини англатади.
8. «Бўшашган ҳолда ётиш». Бу белги эринган ҳолдаги табассумни эслатади.
Узимизга ёққан ва ёқмаган белгини танлаётганимизда бизда қандай ҳолат кечади? Аслида биз ўзимиз хоҳлаётган поза ва ҳаракатни танлаймиз ва ёқмаётган ҳаракат ва позани инкор этамиз. Кайфият билан ҳаракат фаоллиги характери ўртасида нафақат тўғридан-тўғри, балки «икки томонлама» боғлиқлик бор. Хатти-ҳаракат кайфият билан белгиланади. Агар сиз ўз хатти- ҳаракат «усулингизни» ўзгартирсангиз кайфият ҳам ўзгариши мумкин. Балки сиз танлаган «энг ёққан» символ ҳозирги вақтда сиз учун қандай характердаги хатти-ҳаракат фаоллигига зарурият борлигини кўрсатувчи маънога эга бўлиши мумкин. Ўзингизни бир синаб кўриш ҳеч қачон халақит қилмайди: чунки белгилардан биттасини танлай туриб, ўзингизга ўзингиз сизга нималар етишмаётганини, нималарнидир хоҳлаётганингизни ошкор этдингиз. Буни сиз ҳаракатда ва қоматингизни тутишда ифода этинг: бу билан сиз ўзингизга етмаётган нарсани қисман бўлсаям тўлдиришингиз мумкин ёки сизни ҳозирги ҳолатингизда сизга оғирлик қилаётган нарсани ўзгартиришингиз мумкин.

Жадвал калити:
1. Сиз шошқалоқсиз, сиз нимадандир безовтасиз, сизга сабр, чидам етмаяпти. Эҳтимол сиз иззатталаб одамдирсиз.
2. Сиз камтарликни яхши кўрасиз. Сиз эътирозларсиз, оддий яшашни хоҳлайсиз. Эҳтимол сиз ўзингиздаги бирон бир хоҳишни босиб қўяётганга ўхшайсиз.
3. Сиз журъатли ва фикрингизни бир жойга тўпланган бўлишини истайсиз. Сизга тинчлик керакка ўхшайди.
4. Сиз ўзингизда ва бошқаларда ўзини тута олиш ва ўз қадрини билиш ҳиссини қадрлайсиз. Бу хатти-ҳаракатингиз билан сизни сал эскича фикрли деб ўйлашмасмикан?
5. Сиз иш ва мажбуриятдан бироз муддатга бўлса ҳам озод бўлишни хоҳлаяпсиз, масъулият ва соғлом фикр юритишдан зериккансиз (жонингизга теккан). Балки сиз ўтмишда ўзингизни назорат қилишни сал ошириб юборгандирсиз.
6. Сиз чидамлисиз, сиз ҳамма нарса ўз навбати билан, ортиқча зўриқишларсиз бўлиши керак деб ҳисоблайсиз. Ўзингиздан ҳаёт олдидаги қўрқувингизни яширмаяпсизмикан?
7. Сизга бошқалар билан «мулоқот ўйинини» қилиш оғирлик қилмоқда, сиз ўзингизни эркин ҳис қилишни истайсиз. Балки сизга шунинг ўзи етишмаётгандир?
8. Сизни инсонлардаги тинчлана олиш ва бошқаларга ёрдамга доимо тайёрлик каби хусусиятлар ҳайратга солади, сизга иззат-талабликни жиловлаш ёқади. Сиз иззатталаб бўлишингиз керак.
9. Сиз ҳаётда довюракроқ, тажовузкор бўлишни хоҳлайсиз, келишувчанликка боришни ўзингизга раво кўрмайсиз. Ўтмишда сиз керагидан ортиқ келишувчанликка борган бўлсангиз керак-да?
10. Сизга бегам, бепарво бўлиш, бекор юриш ёқаяпти; дўстларингиз сизни етарлича мақсадга интилувчан эмас, деб ҳисоблашади. Келажак ҳақидаги қайгуришлар яширинча сизни ич-ичингиздан кемирмаяптими?
11. Сизга энергия етишмаяпти, сиз дам олишга зарурат сезаяпсиз. Сиз узоқ вақт ички зўриқиш ҳис қилган бўлсангиз керак.
12. Сиз бор нарса билан қаноатланишни хоҳлайсиз. Балки сиз қувонч ва қалбнинг тинчлигини муваффақиятлардан устун қўярсиз. Ўйлаб кўринг, омадлар каттами?
13. Сиз имконияти йўқ нарсани хоҳлаш керак эмас, деб ҳисоблайсиз; сиз ҳордиқни ва тинч яшашни истайсиз. Балки сизга жанговарлик хусусияти етишмаётгандир?
14. Сиз оғир-вазмин одамсиз, ҳар ҳолда сиз шундай кўринишни хоҳлайсиз. Бу ташқи вазминлик бўлса керак.
15. Сиз омилкор ва батартибсиз, сиз тартиб-интизом ва ҳаққонийликни яхши кўрасиз. Дўстларингиз сизни етарлича эгилувчан одам эмас, деб ўйлашса ажаб эмас.
16. Сиз ҳамма нарсага шубҳа билан қаровчи скептиксиз, сизга ташаббускорлик етишмайди, сиз фақат синалган тажрибага ишонасиз. Лекин сиз кимгадир «катта бола» бўлиб туюлсангиз керак.
17. Сиз йўл топишга қаратилган турли ҳаракатлар қилишдан кўра ҳал қилувчи шидцат, ҳужумни устун қўясиз. Балки шиддатли бўлиш учун сизга характер етишмаётгандир?
18. Сизга нафислик, гўзаллик, нозик дидлилик ёқади. Лекин сизни саранжом-саришта одам деб бўлмайди. Балки сиз иродасиз, қатъиятсиз кишидирсиз?
19. Сиз кундалик ҳаётдаги бир хилликдан қочишни хохлайсиз, сиз ҳайратга соладиган нарсаларни яхши кўрасиз. Сиз осмонларда учиб юрганингиз йўқми?
20. Сиз ҳордиқ, бекорчиликдан қочасиз, сизга энергия ва ишчанлик ёқади. Сизга саранжом-саришталик етишмаётган кўринади.
21. Сизга хулқ-атворнинг расмий қоидаларига риоя қилиш огирлик қилади, сиз ўз шахсингизни, ўз ҳиссиётларингизни ёрқинроқ ифода этишни хоҳлаяпсиз. Балки сизга ўзингизни қўлга олиш қийиндир.
22. Сиз юзаки қарор қабул қилишдан қочасиз, сизга асосланганлик ва жиддийлик ёқади. Сиз баъзида юмор ҳиссини йўқотиб қўяётгандайсиз.
23. Ҳаққонийлик ва қаттиққўллик - сиз худди шу хусусиятларни қўллашга ҳаракат киласиз. Баъзида сиз бетакаллуф бўлиб кетмайсизми?
24. Сиз юмшоқкўнгил, тинчликпарвар одамсиз, жуда бўлмаганда сиз шу хусусиятларга эга бўлишни истайсиз. Эҳтимол, сиз бу хусусиятларга тўла эга эмасдирсиз.
25.  Сиз жуда эмоционал, эҳтирослиси 
ва ташаббус кўрсатишга тайёрсиз, мулоҳазакорлик сизни ўзига жалб қилмайди. Лекин калбингиз тубида сиз иккиланишга мойилроқсиз.
26. Сизга қарашларнинг турғунлиги, одатларни ўзгартирмаслик ёқади, сиз ўзгаришларни ёқтирмайсиз. Балки сиз ҳукмронликни ёқтирарсиз?
27. Сиз зерикаяпсиз, сиз янгиловчи таассуротлар бўлишини хоҳлаяпсиз, лекин бунинг учун фаолроқ бўлиш керак. Сизга эса қимирлаш, ҳаракат осон эмасдек кўринаяпти.
28. Сиз ҳаётингизда, айниқса, ўз қалбингизда ўзгаришлар бўлишини хоҳлаяпсиз, лекин нимадир халақит бераяпти, нимадир сизни ушлаб турибди. Ўйлаб кўринг, ўз ҳаётингизни ўзгартириш тўғрисидаги ғоянгиз анча юзаки эмасми?
29. Сиз ўзингизни жиддийроқ ишга бағишламоқчисиз ва ҳаётда камтаргина бўлсада ўз ўрнингизни топмоқчисиз. Айнан ҳозир сизни ўзингизга ўзингизнинг раҳмингиз келмаяптимикан?
30. Сиз аниқ, мулоҳазалисиз, ўйлаб иш қилиш, соғлом фикрлаш сизга ёқади. Балки сиз унчалик даражада фактлар билан шахсий фикрларингизни фарқига бора олмассиз?
31. Сиз оптимистик кайфиятдасиз ва омадга ишонасиз. Балки сиз чуқур ўйланиш меланхолияга олиб келади деган фикрдадирсиз. Бу фикрингиз тўғримикан?
32. Сизга очиқ кўнгиллик, дўстоналик, қалби кенглик ёқади. Балки сиз қайсар ва ўжар одамдирсиз?
33. Сиз ишчансиз, омилкорсиз ва вақтни бекорга, куруқ гапларга сарфлашни ёқтирмайсиз. Сиз баъзан атрофингиздаги одамларни сезмаётганга ўхшайсиз.
34. Сиз мақсадга интилувчан ва ғайратли одамсиз. Лекин, буларни орқасида алам ва пессимизм яшириниб ётганга ўхшайди.
35. Сиз юксакликни ва гўзалликни яхши кўрасиз. Баъзан сизнинг фикрингизча сиз қадрлайдиган нарсаларни тушунмайдиган одамларга нисбатан юқоридан қарашингизни инкор этиб бўлмайди.
36. Сиз нарсаларга юмор билан ва фалсафий қарашга мойилсиз. Балки бунинг орқасида кўп қайғуларингиз яширингандир.
37. Сиз ён бермайсиз, кимгадир тобе бўлишни хоҳламайсиз, сиз ҳамма нарсага ўз кучингиз билан эришишни истайсиз. Баъзан сиз яхшилик қилишни эсдан чиқариб қўярсиз?
38. Сизда жонланиш бўлаяпти ва сиз мулоҳаза қилишдан қочаяпсиз. Лекин сиз нималар ҳақидадир чуқурроқ фикрлашин- гиз керак?
39. Сизнинг кайфиятингизни кўтаринки деб характерлаш мумкин, сиз ўзингизни тушунадиган одамлар билан гаплашиш- ни хоҳлайсиз, зерикарли одамлардан узоқроқ юргингиз келаяпти. Сиз бундай ҳолатга тез-тез тушиб қолмасангиз керак.
40. Сиз одцийроқ бўлиш, тез-тез ён бериш, бировлардан хафаликларингизни осон кечириб юбориш хоҳишини ҳис қилаяпсиз.
Балки сиз кимларнидир хоҳлаганингиздан ҳам қаттиқроқ хафа қилиб қўйгандирсиз.
41. Сизнинг хоҳишингиз — чуқур кириб бориш, тушуниш, ўзининг фикрида қатъий туриб олиш эмас. Чидамли (кечиримли) бўлиш, айтган сўзидан қайтмаслик эмас. Сиз олдиндан белгиланган фикрлардан қочасиз - сиз ўзингиз аввал шу хатога йўл қўймаганмикансиз?
42. Сиз раҳмдил одамсиз ва бировларни дарду-ғамларини чуқур англаш қобилиятига эгасиз. Ҳар доим ҳам ҳақиқий ёрдамга тайёрмисиз?
43. Сизни дангасалик бутунлай эгаллаб олган, ҳаракат қилгингиз келмайди ёки бирор нарса ҳақида бош қотиргингиз йўқ. Лекин, сизда мулозамат қилишларини хуш кўриш хусусияти борга ўхшамаяптимикан?
44. Сиз шовқин-сурон ва палапартишликлардан қочгингиз ва ўз ички дунёингизга иложи борича жиддийроқ қарагингиз келаяпти. Сиз анчадан бери буни қилмаганга ўхшайсиз?
45. Сиз нималардандир қутулишни, нималарнидир жой- жойига қўйишни хоҳлаяпсиз, буларга тез ва ортиқча куч сарфламасдан эришишни хоҳлаяпсиз. Сиз ғира-шира сезаяпсиз-ки, буларнинг имконияти йўқ.
46. Сиз аниқликни, тушунарлиликни, оддийликни ва хотиржамликни хоҳлаяпсиз. Сизнинг индивидуализмингиз ушбу даражагача «оддийлашувга» йўл бермаётган бўлса керак.
47. Сиз беғараз одамсиз. Ҳар доим адолатли бўлишга интиласиз. Истисно эмаски, сиз осонгина бағритошга эврила оласиз.
48. Реаллик, «ҳаёлий қасрлардан» воз кечиш - мана сиз ўзингизда ва бошқаларда қадрлайдиган хусусиятлар. Сиз жуда таъсирланувчан бўлсангиз керак.
49. Сизга уддабуронлик ва ихтирочилик ёқади. Лекин, сизга ташаббускорлик ва энергия етишмаётган кўринади.
50. Сиз қувнок ва жозибадор бўлишни, эҳтимол озгина масхарабозлик қилишни хоҳлаяпсизми? Нима сизни қийнаяпти?
51. Сиз ўртамиёналикни қадрлайсиз, сизга тинчлик ёқади. Эҳтимол, сизга иззатталаблик ва дадиллик етишмаётгандир.
52. Жонлилик ва ўзингизни эркин тутишни сиз ақл билан иш кўришга қараганда устун қўясиз. Сизга ўз-ўзингизни интизомли тутиш етишмаётган кўринади.
53. Сиз ўзингизга етарлича ишонасиз ва мустақилликни яхши кўрасиз. Сиз баъзида магрурга ўхшайсиз, лекин баъзи-баъзида ўзингизни ночор ҳис қиласиз.
54. Сиз ҳар бир кунни байрам қилишни хоҳлайсиз; сиз келажакни ўйламасдан, бугунги кун билан яшайдиганга ўхшайсиз.
55. Сиз ғам-ташвишлардан ҳоли, тинч бўлишни, ўзингиздаги ва бошқалардаги тартибсизликларни ҳис қилмасликни хоҳлаяпсиз. Сизда ўзингизга бўлган ишонч етишмаётганга ўхшайди.
56. Сиз кучли бўлишни хоҳлаяпсиз, ўзингизнинг заиф жиҳатларингизни кўрсатишдан қўрқасиз. Сизни ёмон деб ҳисоблашса керак, лекин аслида сиз ўзингиз ўйлаганингизга қараганда анча заифроқсиз.
ХАРАКТЕР ХУСУСИЯТЛАРИ ҲАҚИДА ТЕСТ
Ушбу берилган тест инсон миясининг қайси ярим шари устун (кучли) эканлигини аниқлаб беради. Бу ҳолат тугма бўлиб, одам уни ўз ҳаётинкнг охиригача ўзгартиролмайди. Фақатгина кучли ҳаяжонда бўлгандагина мия чап ва ўнг ярим шарлари функциялари алмашиши мумкин.
1- ҳолат.
Иккала қўл бармоқларини бир-бирлари орасига ўтказиб кўрилади, қайси қўл бармоги устига чиқиб қолса, шунга қараб тавсиф берилади. Агар чап қўлингизни бош бармоғи юқорида бўлса - сиз ҳиссиётларга бой инсонсиз. Ўнг қўлингиз бармоғи юқорида бўлса - сиз ақл билан иш юритадиган одамсиз.
2- ҳолат.
Узоқроқдан битта нуқтани мўлжал қилиб олиб, қалам ёки ручкани шу нуқтага тўғрилаб ушлаб қаранг. Ўнг кўзингиз билан мўлжал олиш қулай бўлса - сиз фикрингизда қаттиқ туриб оладиган, жаҳли тез одамсиз. Чап кўз билан мўлжал оладиган одам бўлсангиз - мулойим ва юмшоқ табиатсиз.
3- ҳолат.
Қўлларингизни кўкрак устида чалиштирганда, агар чап қўлингиз юқорида бўлса - «масхара»га мойилсиз. Ўнг қўлингиз юқорида бўлса - оддийгина ва содда бўлиш сизга хос.
4- ҳолат.
Агар қарсак чалишда ўнг қўл ҳаракатда бўлса, - ҳамма нарсага ечим топиб, қатъий туриб оласиз, агар чап қўл ҳаракатда бўлса, - сиз қарор қабул қилишга иккиланасиз.
Энди юқоридаги 4 та ҳолатнинг ўзаро қандай комбинацияда келишига қараб одамларга тавсиф беришга ҳаракат қиламиз. Бу ерда Ў - ўнг, Ч - чап маъноларини беради.
ЎЎЎЎ - сиз учун ўз қобиғингизга ўралиб ўтириш қулай, сиз зиддиятларга боришни, баҳслашиш ва жанжаллашишни хоҳламайсиз.
ЎЎЎЧ - сиз характерингизни аниқловчи қарор қабул қилишга қийналасиз.
ЎЎЧЎ - масхара қилиш, қатъиятлилик, ҳазилкашлик ва артистлик қобилияти характерингизга мос. Сиз билан муносабатда бўлганда ҳазилкашлик ва қатъиятлилик зарур. Контакт муносабатли характерлар аёлларда кам.
ЎЎЧЧ - ноёб характерга эга эканлик. Мулойимлик, қатъиятлилик ва қатъиятсизлик ўртасидаги ҳолат, иккиланиш.
ЎЧЎЎ - бу ақллилик ва мулойимликка хос характер, аёлларда камдан кам учрайди. «Ишбилармон аёл»да секин ўрганиш, эҳтиёткорлик, чидамлилик ва совуққонлик бор.
ЎЧЎЧ - кучсиз ва ноёб характер, бу характерга эга бўлганлар ҳимоясиз ва бошқалар таъсирларига берилувчан бўлади, кўпинча аёлларда учрайди.
ЧЎЎЎ - бунақа мослик кам учрайди, асосий нуқта ҳиссиётчанлик билан қатъийликни мослаштириш.
ЧЎЎЧ - мулойимлик ва бегаразлик характерингизга мос. Сизга эътибор қаратишларини хоҳлайсиз, худди «кичкина маликадек».
ЧЧЎЎ - сизга оддийлик ва дўстона муносабатлар, қизиқишнинг тарқалишлари, ўз-ўзини назорат қилиш хосдир.
ЧЧЎЧ - сиз кўнгилчансиз, мулойимлик, ишонувчанлик сизга хосдир. Бу ноёб характер эгаси эркакларда кам учрайди.
ЧЧЧЎ - сиз ҳиссиётчан, ғайратли ва қатъиятли инсонсиз, лекин шошилиб қарор қабул қилишингиз сизга жиддий қийинчиликларни туғдиради. Сизга тўхтатувчи механизм зарур, бу характерга эга бўлган эркаклар ҳиссиётчандирлар.
ЧЧЧЧ - характерингизда эркинликка интилиш устун, эски нарсаларга ҳам янги нарсаларга қарагандай қарайсиз. Характерингизда учрайдиган ҳиссиётчанлик, ўзини ўйлаш, қайсарлик айрим вақтларда фаоллигингизни тўхтатиб қолади.
ЧЎЧЎ - энг кучли характер эгаси. Сизни бир нимага ишонтириш қийин. Нуқтаи назарингизни қийинчилик билан ўзгартирасиз ва шу билан бир вақтда сиз ҳаракатчан ва мақсадингизга етадиган одамсиз.
ЧЎЧЧ - сиз мақсадларингизга эришиш учун қўлингиздан келган ҳамма нарсани қиласиз. Бу характерга эга бўлган инсонлар ҳеч нарсани қўлдан бой бермайди. Уларни ишонтириб бўлмайди. Ўзини назорат қилиш устун бўлганлиги сабабли янги дўстлар орттиришга қийналади.
ЎЧЧЎ - сизнинг характерингиз енгил. Сиз зиддиятлардан осонликча қочасиз, саёҳат қилишни яхши кўрасиз. Осонликча дўстлар орттирасиз, лекин сиз ўз қизиқишларингизни тез ўзгартирасиз.
ЎЧЧЧ - сиз мустақилсиз ва ҳамма нарсани ўзингиз бажаришга ҳаракат қиласиз. Қийин масалаларни ўз қарорларингиз ёрдамида муваффақиятли ҳал қиласиз. Кўпинча мулойим кўринасиз, агар ишингизга доир бирор нарса бўлса, сиз жиддий ва талабчан бўлиб қоласиз.
ГЕОМЕТРИК ШАКЛЛАРДАН ОДАМ РАСМИ ЯСАШ ТЕСТИ
Тестни ўтказишдан кутиладиган мақсад - одамлар ўртасидаги индивидуал типологик фарқларни аниқлаш.
Кўрсатма: Сиз учбурчак, айлана, квадратлардан фойдаланган ҳолда хоҳишингизга қараб, жами ўнта элементдан иборат одам фигурасини ясаб беришингиз лозим. Геометрик шакллар ўлчами ҳар хил бўлиши мумкин уларни заруриятингизга қараб ишлатасиз. Муҳими - одамни ясашда шу уч элементдан фойдаланилса, бас. Шаклларнинг умумий сони ўнтадан ошмаслиги керак. Агар расм ясашда ортиқча элементлардан фойдаланган бўлсангиз ортиқчасини ўчириш, камини тўлдириш даркор. Расмни кўрсатмага биноан чизинг.
Синалувчиларга 10х10 см ўлчамли уч дона варақ рақамланган ҳамда имзоланган ҳолда тарқатилади.
1-рақамли варақда биринчи синов расми ясалади, ундан кейин 2- ва 3-рақамли варақларда расмлар ясалади. Расмлар ясалиб бўлингач маълумотлар қайта ишланади. Кўрсатма бузилган бўлса тарқатма материал яроқсиз бўлган деб ҳисобланади.
Маълумотлар қуйидаги кўринишда қайта ишланади: одамчани тасвирлашда фойдаланилган учбурчак, айлана, квадратлар сони ҳар бир расм учун алоҳида ҳисобланади ва натижа уч хонали сон билан ифодаланади, бунда юзлик учбурчаклар сонини, ўнлик айланалар сонини, бирликлар квадратлар сонини ифодалайди.
Масалан, 3 та учбурчак, 4 та айлана, 3 та квадрат қўлланилган бўлса, бу 343 сонини пайдо қилади. Ушбу сон расм формуласини ташкил қилади.
Унга қараб чизаётган кишиларнинг ўзига мансуб бўлган тури аниқланади.
ИНДИВИДУАЛ-ПСИХОЛОГИК ФАРҚЛАР ТИЗИМИ қуйидаги жадвалда келтирилади.

I тоифа - раҳбар. Одатда бундай одамлар бошқариш ва ташкиллаштириш фаолиятига мойил бўлишади. Улар хулқ- атворнинг ижтимоий-аҳамиятли нормаларига йўналган бўлиб, нутқлари юқори даражада ривожланган ва яхши ҳикоячилик қобилиятига эга бўладилар.
Ижтимоий соҳага яхши мослаша оладилар, бошқалар устидан устунликни маълум чегарада ушлаб тура оладилар. Бундай одамлар одатда яшил рангни танлайдилар (М.Люшер бўйича) ва «Дарахт» тестида арчани чизишади.
Расмлар формулалари: 901, 910, 802, 811, 820, 703, 712, 721, 730, 604, 613, 622, 631, 640.
Бошқалар устидан кучли устунлик 901, 910, 802, 811, 820 чи рақам эгаларида ифодаланган, 703, 712, 721, 730 чи рақам эгаларида вазиятга қараб устунлик, 604, 613, 622, 631, 640 чи рақам эгаларида одамларга нутқ ёрдамидаги таъсирдаги устунлик ифодаланган бўлиб, улар одатда вербал раҳбарлар ёки ўқитувчилар тоифаси бўлиши мумкин.
Шуни билиш лозимки, ушбу сифатларнинг намоён бўлиши синалувчининг психик ривожланганлик даражасига боғлиқ. Ривожланиш юқори даражада бўлса, ривожланишнинг индивидуал белгиларини рўёбга чиқариш мумкин, улар анча яхши англанади. Ривожланиши паст даражада бўлса улар касбий фаолиятда намоён бўлмайди, балки вазиятга қараб намоён бўлади. Бу характеристикалар барча таърифларга хосдир.
II тоифа - масъулиятли ижрочи - у ҳам «раҳбар» типига тааллуқли кўплаб хислатларга эга, бироқ, масъулиятли қарорлар қабул қилиш чоғида иккиланади. Одамларнинг бундай типи ишни бажаришга кўпроқ йўналган бўладилар, ўта маҳоратли, масъулиятли ва ўзига ҳам, бошқаларга ҳам талабчан, ҳақиқатгўй, яъни ҳар жойда адолатпарварлиги билан ажралиб турадилар. Кўпинча улар ортиқча зўриқиш натижасида асаб билан боғлиқ соматик касалликлар билан огрийдилар.
Расмлар формулалари: 505, 514, 523, 532, 541, 550.
III тоифа - хавотирланувчи-шубҳали - бундай кишилар ранг-баранг қобилиятлар ва иқтидор эгалари бўлишади. Уларда нафис қўл ҳаракатлари кўникмаларидан тортиб адабий иқтидоргача бор. Одатда бундай одамларга бир касбнинг ўзи камлик қилади, улар ўз касбларини кутилмаганда мутлақо бошқа соҳага ўзгартиришлари мумкин. Одатда уларнинг иккинчи касб вазифасини бажарувчи хоббилари бор. Тартибсизлик ва ивирсишга тоқат қила олмаганликлари учун кўплаб низоларга киришадилар. Кўнгиллари ўта нозик ва кўпинча ўзларига ишончсизлар. Тасаллига муҳтождирлар.
Расмлар формулалари: 406, 415, 424, 433, 442, 451, 460. Бун- дан ташқари 415 рақами назмий иқтидор эгаларига мансуб, 424 рақами ўз ишини ўта пухта қиладиган кишиларга тааллуқли, уларни ''Қандай қилиб ёмон ишлаш мумкинлигини тасаввур қилолмайман!» деган жумладан билиб олиш мумкин.
IV тоифа - олим.
Бундай одамлар воқеликдан осонгина хаёлотга бериладиган, концептуал ақл эгалари бўлиб, ҳатто ўз таълимотларини ишлаб чиқиш қобилиятига эгалар. Одатда руҳий мувозанатга эга бўлиб, ўз хулқ-атворларини ақл билан бошқариб турадилар.
Расмлар формулалари: 307, 316, 325, 334, 343, 352, 361, 370. 316-рақам эгаси одатда глобал назариялар яратиш қобилиятига ёки улкан ҳамда мураккаб мувофиқлаштириш ишларини амалга ошириш салоҳиятига эга. 325 рақами эгалари ҳаётга, саломатликка, биология ва медицинага оид билимларга ўчлиги билан ажралиб турадилар.
Бу тип вакиллари орасида кўпинча кино, цирк, режиссура, мультипликация каби синтетик санъат турлари билан шуғулланадиганлар учраб туради.
V тоифа - интуитив тип.
Бу тоифадаги одамлар сезгир асаб тизимига эга бўлиб, тез ҳолсизланади. Бир фаолиятдан бошқасига ўтишни талаб этадиган соҳаларда яхши иш берадилар. Янгиликка ўта сезгирлар. Альтруист, ўзгаларга ғамхўрлик намоён қиладилар, яхшигина қўл малакаларига ва образли хаёлга эгалар. Бу эса уларга ўз навбатида техника турлари билан шугулланиш имконини беради. Одатда ўзларининг ахлоқ меъёрларини ишлаб чиқадилар, ўз эркига тажовуз қиладиган ҳар нарсага салбий муносабат билдириб, ўз-ўзини назорат қилишни афзал биладилар.
Расмлар формулалари: 208, 217, 226, 235, 244, 253, 262, 271, 280. 235-рақам эгаси кўпинча профессионал психологлар ёки психологияга ўта қизиқадиган одамлар орасида кўп учрайдилар; 244 рақами эгаси адабий ижод қобилиятига эга; 217-рақам эгалари кашфиётчилик қобилиятлари бор кишилар; 226 рақами эгасида янгиликка катта эҳтиёжи бор, одатда ўз олдига юқори мақсадлар қўяди.
VI тоифа - кашфиётчи, конструктор, рассом.
Бу тоифа техник қобилияти бор кишилар орасида кўп учрайди. Бундай одамлар бой тасаввур, фазовий кўра олиш қобилиятларига эга бўлиб, кўпинча техник, бадиий ва интеллектуал ижоднинг ҳар хил турлари билан шуғулланишади. Кўпинча интуитив типга ўхшаб эътибори ўз ички оламига қаратилган бўлиб, улар ҳам ўз ахлоқ меъёрлари билан яшашади, ўз-ўзини назорат қилишдан бошқа ташқаридан бўладиган   таъсирнинг биронтасини ҳам қабул қилмайди. Ҳис-туйғуларга берилувчан, ўзининг оригинал ғоялари фидойиси.
Расмлар формулалари: 109, 118, 127, 136, 145, 019, 028, 037, 046. 019 рақами аудиторияни яхши бошқара оладиган одамлар орасида кўп учрайди; 118 рақами эса конструкторлик имкониятлари ва кашфиётчилик қобилиятлари кучлироқ ифодаланган одамларда учрайди.
 VII  тоифа - эмотив тип.
Бу тоифа одамлар бошқаларга нисбатан кучли ҳамдардлик хусусиятига эга, ҳатто фильмларнинг қийноққа соладиган кадрларини кўрганда ҳам огриқ ҳис қилишади, қийноқли ҳодисалардан узоқ муддатга эс-ҳушини йўқотиб қўйишади. Бошқаларнинг дарди ва ташвишига хайрихоҳ бўлганлиги ва ачингани туфайли руҳан тез толиқади. Оқибатда, ўзларининг қобилиятларини рўёбга чиқаришни қийинлаштирадилар.
Расмлар формулалари: 550, 451, 460, 352, 361, 370, 253, 262, 271, 280. ,154, 163, 172, 181, 190, 055, 064, 073, 082, 091.
VIII тоифа - эмотив типнинг акси. Бу тоифа одамлар бировлар дардини ҳис қилмайди ёки уларга эътиборсизлик билан муносабатда бўлишади. Ҳатто одамларга босим ўтказишни кучайтирадилар. Агар у яхши мутахассис бўлса, ўзи зарур деб ҳисоблаган ишни қилишга бошқаларни мажбур эта олади. Баъзан бирон бир сабаб туфайли одам ўз муаммоларига ўралашиб қолган вазиятда унга бағритошлик хос бўлади.
Расмлар формулалари: 901,802,703,604,505,406,307,208,109.
Тестга изоҳ
Диагностиканинг нисбатан ишончсизлигига қарамай, мазкур методика психоконсультант билан мижоз ўртасида яхши алоқа воситаси бўлиши мумкин. Индивидуал тавсиф бериш чоғида куйидаги саволларни бериш мумкин (одатда бу саволларга тасдиқ жавоби берилади):
1) бўйин бўлса - «Кўнгли нозикмисиз? Сизни хафа қилиш осонми?»
2) қулоқ бўлса - «Сизни тинглай оладиган одам деб ҳисоблашадими?»
3) одам танасида чўнтак бўлса - «Болаларингиз борми?»
4) агар битта расмда бош кийими бўлса - «кимгадир мажбуран ён босиб, энди афсусдамисиз?», Агар учала расмда ҳам бош кийими бўлса - ўзингизни қўлингиз боғлиқдай,»Ҳозир сиз чорасизлик ҳолатини ҳис қилаяпсиз, деб айтиш мумкинми?»
5) юз тўлиқ чизилган бўлса - «Ўзингизни киришимли одамман деб ҳисоблайсизми?»
6) юзда фақат оғиз бўлса - «Гаплашишни ёқтирасизми?»
7) юзда фақат бурун бўлса - «Ҳидга сезгирмисиз, атирни хуш кўрасизми?»
8) танасида айлана тасвирланган бўлса - «Сизнинг вазифаларингиз доирасида кимгадир буйруқ бериш зарурияти борми?»
СИЗНИНГ ТУҒИЛГАН КУНИНГИЗГА...
Сизнинг туғилган кунингиз - бу йил давомида сиз ҳар доимгига қараганда ҳамма нарса яхши бўлади, деб кутишга ҳақли бўлган ягона кундир. Табриклар ва тилаклар, совғалар ва откриткалар, балки ҳатто зиёфат ёки икки кишига мўлжалланган романтик кечки овқат бўлиши мумкин.
Бугун сизнинг туғилган кунингиз, сиз почта қутисини текшириб қараётиб, кўрдингизки, сизга мутлақо кутмаган одамингиздан откритка келибди. Сизга табрик жўнатган одам ким? Шу билан бирга сиз оила аъзоларингиз ва дўстларингиздан ҳам бир қанча совғалар олдингиз. «Шу одамлар гуруҳи ичидан энг катта совғани сизга ким жўнатган?» (Тест саволларига жавоб бераётиб, сиз ҳаётингизда реал мавжуд бўлган одамлар исмини айтинг).
Тест калити:
Берган жавобларингиз сизнинг ҳаётингиздаги инсонларга бўлган асл, ҳақиқий ҳис-туйғуларингизни билдиради. Бу ҳақда балки, ҳатто ўзингиз ҳам сезмаган бўлсангиз керак.
Кутилмаганда Сизга табрик откриткаси жўнатган одам, аслида сизнинг ўзингиз эътибор ва ғамхўрлик қилишини кутаётган одамингиздир. Қисқача айтганда, сиз откритка жўнатувчи қилиб танлаган одам - бу сиз ҳурмат қиладиган одам. Бир сўз билан айтганда, бу сиз жуда кам биладиган одамдир, ёки сиз унга яқинлашишга юрагингиз бетламаётган одамдир, ёки сиз анчадан бери ҳеч қандай хабар топмаётган оддий дўстингиздир? Мумкин, сизларни ажратиб турган жарликни енгиб ўтишга биринчи қадам ташлаш вақти етиб келгандир? Юзаки қараганда сиз ушбу катта совгани совға жўнатувчи одамга нисбатан яхши ҳислар билан боғлаётгандирсиз. Лекин психологик нуқтаи назардан қаралганда сиз айтган одам, аслида, ўзингизга унинг боғлиқлигини одатий ҳол деб қарайдиган одамингиздир. Бу ҳурматнинг етарли эмаслигини кўрсатмайди, лекин сиз ўзингизга нисбатан уни эътибори борлигига ишонасиз. Эҳтиёт бўлинг, хаддан ташқари ишонманг. Сизга ишончдек туюлган нарса, четдан қараганда оддий худбинлик бўлиши мумкин.
БАЛАНД ТОҒЛАРДА
Тоглар ва дарёлар - табиат бизни ўзига тортувчи улкан кучга эга. Ахир биз табиатнинг болаларимиз, унинг дунёсида туғилган ва унинг қўли очиқлиги билан тўйдирилгандирмиз. Технология қандай мўъжизаларни яратишига қарамасдан, орқага табиатга қайтиш ҳақикатан борлигимизни ва тириклигимизни ҳис эти- шимизга ёрдам беради. Медицина фанлари илгарилаб бораверади, лекин табиатнинг даволовчи сеҳри кучи шифобахшлигича қолаверади.
Навбатдаги саёҳатингиз сизни ана шу яшил дунёга қайтаради, инсон ўзининг ҳақиқий «Мени»ни қайтатдан очиши учун бундан яхши муҳит топиб бўладими?
1. Сиз тоғ этагида туриб, тоққа кўтарилишни режалаштираяпсиз. Сиз тогдан эртаклардагидай камёб тошни излаб топиш истагидасиз. Тоғ этагида турганингизда тоғ сизда қандай таассуротларни ҳосил қилади?
2. Сиз тоққа чиққанингиздан кейин узоқ ва қийинчиликлар билан тошни қидирдингиз, лекин ҳеч нарса топа олмадингиз.
Сиз қидиргунингизгача қуёш ҳам ботишга улгурди. У ёғига энди нима қилган бўлардингиз?
3. Ниҳоят қидираётган тошингизни топдингиз. Бу қандай тош? Унинг катталиги, огирлиги ва қимматбаҳолигини тасвирлаб беринг.
4. Энди тоғдан тушиш ва уйга қайтиш вақти келди. Сиз тоққа қандай видолашув сўзларини айтган бўлардингиз ва унинг жавоби қандай бўлади?
Тест калити:
Олдингизда кўринаётган тоғ, сизнинг отангиз ёки унинг ҳаётингизда тутган ўрнини тасвирлайди. Психология тилида - бу «ақлли қария»нинг архетипи намоён бўлишидир. Сиз қидираётган тош, бу сизнинг келажакдаги мустақиллигингизга саёҳатингиз вақтида ўзингиз кашф этишингиз керак бўлган қобилият ва кучингиз рамзидир.
1. Сизнинг тоғ ҳақида таассуротларингиз отангиз тўгрисидаги тасаввурингизни ифодалайди. Тоққа чиқиш қандай бўлди, машаққатли ва қийин бўлдими? Балки у осонгина босиб ўтилгандир? Балки идеаллашган юксак чўққи образи пайдо бўлиб, у сизни чақирган ва руҳлантиргандир.
2. Сизнинг тошни қидиришингиз ва бу тош сиздаги очилмаган талант ҳамда кучни англатади. Сизнинг бу саволга жавобингиз эса сиз ҳали ўзингиздаги ҳозирча фойдаланилмаган ички имкониятларингизни қачондир қўллай оласизми йўқми шуни намоён қилади.
- Нима бўлганда ҳам бу тошни топишга ҳаракат қилардим, - деб айтганлар одатда ҳаётда ҳам ҳудди шундай тиришқоқлик ва интилувчанликни намоён қиладилар, улар агар ҳаракатлари самарасиздек туюлса ҳам, ҳеч қачон орқага қайтмайдилар.
Вақтинчалик қидирувни тўхтатиб, лекин кейинроқ давом эттиришини айтганлар ўз уринишларини узоқ вақтга мўлжаллайдиган ва иш вақтларини ўзлари белгилайдиган одамлар типига кирадилар. Бу турдаги инсонлар қобилиятлари жуда кеч намоён бўлади.
Ўзининг қидирув ишларини тўхтатиб, уйига қайтмоқчи бўлган, яъни енгилган одамлар, ўзларининг имкониятини ҳеч қачон ишлата олмайдилар.
3. Тошни қандай тасвирлаб, баҳолашингиз ўз ўзингизга аҳамиятлилигингизни ҳис қилишингизни ифодалайди. Тош қанчалик катта ва қимматбаҳо бўлса, сиз ўзингизни шунчалик қадрлайсиз.
4. Тоғ билан видолашув сўзларингиз сизнинг ўз отангизга айтмоқчи бўлган, лекин айта олмаган сўзларингиздир. Тоғнинг жавоби эса отангизнинг сизга бўлган муносабатидир. Агар савол-жавоб мулозаматли, ширин, ёқимли, тоза бўлса, ўзаро муносабатларингиз яхши.
Агар видолашув сўзлари қўпол ва огир бўлса, у ҳолда ўтириб отангиз билан ўзаро муносабатлар ҳақида очиқчасига гаплашиб олиш вақти етганини кўрсатади.
ШИРИН ХОТИРАЛАР
Болалик ҳақидаги хотиралардан қай бири бизни қаттиқ хаяжонланишга мажбур қилади ва яна болаликка қайтиш ҳақида кучли хоҳиш ҳосил қилади? Балки бу ёшликни ҳис қилишдан ҳузурланиш ёки беғуборликка қайтишдир? Бу шундай давр бўлганки, ҳар бир ўйинчоқ, қўғирчоқ ёки ўйин ўзгача хазина бўлган. Коллекционерларнинг антиквар ва эсдалик нарсаларга бўлган кучли эҳтироси узоқ ўтмишдаги болаликка мафтунликка ва озгина вақтга бўлса ҳам болаликни, ўтмишни қайта тиклашга бўлган хоҳишга бориб тақалади.
Кейинги лавҳамиз бизни ўтмиш замонларга, гўёки кўча чеккасидаги кичкинагина қандолат дўконига қайтаради. Балки сиз бу хотиралар ичидан ўзингизни ёшлигингизни топарсиз.
1. Дўкон ичида сиз ўзингизга болаликдан таниш бўлган конфет, шоколадлар, сақич ва карамелларни топасиз. Улардан баъзилари пештахталарга чиройли қилиб тахлаб қўйилган, баъзилари шундоқ саватларга уйиб қўйилган. Сиз қайси ширинликни биринчи бўлиб танлайсиз ва нега? (Ўз танловингизни тўлиқ изоҳлаб беринг).
2. Сиз дўкон ичида конфет танлаб айланиб юрганингизда, ташқаридан дўконга киришга шайланиб турган бир гуруҳ болаларга кўзингиз тушди. Дўконга нечта бола киради?
3. Харид қилган бир пакет конфет билан уйингизга кетасиз. Уйга келиб пакетни очганингизда, дўкон хўжайини сизга мукофот сифатида бир нечта ортиқча конфетни солиб юборганини кўрасиз. Қўшимча нечта конфет олибсиз?
4. Сиз олган конфетларингизни кимгадир совға қилишни ўйлаяпсиз. Кимга берган бўлар эдингиз?
Тест калити:
Конфет мавзуси сизнинг хаёлингизни олдинги даврга, яъни мунтазам совғалар билан мукофотланиб турилган ва ҳатто эркалашларни кутишингиз мумкин бўлган даврга қайтаради. Бу сценарий сиз бошқалардан нимани кутаётганлигизни ва сизни бировга боғлиқлигингиз (тобелигингиз) даражасини очиб беради.
Турли-туман ширинликлар ичидан биринчи навбатда сиз нимани танладингиз? Сизнинг танловингиз ҳақиқатдан ҳам сиз бошқалардан кўпроқ нималарни кутаётганингизни намоён қилади, кўрсатиб беради. Сиз агар «Мен ичида ўйинчоқ-сюрпризи бор конфетни оламан» деб ўйлаган бўлсангиз, унда сиз совға берадиган одамларга яхшироқ эътибор берадиган одамлар тоифасига мансубсиз дейиш тўғрироқ бўлади (ва аксинча, қуруқ қўл билан келадиган одамларга яхши муносабатда бўлмаслигингиз мумкин дейиш мумкин).
Эҳтиёт бўлинг, ўта даражада материалист бўлманг. Ҳаёт бу фақатгина конфет ичига солинган машина расмлари ва расмли қоғозлардан иборат эмас.
Агар сиз ширинликларни хотирангизда қолган тамига қараб танлаган бўлсангиз ёки улар ёқимли таассуротларни эслашга мажбур қилган бўлса, унда сиз болаликда онангиз томонидан кўрсатилган меҳр-муҳаббатни ташна бўлиб кутаяпсиз. Эркаклар, агар сиз ҳам шу тарзда жавоб берган бўлсангиз, унда сизни онасининг эркаси сифатида қабул қилишади.
Агар сизнинг танловингиз ташқи омилларга асосланган бўлса, яъни «Менга ўралган қоғози ёкди» ёки «Жуда чиройли кўринаётган эди» каби зайлда бўлса, унда сиз нарсаларни фақат ташқи кўринишига қараб хулоса чиқарадиган одамлар тоифасига кирасиз. Фақат эсда сақласангиз бас: сиз қоғозини эмас, конфетни ейсиз.
Сиз харид қилаётган вақтда дўконга кирган болалар сони, суянишингиз мумкин бўлган одамлар сонини кўрсатади. Бизнинг ҳаммамизга ҳам қўллаб - қувватлаш зарур, ишхонада бажарадиган ишимиз бўйича касбдошларнинг жисмоний ёрдами бўладими ёки биз яхтли кўрадиган одамлар томонидан рағбатлантириш бўладими, барибир қўллаб-қувватлаш зарур. Ҳаётни ёлғиз ўтказмаслик керак. Лекин, яна шу нарса ҳам ҳақиқатки, ортиқча даражада бировларга таяниб, суяниб шахсий эркинликка эри- шиш жуда қийин.
Кўпчилик одамлар дўконга биттадан бештагача бола киради, деб тасаввур қиладилар. Дўконга бештадан кўп бола кирди деганларнинг катта ёшдаги одам эркинлиги даражага етишишига ҳали анча бор. Шунингдек, дўконга ҳеч ким кирмади, деб айтган одам ҳам дунёга бўлган қарашларини қайта кўриб чиқиши керак.
Текин берилган конфетлар сони сизни ҳозир ҳам қанчалик даражада ўз онангизга боғлиқлигингизни билдиради. Дўкон эгасининг сизга нисбатан кўрсатган муҳим эътибори - бу шундай эътиборки, сизнинг ўз онангиздан олишни ҳоҳлаган меҳр-эътиборингиз ўлчовидир. Кўпчилик катталар битта-иккига конфет олдим дейдилар. Агар сиз пакетда ўнтача ёки йигирматача конфет бор экан десангиз, унда сизга қанотларингизни кенгроқ ёйиб, уядан учиб чиқишингиз тўғрисида ўйлашингиз керак.
Конфетларни кимга берган бўлардингиз? Сиз танлаган одам - бу сиз қачонлардир шу одамга ғамхўрлик қилишни хоҳлагансиз, ёки бу одамни сизга боғлиқ бўлишини хоҳлагансиз. Агар сиз конфетларни ота-онангизга бераман деган бўлсангиз, сизнинг орзуингиз, тилакларингиз сиз ўйлаганингиздан ҳам тезроқ амалга ошади, рўёбга чиқади.
Агар сиз конфетни ҳеч кимга бермаган бўлардим десангиз, бу сизнинг ҳаётда кам одамларга боғлиқ бўлишни хоҳлашингизни, атрофдагилардан кам илтимос қилишингизни, бошқалардан ҳам шундай бўлишларинн кутишингизни билдиради. Ёлғиз одамнинг бу ёндошуви ҳеч ким билан маслаҳатлашиш ва бўлишишга интилмасликни кўрсатади. Бу дегани, демак сизни эшитадиган ва сизга маслаҳат берадиган одам ҳеч қачон бўлмайди.
ЧЎЛГА САЁҲАТ
[image: image7.jpg]


Бизнинг биринчи саёҳатимиз бепо- ёнлик, чексиз чўл билан боғлиқ.
 
Тасаввур қилинг, сизнинг иш вақтингиз тугаган. ҳамма касбдош- ларингиз аллақачон уйларига кетишган. Соат миллари устингиздан кулгандек ҳаракат қилаяити. Иш столингиз тугал- ланмаган ишлар билан тўлиб ётибди. Ичингизда хорғинликни ҳис қилиб «Бу иш қачон тугайди?» деган хаёл сизни чўчитади.
Профессор зерикарли мавзуда уч соатдан буён маъруза ўкияпти. Дарс бошланганидан бери дафтарингиз маъносиз расмлар билан тўлди. Вақт гўё тўхтаб қолгандек. Баъзи ҳолларда кутиш - қийноқнинг энг оғир хилига ёки беҳосдан пайдо бўлган қаттиқ оғриққа ўхшайди. Зерикиш ва норозилик баъзан энг сабрли қалбларни ҳам талвасага солиб қўяди.
Сиз юкоридаги ҳолатларни тасаввур қилинг. Бир дақиқалик тайёргарликдан сўнг чўлга кирасиз:
1. Сиз кимсасиз, чексиз, бепоён чўлда туя устида кетяпсиз. Бағоят ҳолдан тойгансиз. Бундай ҳолатда шу вақтгача сизни кўтариб келган туяга нима дейсиз?
2. Сиз ташналикдан ўлар ҳолатга етганингизда гўзал воҳа пайдо бўлди. Лекин бу жойларга сиздан олдин кимдир келган экан. Бу саёҳатчи ким? Унинг исми (ўзингиз билган одамнинг исмини айтинг)?
3. Чўлда вакт жуда секин ўтади. Узоқда номаълум шаҳар чироқлари кўринганда, сиз учун гўё бир умр ўтгандек туюлади. Ниҳоят сиз мўлжаллаган ерингизга етдингиз. Саёҳатингиз ниҳоясига етганда сиз нимани ҳис қилдингиз?
4. Чўлдаги ҳамроҳингиз - туя билан хайрлашиш вақти келди, лекин сиз туядан тушган заҳотингиз бошқа киши унга миниб олади. Бу янги саёҳатчи ким (танишларингиздан биронтасини исмини айтинг)?
Тест калитн:
Чўл ва туя инсоннинг ўз мустақил ҳаётига қилган сайёҳатидир. Юқорида келтирилган матн ўз севгилингиз билан ажрашаётганингиздаги ҳис-туйгуларингизни очади. Саволларга берган жавобингиз ажралишдан сўнг (ҳар ким ўз ҳаёт йўлидан кетганда) сизнинг бу воқеликка нисбатан хатти-ҳаракатингизни билдиради.
Сизнинг туяга нисбатан айтган сўзларингиз, севгилингиздан айрилгандан сўнг айтмоқчи бўлган сўзларингиздир.
1. Агар сиз қуйидаги мадад берувчи сўзларни айтган бўлсангиз: «Биз бу ердан бир амаллаб чиқиб кетамиз!», «Хавотирланма, бу азоблар қачондир албатта тугайди». Демак сиз оптимистсиз, келажакда ҳамма нарса яхшилик билан тугашига ишонасиз.
«Биз адашиб қолдик ... бу нажотсизлик ... Шу ерда ҳалок бўламиз» каби ибораларини қўллаган бўлсангиз, бу сизни жуда тушкунликка тушганлигингиздан далолат беради.
2. Водий, бу психологик тилда муаммони ҳал қилишнинг калитидир. Бу ерда учраган киши сизга қачондир ёрдам берган, қийин аҳволга тушганингизда кўллаб-қувватлаган ёки келажакда сизга мадад бўла оладиган кишидир.
3. Саёҳатингиз охиридаги шаҳар сизнинг айриликдан сўнг тикланган руҳий ҳолатингиздир. Шаҳарга етганингизда ҳис қилган туйгуларингиз сизнинг руҳий ҳолатингизни аниқ кўрсатади.
4. Янги саёҳатчи - сизнинг рақибингиз, сиз унга нисбатан рашк, рақобатчилик ёки алам ҳис қиласиз. Балки бу одам севги- муҳаббат ёки ишдаги сизнинг рақибингиздир, балки у қачондир сизнинг қалбингизни оғритган кишидир?
ЧУҚУРЛИКЛАР
Ҳар кандай саргузаштда хавф элементи мавжуд - айнан ушбу хавф саргузаштни қизиқарлилиги ва жазибадорлигини таъминлайди. Одамлар ўткир ҳиссиётларни жисмоний таваккалчиликсиз ҳис қилиш учун катта миқдорда пул тўлашга тайёрлар. Одам табиатининг айнан шу хусусияти бўлгани учун ҳам ҳар хил аттракционлар. қўрқув хоналари яна узоқ вақт ишлайди. Ҳар биримизда таваккал қилиш хоҳиши мавжуд. Ҳақиқатдан ҳам хавф ўзига шунчалик куч билан жалб этади-ки, балки одамлар ҳатто сирли ҳолат билан юзма-юз келиш учун шахсий ҳаётини хавф остига қўйишади. Ҳеч нарсадан хабари йўқ қўрқинчли фильм қаҳрамони қоронгиликда очилган эшикка киришга тайёрланаётганида, уни кўриб ҳар биримиз «у ёққа борма, ақлдан озганмисан» деб бақиришни хоҳлаганмиз.
Агар сиз ўша қаҳрамонни ўрнида бўлиб қолганингизда нима қилган бўлар эдингиз?
Навбатдаги сценариймиз бизни қоронғулик дунёсига олиб киради, бу ерда ўткир ҳислар билан ҳақиқий қўрқинч орасида чегара йўқ.
1. Сиз эски, ташландиқ, кўп йиллардан бери одам оёғи тегмаган бинодасиз ва ер остига олиб борадиган зинапояни кўриб қолдингиз. Сиз секин пастга зиналарни бир-бир санаб тушиб бораяпсиз. Битта зина ..., икки ..., уч ... . Бу зинапояда ҳаммаси бўлиб нечта зина бор?
2. Ер остидаги хонада жимжитлик ҳукм сураяпти. Кейин қоронғиликдан кимнингдир овози эшитилди. Бу одам оҳиста йиғлаяптими? Сўзсиз инграяптими? Ёки бу сизга мурожаат қилаётган овозми?
3. Сиз бу бошқа одамнинг овозига қандай ҳаракат билан жавоб берасиз? а) Сиз овознинг манбасини аниқлашга ҳаракат қиласизми? б) Сизнинг биринчи хоҳишингиз - орқа олдингизга қарамасдан юқорига қараб югуришми? в) Сизни қўрқув фалаж қилиб ташлади ва сиз жойингиздан қўзғала олмайдиган ҳолатдасиз.
4. Энди сиз исмингизни айтиб, кимдир сизни чақираётганини эшитаяпсиз, зинапояда юқоридан тушиб келаётган шарпани кўрдингиз. Олдингизга зинапоядан тушиб келаётган бу одам ким?
Тест калити:
Ташлаб кетилган бинолар ва ертўладаги хоналар - эски руҳий чандиқларнинг ёрқин символи ҳисобланади. Бизнинг барчамизда эсга олишни хоҳламайдиган ёки бутунлай унутишни хоҳлайдиган, қалбимизни ларзага солган руҳий драмалар бўлган. Лекин, хотирамиздан ҳамма нарса ҳам осонгина ўчирилмайди ва биз унутишни хоҳлаган нарсаларимиз биз хоҳлаганларимиздан кўра узоқроқ хотирамизда сақланиб қолади. Ушбу ҳолатга нисбатан сизнинг муносабатингиз ўтмиш ҳақидаги оғриқли хотираларингиздан қандай қутулишингизни билдиради.
1. Зинапоя сони сиз ўзингиз билан кўтариб юрган руҳий чандиқларнинг таъсирини билдиради. Ҳаммаси бўлиб бир нечтагина зиналар бор деган одамлар ўтмишининг сезиларли салбий таъсирини ҳис қилмайдилар. Чуқур ер тагига борадиган узун зинапояни ифодалаган одамлар шунга боғлиқ равишда ўз қалбларида жуда чуқур яраларни кўтариб юришади.
2. Қоронгиликда эшитган овозларингиз ўтмишда сиз оғир тажрибадан ўтганингизни билдиради. Йиғи товуши эшитганлигини айтган одамлар ўзлари учун кийин вақтларда бошқалардан мадад олганлар. Ва бу ёрдам уларнинг ўзига келишига кўмаклашган. Сизга гамхўрлик қилган одамлар ҳозирги кунларга етишингизга ёрдам берганлар. Тўккан кўз ёшларингиз беҳуда кетмаган.
Сўзсиз инграш эшитган одамлар салбий тажрибадан ёлгиз ўтганлар. Қоронғиликда эшитилган инграш бу сизнинг дафн қилинган шахсий дард, оғриқларингиздир. Эшикни очиш ва ичкарига куёш нурини киритиш вақти келгандир.
Ўзига мурожаат қилаётган овозни эшитган одамлар эски чандиқларини мағрурлик тимсоли сифатида кўтариб юришади, уларни яра сифатида идрок қилишдан бош тортишади. Ницше айтган эди: «Бизни ўлдирмайдиган нарса бизни янада кучлироқ қилади», ва сиз ушбу фалсафани юрагингизга яқинроқ олган кўринасиз. Лекин, эҳтиёт бўлинг, у бошқа одамларнинг ҳисларига сизни эътиборсиз қилишига йўл қўйманг.

3. Қоронғиликдаги товушларга сизнинг реакциянгиз ўтмишингиздаги оғриқли жиҳатларни қандай қилиб унута олишингизни билдиради:
а) агар сиз овоз манбасини излашга отланган бўлсангиз, демак, сиз ҳаётда ҳам худди шундай ёндашувга асосланасиз. Ўз муаммоларингизни очиқчасига ва тўғридан тўғри кутиб олар экансиз, сиз албатта оқил йўл топасиз.
б)
овоз манбасини топишга ҳаракат қилмасдан зинапоядан дарров тепага қочиб чиққанлар эса, муаммоларни ўз-ўзидан йўқ бўлиб кетишига умид қилиб, рад этишга одатланган одамлар. Бу ёндашув баъзи вақтда ёрдам бериши мумкин. Лекин, нохушликлар ўзингиз кутганингиздан узоқ муддат сизни таъқиб этса, ажабланманг, баъзида ўз қўрқувларингиз билан юзма-юз бўлиш керак.
в)
Агар сиз қўрқувдан жойингизда қотиб қолган бўлсангиз, эҳтимол, сизнинг ўтмишингизда қандайдир ечилмаган, сизни таъқиб этаётган ва ҳаётда олдинга ҳаракат қилишингизга йўл бермаётган зиддият мавжуд.
4. Юқорида пайдо бўлиб, исмингизни айтиб чақирган одам бу сизнинг фикрингизча, қийин даврларда суянишингиз мумкин бўлган одам. Уйлайсизки, исмини айтган одамингиз сизни тинчлантиради ва ички яраларингизни даволашда сизга ёрдам беради.
ҚОРОНҒИЛИКДАГИ ШИВИРЛАР
Сиз кўршапалакларни ўйлаганда нимани тасаввур қиласиз? Фараз қилинг, қоронғи ғор, тунги осмон, махлуқ ва вампирлар. Кўршапалакларни қўрқинчли ва даҳшатли деб тасаввур қилсакда, уларнинг сирли томонлари ҳам бор. Қанотлари бўлишига қарамай кўршапалаклар ҳам сут эмизувчи ва ўз болаларига меҳру-муҳаббат билан қарайдилар. Улар шунчалик даҳшатли бўлса ҳам, бизлардан фарқланиб, кўршапалаклар жамияти тинчлик тарафдори бўлади. Шунинг учун ҳам бошингиз устида кўршапалак учиб қолса, шуни билингки у ҳам қўрқув ва даҳшат билан қараб, сиз ҳис қилган нарсани ҳис қилади.

Фараз қилинг, сиз чуқур горда адашиб қолдингиз, нотаниш йўлакчаларда санғиб юрибсиз. Ўшанда юқорига, орқага қараб йўл қидирганингизда, биттагина кўршапалак тасодифан юқорига учиб қулогингизга бир нима шивирлаяпти... Ўша сирли мавжудот қуйида келтирилган иборалардан қайси бирини айтиши мумкин? «Мен чиқиш йўлини биламан» «Юр чиқиш йўлини кўрсатаман» «Қидиришда давом эт» «Сен бу ердан ҳеч қачон чиқа олмайсан»
Тест калити:
Бу сценарийда сеҳрли кўршапалак бошқарув ва ёрдам тимсоли бўлиб, йўл йўқотиб ва йўл қидиришга интилган инсонга ёрдам бериши мумкин. Кўршапалак нима дейиши мумкинлигини тасаввур қилиб, сиз ва сизни ёрдамингизга муҳтож бўлганларга қуйидагича таъриф бериш мумкин:
«Мен чиқиш йўлини биламан» - сиз ўзингизча билағонсиз. Доимо ёрдам қўлини чўзиб, маслаҳатлар орқали, айрим вақтларда вазиятга қараб ёрдам бера оласиз. Ҳатто ёрдамингизга муҳтож бўлмаганларнинг ишига аралашиб, жонига тегасиз.
«Юр чиқиш йўлини кўрсатаман» - Сизни меҳрга тўла юрагингиз ва ўзингизга ишонувчанлигингиз бошқалар учун ўрнак бўла олади. Инсонлар сизни меҳрибончилигингизни ва кучлилигингизни сезади, муаммолар пайдо бўлганда, сизни борлигингиз уларни тинчлантиради.
«Қидиришни давом эт» - Сиз одамлар билан муносабатда масофа сақлайсиз, инсонларни ҳурмат қиласиз. Сизни ҳамиша ёрдамга тайёр, деб айтиб бўлмайди. Фақат сиздан маслаҳат сўралгандагина, одамларни руҳлантириб, муаммоларни ўзи ҳал қилишини тавсия этасиз. Ушбу принцип яхшигина келишув бўлиб, ўша инсонга ўз донолиги ва ақли билан муаммони ҳал қилишда ёрдам беришингиз мумкин.
«Сен бу ердан ҳеч қачон чиқа олмайсан» - Бировни ерда ётганини кўрганингизда, биринчи истагингиз уни тепиш бўлади. Демак, бировнинг омадсизлигидан роҳатланишнинг ҳеч қандай яхши томони йўқ. Сиз бу ҳолатингиз билан дўст орттира олмайсиз. Сизнинг бу характерингиз фақатгина ўзингизда бор нарсани сақлаб қолишига ёрдам беради, холос. Эҳтиёт бўлинг.
СИЗ ЁҚТИРГАН РАНГ ВА СИЗНИНГ ХАРАКТЕРИНГИЗ
Аёллар ва эркаклар битта ёки икки-уч хил рангни афзал кўрадилар. Рангни идрок этиш вақт ўтиши билан ўзгариши ҳам мумкин. Бирок, ҳар қандай ҳолатда ҳам сиз ёқтирган ранг характерингиз ва эмоционал ҳолатингиздан дарак беради. Таъкидланишича, тўқ ранглар (кўк, яшил ва уларга ўхшаш) деб аталувчи ранглар хотиржамлик, нозиклик, гамгинлик, оч ранглар куч, ҳокимият, фаоллик, қувонч рамзидир.
Ушбу тест асосида келтирилгаи мулоҳазаларга қараб, ҳар биримиз ўзимиз учун зарур хулосапарни чиқариб олишимиз мумкин.
Оқ ранг - барча рангларнинг синтези ҳисобланади, чунки у «идеал» ранг, «орзулар ранги»дир. Унда бир неча маъно мужассамлашган. Оқ ранг бир вақтнинг ўзида ёруғлик жилваси ҳамда муз ҳароратини акс эттиради. Ушбу рангни инсон характеридан катъи назар афзал кўриши мумкин, чунки у ҳеч кимни ўзидан бездирмайди.
Қора ранг - оқ рангнинг акси. Ушбу ранг ҳаётни қайғули идрок этиш рамзи, ишончсизлик рангидир. Қора рангли либослар кийишни ёқтирувчи кишилар кўпинча ҳаётни тўқ рангларда идрок этадилар, ўзларига ишончни ҳис қилмайдилар, бахтсиз, депрессияга мойил бўлиб, ҳаётда идеалларига эришишга шубҳа билан қарайдилар. Қора рангли костюм ёки кўйлакни анча ёрқин, кўзга ташланадиган ранглисига тез-тез алмаштириб туриш тушкунлик кайфиятининг кўпинча ўзгариб туришидан далолатдир.
Кул ранг - бирор қарор қабул қилишдан аввал кўп ўйлайдиган, мулоҳазалилик ва ишончсизлик хос бўлган кишиларнинг севимли рангидир. Шунингдек, кул ранг ўзини кўрсатишдан чўчиидиганлар афзал кўрадиган нейтрал рангдир. Кул рангга салбий муносабат эса импульсив, енгил табиатли характер кўрсаткичидир.
Қизил ранг - эҳтирослар ранги. Бу мард, иродали, ҳокимликка мойил, беқарор, фидоий, мулоқотчан кишиларнинг афзал кўрувчи рангидир. Бу рангни ёқтирмайдиганларга кўгшнча номукаммаллик комплекси, жанжалдан қўрқиш, ёлгизликка интилиш хос, муносабатларда барқарорликка интилишдан жабр кўрадилар.
Тўқ сариқ - яхши ривожланган интуицияга эга бўлган ҳамда эҳтиросли, хаёлпараст кишилар ёқтирадиган ранг. Шу билан бирга бу ранг мунофиқлик, иккиюзламачилик, муғомбирлик тимсоли ҳисобланади.
Жигарранг (ер ранги) ва унинг барча турларини қатъиятли, ўзига ишонган одамлар афзал деб биладилар. Улар анъаналар ҳамда оилаларини қадрлайдилар. Бу ранг худбин, ўзини яхши кўрадиган, писмиқ кишилар учун ёқимсиз ранг ҳисобланади. Бундай одамларнинг очилиб юриши жуда қийин бўлади.
Сариқ ранг - хотиржамлик, зиёлилик, одамлар билан муносабатда эркинлик тимсолидир. Қоидага кўра, бу рангни киришимли, билимларга қизиқувчан, мард, шароитларга енгил мослашувчан ҳамда бошқаларга ёқимли бўлиш имкониятидан завқланадиган кишилар севадилар. Ушбу ранг одатда жиддий, пессимистик кайфиятда бўлган, таниш-билишлик ўрнатиш қийин бўлган кишиларга ёқмайди.
Оч яшил ранг - бу ранг одамларни ёқтирмайдиганлар ва беадаблик ранги. У фақат ҳукмдор, ўз иродасини бошқаларга сингдиришга интилувчан, бироқ, ўзи ҳаракат қилишга қўрқадиган, мураккаб вазиятларга ҳаракат қилишдан қочувчи кишиларга ёқади.
Пушти ранг - бу ҳаёт ва бутун тириклик ранги бўлиб, у ҳаммани севиш ва оқкўнгил бўлишга ундайди. Уни севувчи кишилар арзимаган сабабларга кўра ҳаяжонланишга мойилдирлар. Бу ранг ҳисоб-китобли (прагматик) кишиларни асабийлаштиради.
Бинафша ранг - кучли эмоционаллик, таъсирчанлик, юксак маънавийлик, руҳан кўтаринкиликни ва хушмуомалаликни билдиради. Уни қабул қилмаслик кучли ривожланган бурч ҳисси, бугунги кун билан яшаш истаги белгисидир. Бу гармоник ривожланган одамларнинг типик рангидир.
Кўк ранг - бу осмон ранги бўлганлиги учун уни одатда одамнинг руҳан кўтаринкилиги ва поклиги билан боглашади. Агар бу ранг ёқса, жиддийлик ва меланхолияни билдиради. Бундай одам тез-тез дам олиб туриши керак, чунки у тез ва осон чарчайди. Унга атрофдагиларнинг ишонч ҳисси, яхшилик тилашлари жуда муҳим. Бу рангни ёқтирмайдиганлар ҳамма нарса қўлидан келадигандай таассурот қолдиргиси келадиган одамлардир. Лекин, аслида у ўзига ишонмайди ва одамови. Бу рангга нисбатан эътиборсизлик ҳиссиётлар соҳасида хушмуомалалилик билан яширинган маълум енгилтакликни билдиради.
Яшил ранг - табиат ранги, табиийлик, баҳор, ҳаётнинг ўзини ранги. Бу рангни афзал билувчилар бегоналар таъсиридан қўрқадилар, ўзини таъкидлаш йўлларини қидирадилар, чунки бу улар учун ҳаётий зарурат. Яшил рангни ёқтирмайдиганлар ҳаётий муаммолардан, тақдирнинг бурилишларидан қўрқадилар, умуман учраган кийинчиликлардан ваҳимага тушадилар.

